Yameen vanee MMPRC faisaa in manfaa libeygothah beynun koffai: Police | Mihaaru\nކުރީގެ ރައީސް ޔާމީން.--ފޮޓޯ: ނިޝާން އަލީ/ މިހާރު\nޔާމީން ވަނީ އެމްއެމްޕީއާރުސީ ފައިސާގެ މަންފާ ލިބޭގޮތަށް ބޭނުންކޮށްފައި: ޕޮލިސް\n06 ފެބުރުއަރީ 2019 - 23:37 14 comments\nފުލުހުންގެ އިދާރާއިން ނެރުނު ނޫސްބަޔާނުގައި ބުނީ އެސްއޯއެފް ކުންފުނިން ޔާމީންގެ އެކައުންޓަށް އެއް މިލިއަން ޑޮލަރު ޖަމާކުރި މައްސަލަ ތަހުގީގުކުރުމަށްފަހު އެ ފައިސާއަކީ ދައުލަތަށް ލިބެންޖެހޭ ފައިސާކަމަށާއި އެ ފައިސާ ދެއްކުމަށް އެމަނިކުފާނަށް އެންގި ކަމަށެވެ.\nނަމަވެސް އެ އެންގުމާ ހިލާފަށް މޯލްޑިވްސް އިސްލާމިކް ބޭންކް (އެމްއައިބީ) ގައި ޔާމީންގެ ނަމުގައި ހުޅުވާފައިވާ އެކައުންޓުތަކުގައި އެއް މިލިއަން ޑޮލަރު ދައުރުކޮށް މުއާމަލާތްކޮށްގެން ބޭނުންކޮށްފައި ވަނީ މާލީ މަންފާ ލިބޭގޮތަށް ކަމަށް ތަހުގީގަށް ފާހަގަކުރެވިފައިވާ ކަމަށް ފުލުހުން ބުންޏެވެ.\nޔާމީން ވަނީ އެ އެއް މިލިއަން ޑޮލަރާ ގުޅުވައިގެން ދައުލަތުގެ އިދާރާތްތަކަށް ދޮގު މައުލޫމާތު ދެއްވައިފަ އެވެ. އެހެންވެ އެކަމާ ގުޅިގެން މީގެ ކުރިން ފުލުހަށް ހާޒިރުކުރުވުމަށް ފަހު މިއަދު ވަނީ އެ މައްސަލާގައި ދައުވާކުރަން ޕްރޮސެކިއުޓާ ޖެނެރަލް (ޕީޖީ) އޮފީހަށް ފޮނުވައިފަ އެވެ. އެއީ އެމްއެމްޕީއާރުސީގެ ބޮޑު ޚިޔާނާތުގެ ފައިސާ އިން އަމިއްލަފުޅު އެކައުންޓަށް ޖަމާކޮށްފައި ހުރި ފައިސާ ލޯންޑަކުރުމާއި އެކަމާ ގުޅޭ ގޮތުން ހިންގި ތަހުގީގަށް ދޮގު މައުލޫމާތު ދިން ކަމަށް ތުހުމަތުކުރެވޭ މައްސަލައިގަ އެވެ.\nއިސްލާމިކް ބޭންކުގައި ހުރި އެއް މިލިއަން ޑޮލަރު ހަވާލުކުރަން އެންޓި ކޮރަޕްޝަން ކޮމިޝަން (އޭސީސީ) އިން އެދުމުން ޔާމީން އެއްބަސްވެވަޑައިގަތީ، އެމަނިކުފާނާއި އޭސީސީ ހިއްސާވާ ގޮތަށް އެސްކްރޯ އެކައުންޓެއް ހުޅުވައި އެ ފައިސާ ހަވާލުކުރާށެވެ. އެ ކޮމިޝަންގެ އެންގުމާ އެއްގޮތަށް ފައިސާ ޖަމާކުރައްވާފައިވާ ކަމަށް ރައީސް އޮފީހުގެ އޭރުގެ ލީގަލް އެފެއާޒް މިނިސްޓަރު އައިޝަތު އާޒިމާ ޝަކޫރު ވަނީ ލިޔުމުން އޭސީސީ އަށް އަންގަވައިފަ އެވެ. ނަމަވެސް އެކަމުގައި އޮޅުވާލުންތަކެއް އުޅޭތީ އާޒިމާގެ މައްޗަށް ވެސް ދައުވާކުރަން ޕީޖީއަށް ފޮނުވާފައިވެ އެވެ.\nއާޒިމާގެ މައްޗަށް ކުރަނީ މަނީ ލޯންޑާކުރުމުގައި ޔާމީނާއި ބައިވެރިވެ އެހީތެރިވެދިނުމާއި ދައުލަތުގެ އިދާރާތަކަށް ދޮގު މައުލޫމާތުދީ އޮޅުވާލުމަށް މަސައްކަތް ކޮށްފައިވާކަމުގެ ތުހުމަތެވެ.\nއެސްއޯއެފުން ޔާމީނަށް ފައިސާ ޖަމާކުރުމުގެ ތަހުގީގު އޭސީސީން ނިންމައި 2017 ގައި މައްސަލަ ފައިލްކުރުމާއެކު އެމަނިކުފާނު ވަނީ އެ އެއް މިލިއަން ޑޮލަރު، އިސްލާމިކް ބޭންކުގައި ހުޅުވި އެކައުންޓް، އިންވެސްޓްމަންޓް އެކައުންޓަށް ބަދަލުކުރައްވައިފަ އެވެ.\nއިސްލާމިކް ބޭންކުގައި ހުޅުވާ އިންވެސްޓްމެންޓް އެކައުންޓްގައި ހަމަޖެހިފައި އޮންނަ ގޮތުން، އެ އެކައުންޓެއްގައި ހުންނަ ފައިސާ އިން ބޭންކަށް ވިޔަފާރީގެ މުއާމަލާތްތައް ހިންގޭނެ އެވެ. އަދި އެ މުއާމަލާތްތަކުން ލިބޭ ފައިދާ ބައި އަޅާނީ އެކައުންޓުގެ ވެރިފަރާތާއި ބޭންކަށެވެ. ކޮންމެ އަހަރަކު ފައިދާ ލިބޭ ގޮތަށް ވެސް އެކައުންޓް ހުޅުވެ އެވެ. އެކަމަކު، ޔާމީން އެކައުންޓް ހުޅުވީ، އެނގިފައިވާ ގޮތުގައި، ތިން އަހަރުން ފައިދާ ޖަމަވާ ގޮތަށެވެ.\nއިތުރު ލިޔުންތައް ޕޮލިސް ޕްރޮސެކިއުޓާ ޖެނެރަލް އެންޓި ކޮރަޕްޝަން ކޮމިޝަން އެމްއެމްޕީއާރުސީ ރައީސް އަބްދުﷲ ޔާމީން އެމްއެމްޕީއާރްސީގެ ކޮރަޕްޝަން މަނީ ލޯންޑްރިން\nޔާމީން ލޯންޑަކުރެއްވި ފައިސާ ދައުލަތަށް ނަގަން އެދެފި


ހިތުގެ މިލްކުވެރިޔާ (އެއްވަނަ ބައި) – Esfiya\nފޯނު ހިފައިގެން އަރުޝީ ދެކޮޅަށް ހިނގާލަ ހިނގާލަ ހުރީ ލޯބިވާ ފިރިމީހާ ކައިސަން ގެ އިންތިޒާރުގައެވެ. ކައިސަން އަށް ޕްރޮމޯޝަން ލިބުމާ ގުޅިގެން އެކަމުގެ އުފަލުގައި އަރުޝީ ވަނީ ގޭގައި މިއަދު ވަރަށް ރަނގަޅަށް ކައްކާލާފައެވެ. ކައިސަންއަށް އެންމެ މީރު ކަނޑުކުކުޅުގެ މީރުވަސް ވަނީ މުޅިތަނުގައި ހިފާލާފައެވެ. އޭގެ އިތުރުން ބަނބުކޭލީ ބަތާއި ރިހާކުރާއި ތެލުލި ފަތުގެ އިތުރުން ލޮނުމިރުސް ތައްޓެއްވެސް ހުއްޓެވެ. މީގެ އިތުރުންވެސް މޭޒުމަތީގައި ކައިސަންއަށް މިރުވާނެހެން ހީވާ އެއްޗެއް ހުއްޓެވެ.\nއަރުޝީ ލައިގެންވެސް ހުރީ ކައިސަންއަށް އެންމެ ކަމުދާ ކަހަލަ ހެދުމެކެވެ.ކަޅު ނޫކުލައިގެ ބޮޑު ކޮކާ ހެދުމަކާއި ތަންކޮޅެއް އަލި ނޫކަލެއްގެ ބޮޑު ޝޯލްއެއް އަޅައިގެން ހުރިއިރު އެދޮންމޫނު ފެންނަލެއް ވަރަށް ރީއްޗެވެ. އެއީ ގުދުރަތީ ރިތިކަމެކެވެ. އެއްވެސް މޭކަޕަކާ ނުލާވެސް މޫނުގައި އެންމެ ބިއްސެއްވެސް ލަކުނެއްވެސް ނެތެޗެ. ނަމަވެސް މިވަގުތު އެމޫނު ވަނީ މިލާލާފައެވެ. ކައިސަންއަށް އެތަކެއް ފަހަރަކު ގުޅިއްޖެއެވެ. ނަމަވެސް ފޯނުއޮތީ ނިއްވާލާފައެވެ. މިވަގުތަކީ އެހެންޏާ ކައިސަން އޮފީހުން ބްރޭކަށް އަންނަ ވަގުތެވެ. ނާދެވޭ ކަމެއް ވިޔަސް ނުވަތަ ފޯނު ނިވިފަ އޮަތަސް އޮފީސް ފޯނުން ނަމަވެސް ގުޅާފައި ބުނާނެއެވެ.\nއަރުޝީގެ ކަންބޮޑުވުން އިތުރަށް ބޮޑުވީ އޮފީހަށް ގުޅުމުން އެކޮޅުން ބުނި އެއްޗަކުންނެވެ. ކައިސަން އޮފީހުން ނިކުތްތާ ބައިގަޑިއިރު ވެދާނެ ކަމަށް ބުނުމުން އަރުޝީގެ ހިތަށް ވަނީ ބިރުވެރިކަމެއް ވެރިވެފައެވެ. އޭގެ ފަހުން އެއްގަޑިއިރުވީއިރުވެސް ކައިސަންގެ ހަބަރެއް ނުވުމުން އަރުޝީއަށް ރޮވެން ފެށުނެވެ. ކައިސަން ހޯދަން ގުޅާނެ އިތުރު މީހަކުވެސް ނެތެވެ. ރަހުމަތެރިއެއްގެ ނަމްބަރެއް އެނގެނީ އެއް ނޫނެވެ. އާއިލާ ހުންނަނީ މާމައެއް އެކަންޏެވެ. މާމައަކީ ހިނގައި ބިގާވެ އުޅެވޭ ވަރުގެ މީހަކަށް ނުވުމުން އިންނަނީ ގޮޑިގައެވެ.\nއަރުޝީވެސް އުޅެ ބޮޑުވީ ކުޑަކުދިންގެ ހިޔާގެއެވެ. މަންމައާއި ބައްޕަ ދުނިޔޭގަ ތިބިކަމެއްވެސް ނުވަތަ ނެތްކަމެއް ވެސް އަރުޝީއަކަށް ނޭނގެއެވެ.\n“އާރޫ.. ކޮބާ ކައިސަން އަދިވެސް ނާދޭތަ” ކޮޓަރިތެރޭން މާމަ ގޮވާލިއަޑު އިވުނެވެ. އަރުޝީއަށް ދޭނެ ޖަވާބެއް ނޭނގުނެވެ. ކައިސަން އަކީ މާމަގެ ފުރާނައެވެ. ހަބަރެއް ނުވެގެން އުޅޭ ވާހަކަ ބުނުމުން މާމައަށް ވާނެ ގޮތެއްވެސް ނޭނގެއެވެ.\nނުދަންނަ ނަމްބަރަކުން ފޯނެއް އައީ އޭގެ ބައިގަޑިއިރެއްހާއިރު ފަހުންނެވެ. ތެޅި ތެޅި އޮތް ހިތަކާއެކު އަވަސް އަވަހަށް ފޯނު ނެގީ ކައިސަން ކަމަށް ހީކޮށެވެެ. ނަމަވެސް ފޯނު ނެގުމާއެކު ލިބުނު ހަބަރުން އަރުޝީގެ ފައިދަށުން ބިންގަނޑު ދެމިގެން ދިޔަކަހަލައެވެ. އަތުން ފޯނު ދޫވެގެން ވެއްޓި ތަށިމުށިތައްމަތީގައި ޖެހުމާއެކު އޭގެ އެތިކޮޅުއްތައް އެކިތަންތަނަށް ބުރައިގެން ދިޔައެވެ. އެއަޑަށް ގޮނޑި ދަމަމުން ކޮޓަރިތެރޭން މަރިޔަމްވެސް ނިކުތެވެ. އެވަގުތު ދުވެފައި ގެއިން ނިކުތް އަރުޝީ ފެނުމުން ކޮންމެވެސް ބޮޑުކަމެއް ވެއްޖެކަމަށް ހިތް ބުނަމުން ދިޔައެެވެ. އަވަހަށް ދުލަށް އައިހާ ހެޔޮ އެއްޗެއް ކިޔަން ފެށީ ހުރިހާ ކަމެއް ރަނގަޅުކޮށްދެވުމަށް އެދި ހިތާ ހިތުން ދުއާކުރަމުންނެވެ.\nދުވަމުން ގޮސް ހޮސްޕިޓަލަށް ވަންއިރުވެސް އަރުޝީއަށް ރޮވެނީއެވެ. މީހުންގެ ބެލުންތަކަށް ފަރުވާލެއް ނެތެވެ. އެއަށް ވުރެ ބޮޑަށް ހިތަށް ކުރަމުންދާ އަސަރު މާބޮޑެވެ. އެމަރޖެންސީ ބަޔަށް ވަނީވެސް ފުލުހުންގެ އަތް ފޮޅުވާލާފައެވެ. ކައިސަން އޮތް އެނދާ ދިމާއަށް ދެވުނުއިރު ޑޮކްޓަރ ކައިސަންގެ ބޮލާ އެއްކޮށް ފޮތިގަނޑު އަޅާލަނީއެވެ. ކައިރީގައި ހުރި ކައިސަންގެ އެންމެ ގާތް އެކުވެރިޔާ އައިދަން ދެލޯފޮހެލުމާއެކު ވެގެން އުޅޭ ގޮތް ނަގައި ގަނެވުނެވެ. ދެކަންފަތް މަތީގައި އަތް އަޅާފައި ނޫނެކޭ ކިޔާ ހަޅޭލަވައި ގަތެވެ. އައިދަން އާއި ޑޮކްޓަރުންނަށްވެސް ބަލާލެވުނީ ސިހިގެން ގޮހެވެ. އަރުޝީ ބާރަށް ހިނގާފައި އައިސް ކައިސަންގެ މޫނުމަތީގައި އަޅާފައި އޮތް ފޮތިގަނޑު ދުރަށް އެއްލާލިއެވެ. އަދި ކައިސަންގެ ދެކޮނޑުގައި ހިފާ ތަޅުވަމުން ގޮވަން ފެށިއެވެ. ކައިސަން އަށް ލިބިފައިވާ ޒަހަމްތައް ފެނުމުން އަރުޝީއަށް ކެތްވަނީކީ ނޫނެވެ. އެންމެ ބޮޑަށް އަސަރު ކުރީ މޭމަތިން ފަޅައިގެން ގޮސްފައިވާ ތަން ފެނުމުންނެވެ. މޭމަތީގައި ބޯއަޅާއިގެން އޮވެ ރޮމުން ދިޔައީ ކައިސަން ދެން ނާންނެކަން އެނގުުމުންނެވެ.\nކައިސަން ގެ ހަށިގަނޑު އާސަހަރާއަށް ގެންދެވުނީ އޭގެ ގަޑިއިރެއްހާ އިރު ފަހުންނެވެ. ރޮއެ ރޮއެ އަރުޝީގެ ހާލު ވަނީ ވަރަށް ބޮޑަށް ދެރަވެފައެވެ. މަރިޔަމް ގެ ރުއިމުުގެ އަޑުވެސް މުޅި ސަހަރާގައި ގުގުމާލާފައިވެއެވެ. އެހެން ނުވާންވީ ސަބަބެއްވެސް ނެތެވެ. ކުޑައިރުއްސުރެ ކައިސަން ބަލާބޮޑުކުރީ މަޔަކާ ބަފައެއް ލޯބިދީގެނެވެ. ކައިސަން ބަލާބޮޑުކުރީ ނިކަމެތި ހާލެއްގައެވެ. ކައިސަންވެސް މާމަދެކެ އެހާ ލޯބިވާނެއެވެ. އަބަދުވެސް ސަކަ މިޒާޖެއްގެ ވެރި ކައިސަން މިއަދު ހަމަހިމޭންވެފަ އޮތްތަން ފެނުމުން މަރިޔަމްގެ ހިތަށް ކެތްވަނީކީ ނޫނެވެ. މަރިޔަމް ދުނިޔޭގައި މިފަދަ މަންޒަރެއް ފެނުމަކީ ދުވަހަކުވެސް ބޭނުންވި ކަމެއް ނޫނެވެ. ނަމަވެސް މަރަކީ މިފަދަ އެއްޗެކެވެ. މަރުވާކަށް ވަކި ވަގުތެއް ވަކި ތަނެއް ވަކި އުމުރެއް ނޯވެއެވެ.\nކައިސަންގެ ބޯކޮޅުގައި އެމޫނަށް އަރުޝީ ބަލަހައްޓައިގެން ހުރީ އެސްފިޔަ ޖަހާލަންވެސް ބޭނުން ނުވެފައެވެ. ދެން ދުވަހަކުވެސް ނުފެންނާނެ ހިތަށް އަރާ ވަގުތު ހޯސްލާފައި ކަރުނަތައް ފައިބާގަނެއެވެ. މޫނު ބަލާފައި ދާ ކޮންމެ މީހަކުވެސް އަރުޝީއަށް ހިތްވަރުގެ ބަސްތައް ބުނަމުންދިަޔައެެވެ. ނަމަވެސް އެމީހުން ދައްކާ ވާހަކަ އަރުޝީއަށް އަޑު ނީވޭކަހަލައެވެ. ކުޑަ ވަގުތު ކޮޅެއްގެ ތެރޭގައި ދުނިޔެ ބަދަލުވެގެން ދިޔަގޮތުން އަރުޝީއަށް ވަނީ ޝޮކެއް ލިބިފައެވެ. މިހާ ޅައުމުރުގައި ހުވަފަތްވުމުން ދެރަ ނުވާނީ ކާކު ހެއްޔެވެ.\nކައިސަންގެ މޫނު އެޅިވަގުތުވީ މަރިޔަމާއި އަރުޝީއަށް ބަޔާންކުރަން ދަތި ހިތްދަތިކަމެއް ލިބުނު ވަގުތަކަށެވެ. މަރިޔަމް މޭކުދި ކުދި ވާހެން ހީވިއިރު އަރުޝީ ރޮއެ ރޮއެ ހަލާކުވަނީއެވެ. ކަށުނަމާދު ކުރި ވަގުތު ވެސް އަރުޝީއަށް ރޮވެނީއެވެ. ވަޅުލާ ނިމިގެން އެންމެން ގެއަށް ދިޔައިރުވެސް އަރުޝީ ހުރީ އެތަނުން ދާން ބޭނުން ނުވެފައެވެ.\n“އަރުޝީ، ކައިގެ އޮފީސް ވެރިމީހާ ބައްދަލުކުރާން އައިސް އެބަހުރި” އަރުޝީ ސިހުނީ އައިދަންގެ އަޑުންނެވެ.\nއަރުޝީ އައިދަން އަށް ބަލާލުަމެއް ނެތި ލޮލުން އައިސްފައިވާ ކަރުނަތައް ފޮހެލަމުން ސަހަރާއިން ނިކުންނަން ހިނގައިގަތެވެ.\nކަޅުކުލައިގެ ފޯރޑް ކާރުގެ ތެރެއިން ދޮރު ހުޅުވާލާފައި ނިކުތީ މާލޭގެ މަޝްހޫރު ނެޓްވަރކިން ކޮމްޕެނީ ‘އާރްވާން’ ކުންފުނީގެ އެމް ޑީ ޒިވާންއެވެ. ކައިސަންގެ ކުއްލި މަރުގެ ހަބަރު ލިބުމާއެކު ޒިވާން އަންނަން ބޭނުންވި ނަމަވެސް ނާދެވުނީ ކޮއްކޮ އާރާވްގެ ހިތުގެ އޮޕަރޭޝަނެއް ކުރާތީއެވެ. އަރުޝީ ނިކުތްތަން ފެނުމުން ހިނދުކޮޅަކަށް ނަމަވެސް ޒިވާންގެ ހިނގުން މަޑުވިއެވެ. މީ ޒިވާންއަށް އަރުޝީ ފެނުނު ފުރަތަމަ ފަހަރެއް ނޫނެވެ. މީގެ ކުރިންވެސް ކައިސަންއާއި އެކު ދެތިން ފަހަރު ޒިވާންއަށް ވަނީ އަރުޝީ ފެނިފައެވެ.\n” ވަރަށް ބޮޑަށް މައާފަށް އެދެން ކައިސަން ގެ މޫނުބަލާލަންވެސް ނާދެވުނީމަ.. ކައިސަންގެ ކުއްލި މަރަކީ އަޅުގަނޑުގެ ކުންފުންޏަށް ލިބުނު ވަރަށް ބޮޑު ގެއްލުމެއް.. ކައިސަން އަކީ އެތާ އެންމެ ރަނގަޅަށް މަސައްކަތް ކުރާ އެކަކު.. މިއޮތީ އަޅުގަނޑުގެ ކާޑު.. ބޭނުން ޖެހިއްޖެ ކޮންމެ ވަގުތެއްގައި އަރުޝީއަށް އެހީވާން މިހުރީ ތައްޔާރަށް.. ” ކާޑު ދިއްކޮލަމުން އެހެން ބުނިއިރުވެސް ޒިވާންގެ އަޑުގައި ފޮނިކަމެއް ވެއެވެ. ވީ ފޫހިން އަރުޝީ ބަލާވެސް ނުލާ އެކާޑުގައި ހިފީ ހަމައެކަނި މާމާއަށް ޓަކައެވެ. އެންމެ ފުރަތަމަ ދުވަހުން ފެށިގެން ވެސް ޒިވާންގެ ކިބައިގައި އަރުޝީ ފޫހިވާ ސިފައެއް ހުރެއެވެ. އަރުޝީއަށް ބުޅާ މަސްގަނޑަށް ބަލާގޮތަށް ބެލުމަކީ އަަރުޝީ އެންމެ ފޫހިވާ އެއްސިފައެވެ.\n” ގެއަށް ގެންގޮސްދެންތަ” ނާހާން ހުރެފަވެސް ޒިވާން އަހާލިއެވެ.\n” ނޫން.. އައިދަން ގެންގޮސް ދޭނެ..” ރުންކުރު ގޮތަކަށް އަރުޝީ ބުނެލިއެވެ. އެވަގުތު ޒިވާން ކޮއްލި ކަމަކުން އަރުޝީ ސިހިގެން ގޮސް ދެލޯބޮޑުވިއެވެ. އަދި ބަލާކަށް ނުހުރެ ޒިވާން ކޯމަތީގައި އަތުގައި ހުރި ބާރެއް ލާފައި ޖެހިއެވެ.\nreethi vaane kamah mibalanee Adhi vaahaka nuves kiyan. nukiyaa hiyaaleh mi faalhu kohmilee vaahaka nimendhen gavaidhun genedhinun edhen. Kaamiyaabah edhen\nIn sha Allah reethi vane.. Jazakallah khair for suchalovely comment\nv. nice…. keep it up..\nMiee Azzadhil ge furathama vaahakatha. kiyuntheringe hiyaalu thakah liyun theriyaa javaab dhinumun Kiyun therin varah ufaavaane. goas gothah maana nunagahche ingey! nashey hatheh gothuga balaa.\nIn sha Allah azza ah vee varakun reply dheveytho balaanan.. Jazakallah khair for suchawonderful advice\nStory ge feshun v.nice..waiting4the coming episodes…\nMasha allah v rythi mistry up kollany kon dhuvas thakegga nimendhen stry kiyaalan libeyne kamah ummydhukuran kuriyan huri prt thavves rythi vaane kamah ummydhukuran gud luck keep it up n gud nyt❤❤❤??????\nJazakallah khair.. Story up vaany onceaweek.. Azza story liyany office ah gos don’t have lap in home.. So office bes busy vane still wee varakun up kureveytho balaanan week eh ga twice ves\nwow … intresting … waiting next part …♡\nV loabi. Looking forward for the next ep. Zivan v rythi nameh. Zivan goas character akah nuhadhachey ?\nYeah..i also like that name.?\nLet’s see dhw zivan ge character vane gotheh.. Jazakallah khair\nZivaan kyhkureeba arushee ah ehaa baarakah ejehee… Waiting..?\nZivan kuri kameh ingeyne in sha Allah next part ga.. Let’s wait and see what happens ?\nVarah interesting story eh.. keehba zivan arushee ah kuree dw.. i think athuga hifeehen…\nVaahaka v. v. v. reethi?\nVvv reethi feshun\nހަޤީޤީ ދީނީ July 24, 2018


India Ga Ufehdhi Vaccine Pakistan Ga Beynun Kuran Huhdha Dheefi - Vaguthu\nއިންޑިއާގައި އުފެއްދި ވެކްސިން ޕާކިސްތާނުގައި ބޭނުން ކުރަން ހުއްދަ ދީފި\n5 މަސް ކުރިން ( ޖެނުއަރީ 17, 2021 )\nކޮވިޑް-19 އިން ރައްކާތެރިވުމަށް އިންޑިއާގައި އުފެއްދި ވެކްސިން އިމަޖެންސީ ހާލަތުގައި ޕާކިސްތާންގައި ބޭނުން ކުރުމުގެ ހުއްދަ ޑްރަގް ރެގިއުލޭޝަން އޮތޯރިޓީ އޮފް ޕާކިސްތާން (ޑީއާރުއޭޕީ) އިން ދީފިއެވެ.\nއިންޑިއާގައި އުފެއްދި ވެކްސިން ޕާކިސްތާންގައި ބޭނުން ކުރުމުގެ ހުއްދަ އެ ގައުމުގެ ޑީއާރުއޭޕީން ދިން ނަމަވެސް އެ ވެކްސިން ސީދާ އިންޑިއާ އިން ލިބޭނެ މަގު ފަހިވެފައެއް ނެތެވެ. ސަބަބަކީ އިންޑިއާ އާއި ޕާކިސްތާންއާ ދެމެދުގައި އެފަދަ އެއްބަސްވުމެއް ގާއިމް ކުރެވިފައި ނެތުމެވެ. އިންޑިއާ އާއި ޕާކިސްތާނަކީ ޒަމާނުއްސުރެ، ދެ ހަތުރުންނެވެ. މިހާތަނަށް އައިއިރު، ދެ ގައުމުގެ ދެމެދު ސުލްހަމަސްލަސްކަން ގާއިމުވެފައެއް ނުވެއެވެ.\nއެކަމަކު، ޕާކިސްތާނަށް ވެކްސިން ލިބެން އޮތް ހަމައެކަނި މަގަކީ ކޮވެކްސް މެދުވެރިކޮށެވެ. ކޮވެކްސް މެދުވެރިކޮށް ޕާކިސްތާންގެ އާބާދީގެ 20 އިންސައްތަ މީހުންނަށް ކޮވިޑް-19 ވެކްސިން ހިލޭ ލިބޭނެ ކަމަށްވެއެވެ.\nއިންޑިއާގައި އުފެއްދި ވެކްސިނަށް ހުއްދަ ދިން ކަން އެ ގައުމުގެ ސަރުކާރުގެ އިސްވެރިން ވެސް ވަނީ ކަށަވަރުކޮށްދީފައެވެ.\nކޮވެކްސްއަކީ ދުނިޔޭގެ އެކި ގައުމުތަކަށް ވެކްސިން ފޯރުކޮށް ދިނުމަށް ގްލޯބަލް އެލަޔަންސް ފޯ ވެކްސިންސް އެންޑް އިމިއުނިސޭޝަން (ޖީއޭވީއައި) އިން އުފައްދާފައިވާ އިއްތިހާދެކެވެ. މި އިއްތިހާދު މެދުވެރިކޮށް ވަކި އަދަދަކަށް ވެކްސިން ހިލޭ ފޯރުކޮށްދެއެވެ.\nއިންޑިއާއަކީ ދުނިޔެއިން ދެވަނަ އަށް އެންމެ ގިނަ ބަޔަކު ކޮވިޑް-19 އަށް ފައްސިވި ގައުމެވެ. އެގޮތުން އިންޑިއާއިން މިހާތަނަށް 10 މިލިއަނަށް ވުރެ ގިނަ މީހުން ވަނީ ކޮވިޑް-19 އަށް ފައްސިވެފައެވެ. ޕާކިސްތާނުން ކޮވިޑް-19 އަށް ފައްސިވީ ފަސް ލައްކަ އަށް ވުރެ ގިނަ މީހުންނެވެ.\nކޮންމެ ގެއަކަށް ދެ ފާސްދީ، ތިނަދޫގައި އަޅާފައިވާ ފިޔަވަޅުތައް ވަރުގަދަ ކޮށްފި\nއިންޑިއާ ވޭރިއެންޓުގެ ސަބަބުން 'ދެ އެމެރިކާ'އެއް އުފެދިދާނެ -\nއިތުރު ވެކްސިންއެއް ބޭނުން ކުރުމަށް ރާއްޖެއިން ހުއްދަ ދީފި


Mahumoodhu maraalun: mi rashu meehaku mivaru kameeh nukuraane\nމަހުމޫދު އަބޫބަކުރު މަރާލުމަށް ފަހު އެއްލާލާފައި އޮތް ވަޅު ކައިރީ ފުލުހުން ހަރަކާތްތެރިވަނީ -- އަވަސް ފޮޓޯ\nއދ. ދަނގެތީ މޮނަލާޒް، މަހްމޫދު އަބޫބަކުރުގެ ހަބަރެއް ނުވެގެން އާއިލާއިން އެކަމުގެ ކަންބޮޑުވުން ކައުންސިލާ ހިއްސާ ކުރީ މިއަދު ހެނދުނެވެ. އެ ރަަށުގައި އެންމެ ފާހަގަކޮށްލެވޭ ވިޔަފާރިވެރިންގެ ތެރޭގައި ހިމެނޭ މަހްމޫދަކީ މުޅި ދުވަހު ވިޔަފާރީގެ މަސައްކަތުގައި ޝާމިލުވެ އުޅޭ މީހެއް ކަމުން ބުދަ ދުވަހުގެ ރޭ ގެއިން ނިކުތް ފަހުން ހަބަރެއް ވޭތޯ އާއިލާއިން ބުރާސްފަތި ދުވަހުގެ ހެނދުނާއި ހަމައަށް މަޑުކުރީއެވެ. ނަމަވެސް ދިހައެއް ޖެހިއިރުވެސް ހަބަރެއް ނުވުމުން ކައުންސިލަށް އަންގާ ރަށުގެ ރައްޔިތުން ނިކުމެ މަހުމޫދު ހޯދަން ފެށީއެވެ. އޭގެ އެތައް އިރެއް ފަހުން މަހުމޫދު ފެނުނީ ފަޅުގެއެއްގެ ތެރޭގައި ހުރި ވަޅަކަށް ވައްޓާލާފައި އޮއްވައެވެ. އޭރު މަހުމޫދަށް އޮތީ ބޮޑެތި ޒަހަމުތަކެއް ދިނުމަށް ފަހު އަތާއި ފައި ގޯންޏަކުން ބަދެ ގޯނީގެ ތެރެއަށްލާފައެވެ.\nމިއީ ފަހުގެ ތާރީހެއްގައި ދަނގެތީގައި ބަޔަކު ހިންގި އެންމެ ރަހުމު ކުޑަ ޖަރީމާއެވެ. މިއީ އެ ރަށުގެ އަމާން މާހައުލުގައި ދުވަހަކުވެސް ހިނގާފާނެ ކަމަށް ރަށުގެ އެއްވެސް މީހަކަށް ހިޔާލަށްވެސް ގެނެވިފައިވާ ކަމެއް ނޫނެވެ.\nއަމުދުން މަހުމޫދު ފަދަ ރައްޔިތުންނާއި ގުޅޭ އެކުވެރި މީހަކަށް މިފަދަ އަނިޔާއެއް ދޭން ޖެހޭ އެއްވެސް ސަބަބެއް ނެތީއެވެ.\n"މި ރަށު މީހަކު މިވަރު ކަމެއް ނުކުރާނެ. އަމުދުން މަހުމޫދާމެދު މިވަރުގެ އަނިޔާއެއް ދޭކަށް ނުކެރޭނެ،" ރަށުގެ އެތައް ބައެއްގެ ވާހަކައަކީ މިއީއެވެ.\nމަހުމޫދުގެ ހަށިގަނޑު ފެނުނުއިރު ތޫނު އެއްޗަކުން އެތައް ފަހަރަކު ހަމަލާދީފައި ހުއްޓެވެ. ބައެއް ޒަހަމުތައް ވަރަށް ފުނެވެ.\n"ކަރަށް މެއަށް ހުރީ ވަޅި ޖަހާފައި. ވަރަށް ބޮޑެތި އަނިޔާ ދީފައި ވަނީ،"\nއެ ރަށުގެ އެންމެންވެސް އިއްތިފާގުވާ ގޮތުގައި މިއީ އެ ރަށުގެ މީހަކު ނުވަތަ ބަޔަކު ކުރި ކަމެއް ނޫނެވެ. މިއީ އެ ރަށަށް އަރައި އުޅުނު ބަޔަކު ހިންގި ޖަރީމާއެކެވެ. ތުހުމަތުވާ ދެ މީހަކު ރައްޔިތުން ވަނީ ފުލުހާވެސް ހަވާލުކޮށްފައެވެ. އެ މީހުން ތިބީ ދަނގެތީ ޕޮލިސް ސްޓޭޝަންގައި ނަަމަވެސް އެ މީހުން އަދި ހައްޔަރު ކޮށްފައެއް ނުވެއެވެ.\nމައްސަލަ ބަލަން ފުލުހުންގެ ހާއްސަ ޓީމެއް މިހާރު ދަނީ ދަނގެތީގައި ހަރަކާތްތެރިވަމުންނެވެ.\nނަން ނުޖެހުމަށް ޝަރުތުކޮށް އަވަސް އަށް މައުލޫމާތު ދެއްވަމުން ދަނގެތީ ކައުންސިލަރަކު ވިދާޅުވީ މަހްމޫދުގެ މަރާ ގުޅިގެން ރަށުގެ ރައްޔިތުން ތުހުމަތު ކުރަނީ އެ ރަށަށް ގޮސްގެން އުޅޭ އއ. ތޮއްޑޫ ދެ މީހަކަށް ކަމަށެވެ.\n"އެ ތަނުން އެކަކުގެ ބައްޕަ އަކީ މިރަށު މީހެއް. އެކަމަކު އެމީހާ މަރުވެއްޖެ. މީގެ ދުވަސްތަކެއް ކުރިން ތޮއްޑޫގެ ފަޅޯ ދަނޑުތަކަށާއި ކެފޭ އަކަށް އެ މީހުން ގެއްލުން ދިނީމާ އެ ރަށުން ބަޔަކު ނިކުމެ އެމީހުން ބޭރުކޮށްލީ. ދެން މާލޭގައި ދުވަސްގަނޑަކު އުޅެފައި މިރަށް އައީ. އެމީހުންގެ އުޅުން ހުންނަ ގޮތުން ރައްޔިތުން އެމީހުންނަށް ތުހުމަތުކުރަނީ،" ކައުންސިލަރު ވިދާޅުވި އެވެ.\nމަހްމޫދަކީ މޮނަލާޒް ރެސްޓޯރަންޓްގެ ނަމުގައި ދަނގެތީގެ ހުޅަނގުފަރާތު އަތިރިމަތީގައި ކެއިންބުއިމުގެ ހިދުމަތް ދެމުންދާ މީހެކެވެ. މީގެއިތުރުން އެރަށު ރައްޔިތުންނަށް ބޭނުންވާ ގޭހާއި ކާޑުގެ ބާވަތްތައް ރަށުގެ ގޭގެއަށް ޑެލިވަރީ ކޮށްދެނީ މަހްމޫދެވެ.\nކައުންސިލަރު ވިދާޅުވީ މަހްމޫދަކީ ހިތްހެޔޮ ރަނގަޅު މީހަކަށް ވެފައި ރަށަށް މުހިއްމު ހިދުމަތްތަކެއް ކޮށްދޭ މީހަކަށް ވާތީ އެރަށުގައި މަހްމޫދާ ޒާތީ އެއްވެސް މައްސަލައެއް އޮތް މީހަކު ނުހުންނާނެ ކަމަށެވެ.\nއުމުރުން 57 އަހަރުގެ މަހްމޫދު މަރާލާފައި އޮއްވާ ފެނުނީ ދަނގެތީ މެދަށްވާ ގޮތަށް ހުންނަ އޭނާގެ މާމަގެ ގެ، މަންޒަރު ގޭގެ ވަޅުތެރެއިންނެވެ.\nމަހްމޫދަކީ ވިޔަފާރި ކުރާ މީހަކަށް ވާތީ އޭނާ އަކީ އަބަދުވެސް ގިނަ އަދަދަކަށް ވޮލެޓުގައި ލާރި ގެންގުޅޭ މީހެއް ކަމަށް ދަނގެތީ ބައެއް މީހުންނެވެ. އަދި ތަކެތި ޑެލވަރީ ކުރުމަށް މަހްމޫދު ދުއްވާ ބަގީ ގައިވެސް ކޮންމެވެސް ވަރަކަށް ލާރި ގެންގުޅޭ ކަމަށް އަވަސްއާ ވާހަކަ ދެއްކި މީހުން ބުނެ އެވެ. އެހެންވެ އެމީހުން ތުހުމަތުކުރާ ގޮތުގައި މަހްމޫދު މަރާލި މީހުން އެކަން ކުރީ އޭނާގެ އަތުން ފައިސާކޮޅު ފޭރިގެންފައި އެކަން ސިއްރުކުރާށެވެ.\nހަތަރު ކުދިންގެ ބައްޕަ އަދި ކާފަ ކުދިން ވެސް ލިބިފައިވާ މަހްމޫދުގެ މަރާ ގުޅިގެން ދަނގެތީ އޮތީ ބިރުވެރި ކަމުގައި ހުއްޓިފައެވެ.\nމޯލްޑިވްސް ޕޮލިސް ސާވިސް މަރު ދަނގެތި\nމަހުމޫދުގެ މަރާ ގުޅިގެން މީހަކު ހައްޔަރެއް ނުކުރޭ


މިއީ رحمن ވަންތަ رحيم ވަންތަ ރަސްކަލާނގެ حضرة ން ބާވައިލެއްވި ފޮތެކެވެ.\nއެފޮތުގެ آية ތައް تفصيل ކޮށްދެއްވާފައިވާ ފޮތެކެވެ. عرب ބަހުންވާ قرآن އެއްގެ ގޮތުގައެވެ. (އެއީ އެކަން) ދަންނަ ބަޔަކަށްޓަކައެވެ.\nއުފާވެރިކަމުގެ خبر ދޭ، އަދި ބިރުވެރިކަމުގެ خبر ދޭ ފޮތެއްކަމުގައެވެ. ފަހެ، އެއުރެންކުރެ ގިނަމީހުން ފުރަގަސްދީ އެނބުރިގަތޫއެވެ. ފަހެ، އެއުރެން އަޑެއް ނާހަތެވެ.\nއަދި އެއުރެން ބުނޫއެވެ. ތިމަންމެންގެ ހިތްތައްވަނީ، ކަލޭގެފާނު ތިޔަ ގޮވައިލައްވާ އެއްޗަކަށް ބަންދުކަމެއްގައެވެ. އަދި ތިމަންމެންގެ ކަންފަތްތަކުގައި ބީރުކަމެއްވެއެވެ. އަދި ތިމަންމެންނާއި، ކަލޭގެފާނާ ދެމެދުގައި ފަރުދާއެއްވެއެވެ. ފަހެ (ކަލޭގެފާނުގެ ގޮތުގައި) ކަލޭގެފާނު މަސައްކަތްކުރައްވާށެވެ! ހަމަކަށަވަރުން، ތިމަންމެންވެސް (ތިމަންމެންގެ ގޮތުގައި) މަސައްކަތް ކުރާނޫއެވެ.\nކަލޭގެފާނު ވިދާޅުވާށެވެ! ތިމަންކަލޭގެފާނު ވާކަންކަށަވަރީ، ތިޔަބައިމީހުންކަހަލަ آدم ގެދަރިޔަކު ކަމުގައެވެ. ތިމަންކަލޭގެފާނަށް وحى އިއްވަވަނީ، ތިޔަބައިމީހުންގެ إله އަކީ، އެއް إله އެއްކަމުގައެވެ. ފަހެ، ތިޔަބައިމީހުން އެކަލާނގެއަށް ސީދާވާށެވެ! އަދި ފާފަފުއްސެވުންއެދި، އެކަލާނގެއަށް ދަންނަވާށެވެ! އަދި شريك ކުރާ މީހުންނަށް ހަލާކުހުށްޓެވެ.\nއެއުރެންނީ زكاة ނުދޭ މީހުންނެވެ. އަދި އެއުރެންނީ (ހަމަ) آخرة ދުވަހަށް كافر ވާ މީހުންނެވެ.\nހަމަކަށަވަރުން، إيمان ވެ صالح عمل ތައް ކުޅަމީހުންނަށް ކެނޑިގެންނުދާނޭ ދަރުމަހުށްޓެވެ.\nކަލޭގެފާނު ވިދާޅުވާށެވެ! ހަމަކަށަވަރުން، ދެދުވަހުގެ ތެރޭގައި، ބިން ހެއްދެވި ރަސްކަލާނގެއަށް ތިޔަބައިމީހުން كافر ވެ، އަދި އެކަލާނގެއަށް ތިޔަބައިމީހުން شريك ންތަކެއް ލަނީހެއްޔެވެ؟ އެކަލާނގެއީ، عالم ތަކުގެ ވެރިރަސްކަލާނގެއެވެ.\nއަދި އެކަލާނގެ، ފުރިހަމަ ހަތަރު ދުވަހުގެ ތެރޭގައި، އެ ބިމުގެ މަތީގައި އުފުލިފައިވާ، ހަރުލައިހުންނަ ފަރުބަދަތައް ލައްވައި، އަދި އެ ބިމުގައި ބަރަކާތްލައްވައި، އަދި އެ ބިމުގައި ވާހާތަކެތީގެ رزق މިންވަރުކުރެއްވިއެވެ. (އެއީ) سؤال ކުރާ މީހުންނަށްޓަކައެވެ.\nދެން ދުމެއްގެ ސިފައިގައި އުޑުވަނިކޮށް، އުޑުހައްދަވައި، ފުރިހަމަކުރެއްވުމަށް އެކަލާނގެ އިރާދަކުރެއްވިއެވެ. ފަހެ، އެކަލާނގެ އެ އުޑަށާއި، ބިމަށް وحى ކުރެއްވިއެވެ. ރުހުމުގައި، ނުވަތަ ނުރުހުމުގައިވިޔަސް (ފުރާފުރިހަމަވެގެން) އަންނާށެވެ! އެ އުޑާއި ބިން ދެންނެވިއެވެ. ތިމަންމެން ރުހުމުގައި އަތުވެއްޖައީމުއެވެ.\nފަހެ، ދެދުވަހުގެ ތެރޭގައި އެކަލާނގެ ހަތް އުޑު ހެއްދެވިއެވެ. އަދި ކޮންމެ އުޑަކަށް، އެ އުޑެއްގެ ކަންތައް (تدبير ކުރައްވައި) އެންގެވިއެވެ. އަދި ބައްތިތަކަކުން ތިމަންރަސްކަލާނގެ އެންމެ ކައިރި އުޑު ޒީނަތްތެރިކުރައްވައި، އަދި އެ އުޑު ރައްކާތެރި ކުރެއްވީމެވެ. އެއީ عزيز ވަންތަ، މޮޅަށް ދެނެވޮޑިގެންވާ ރަސްކަލާނގެ މިންވަރު ކުރައްވާފައިވާ ގޮތެވެ.\nފަހެ، އެއުރެން ފުރަގަސްދީ އެނބުރިގެންފިނަމަ، ފަހެ، ކަލޭގެފާނު (އެއުރެންނަށް) ވިދާޅުވާށެވެ! عاد ބާގައިމީހުންނާއި ثمود ބާގައިމީހުންނަށް އައި ހޮނުގުގުރީގެ عذاب ފަދަ عذاب އެއް، ތިޔަބައިމީހުންނަށް އަތުވެދާނެކަމަށް إنذار ކުރައްވަމެވެ.\nއެއުރެންގެގާތަށް، އެއުރެންގެ ކުރިމަތިންނާއި، އެއުރެންގެ ފަހަތުން رسول ން ވަޑައިގެން اللَّه އަށް މެނުވީ އަޅުކަން ނުކުރުމަށް އެންގެވިހިނދު، އެއުރެން ބުނޫއެވެ. ތިމަންމެންގެ ވެރިރަސްކަލާނގެ (رسول ން ފޮނުއްވެވުމަށް) އިރާދަކުރެއްވިނަމަ، ފޮނުއްވީހީ ملائكة ންނެވެ. ފަހެ، ހަމަކަށަވަރުން، ތިޔަބޭކަލުން އެކަންތަކާއިގެން ފޮނުއްވެވި ކަންތަކަށް، ތިމަންމެން كافر ވަމުއެވެ.\nފަހެ، عاد ބާގައިމީހުން ދަންނާށެވެ! އެއުރެން حق އަކާ ނުލައި ބިމުގައި ބޮޑާވެގަތޫއެވެ. އަދި އެއުރެން ބުނޫއެވެ. ތިމަންމެންނަށްވުރެ ބާރުގަދައީ ކާކުހެއްޔެވެ؟ އެއުރެން ހެއްދެވި اللَّه، އެއުރެންނަށްވުރެ ބާރުގަދަކަން އެއުރެންނަށް ނޭނގެނީހެއްޔެވެ؟ އަދި ތިމަންރަސްކަލާނގެ آية ތަކަށް ދެކޮޅުހަދާ ބަޔަކުކަމުގައި އެއުރެންވޫއެވެ.\nފަހެ، ތިމަންރަސްކަލާނގެ އެއުރެންގެ މައްޗަށް ސުންޕާދުވަސްތަކެއްގައި، ގަދަ އަޑާއި، ގަދަ ފިނީގެ ވަޔެއް ފޮނުއްވީމެވެ. ދުނިޔޭގެ حياة ގައި ނިކަމެތިކަމުގެ عذاب ގެ ރަހަ، ތިމަންރަސްކަލާނގެ އެއުރެންނަށް ދެއްކެވުމަށްޓަކައެވެ. އަދި ހަމަކަށަވަރުން، آخرة ގެ عذاب ގެ ނިކަމެތިކަން މާބޮޑެވެ. އަދި އެއުރެންނަކަށް نصر އެއް ނުލިބޭނެތެވެ.\nއަދި ثمود ބާގައިމީހުން ދަންނާށެވެ! ފަހެ، ތިމަންރަސްކަލާނގެ އެއުރެންނަށް ތެދުމަގު ދެއްކެވީމެވެ. ފަހެ، އެއުރެން ތެދުމަގު ލިބުމުގެ ބަދަލުގައި، ކަނުކަން (އެބަހީ: މަގު ފުރެދުން) اختيار ކުރޫއެވެ. އެއުރެން ހޯދައިއުޅުނު عمل ތަކުގެ ސަބަބުން، އިހާނަތްތެރި عذاب ގެ ހޮނުގުގުރި އެއުރެންގައި ހިފިއެވެ.\nއަދި إيمان ވެ، تقوى ވެރިވާކަމުގައިވިމީހުން، ތިމަންރަސްކަލާނގެ ސަލާމަތް ކުރެއްވީމެވެ.\nއަދި اللَّه ގެ عدوّ ން އެންމެން އެކުގައި ނަރަކަޔަށް އެއްކުރައްވާދުވަސް ހަނދުމަކުރާށެވެ!\nއެ ނަރަކަޔަށް އެއުރެން حاضر ވެއްޖައުމަށް ދާނދެނެވެ. އެހިނދު އެއުރެންގެ ކަންފަތާއި، އެއުރެންގެ ލޯތަކާއި، އެއުރެންގެ ހަންތައް، އެއުރެން ކޮށްއުޅުނު عمل ތަކަށް ހެކިދޭނެތެވެ.\nއަދި އެއުރެންގެ ހަންތަކަށް އެއުރެން ބުނާނެތެވެ. ކަލޭމެން ތިމަންމެންގެ މައްޗަށް ހެކިދިނީ ކީއްވެގެންހެއްޔެވެ؟ އެތަކެތި ބުނާނެތެވެ. ކޮންމެ އެއްޗަކަށްވެސް ބަސްމޮށުންދެއްވި اللَّه، ތިމަންމެންނަށް ބަސްމޮށުންދެއްވީއެވެ. އަދި އެކަލާނގެއީ، ފުރަތަމަ ފަހަރަށް ތިޔަބައިމީހުން ހެއްދެވި ރަސްކަލާނގެއެވެ. އަދި ތިޔަބައިމީހުން އެނބުރި رجوع ކުރައްވާހުށީ އެކަލާނގެ حضرة އަށެވެ.\nތިޔަބައިމީހުންގެ ކަންފަތާއި، ތިޔަބައިމީހުންގެ ލޯތަކާއި، ތިޔަބައިމީހުންގެ ހަންތައް، ތިޔަބައިމީހުންގެ މައްޗަށް ހެކިދީފާނެކަމަށް ތިޔަބައިމީހުން (އެއްވެސްކަމެއް) ވަންހަނާކޮށެއް ނޫޅެމުއެވެ. އެހެނެއްކަމަކު ތިޔަބައިމީހުންހީކުރީ، ތިޔަބައިމީހުން ކޮށްއުޅޭ عمل ތަކުން ގިނަކަންތައް اللَّه ދެނެވޮޑިގެންނުވާނޭ ކަމަށެވެ.\nއެއީ ތިޔަބައިމީހުންގެ ވެރިރަސްކަލާނގެއާމެދު ތިޔަބައިމީހުން ހީކުރި ހީކުރުމެވެ. އެ ހީކުރުން ތިޔަބައިމީހުން ހަލާކުކޮށްލައިފިއެވެ. އަދި ގެއްލެނިވެގެންވާ މީހުންގެ ތެރެއިން ތިޔަބައިމީހުން ވެއްޖައީމުއެވެ.\nފަހެ، އެއުރެން ކެތްކުރާނަމަވެސް، އެއުރެން ތިބެނިވިތަނަކީ، ނަރަކަޔެވެ. އެއުރެން عذر ދެއްކުމަށް އެދޭނަމަ، ފަހެ عذر قبول ކުރައްވާނެ މީހުންގެ ތެރެޔަކުން އެއުރެން ނުވެތެވެ.\nއަދި ތިމަންރަސްކަލާނގެ އެއުރެންނަށް އެކުވެރިންތަކެއް ލެއްވީމެވެ. ފަހެ، އެ އެކުވެރިން އެއުރެންނަށް، އެއުރެންގެ ކުރިމަތީގައިވާ ކަންތަކާއި، އެއުރެންގެ ފަހަތުގައިވާ ކަންތައް ޒީނަތްތެރިކޮށްދިނެވެ. އަދި އެއުރެންގެކުރިން އިސްވެ ގޮސްފައިވާ (ފުރެދުނު) ޖިންނީންނާއި، އިންސީންގެ أمّة ތަކުގެ ތެރޭގައި އެއުރެންގެ މައްޗަށް عذاب ގެ ބަސްފުޅު حق ވެއްޖެއެވެ. ހަމަކަށަވަރުން، އެއުރެންވީ ގެއްލެނިވިގެންވާ މީހުން ކަމުގައެވެ.\nكافر ވިމީހުން ބުނޫއެވެ. ތިޔަބައިމީހުން މި قرآن އަޑުނާހާށެވެ! (އަދި قرآن ކިޔެވޭހިނދު) ތިޔަބައިމީހުން އަޑުގަދަކުރާށެވެ! އެއީ ތިޔަބައިމީހުންނަށް ގަދަވެގަނެވޭތޯއެވެ!\nފަހެ، ހަމަކަށަވަރުން، كافر ވިމީހުންނަށް ތިމަންރަސްކަލާނގެ ގަދަވެގެންވާ عذاب ގެ ރަހަ ދައްކަވާހުށީމެވެ. އަދި ހަމަކަށަވަރުން، ތިމަންރަސްކަލާނގެ އެއުރެން ކޮށްއުޅުނު ނުބައި عمل ތަކަށް ޖަޒާ ދެއްވާހުށީމެވެ.\nއެއީ اللَّه ގެ عداوة ތެރިންގެ ޖަޒާއެވެ. (އެއީ) ނަރަކަޔެވެ. އެތާނގައި އެއުރެންނަށް ދެމިތިބެނިވި ގޮވައްޗެއްވެއެވެ. ތިމަންރަސްކަލާނގެ آية ތަކަށް އެއުރެން ދެކޮޅުހަދައި އުޅުނުކަމުގެ ޖަޒާއެއްގެގޮތުގައެވެ.\nكافر ވިމީހުން ބުނާނެތެވެ. އަޅަމެންގެ ވެރިރަސްކަލާކޮ! ޖިންނީންނާއި، އިންސީންގެ ތެރެއިން އަޅަމެން މަގުފުރެއްދި ދެބައިމީހުން އަޅަމެންނަށް ދައްކަވާނދޭވެ! އެ ދެބައިމީހުން އަޅަމެންގެ ފައިތިލަތަކުގެ ދަށަށް ލާހުށީމެވެ. (އެއީ) އެ ދެބައިމީހުން (عذاب ގެ) އެންމެއަޑީގައި ވުމަށްޓަކައެވެ.\nހަމަކަށަވަރުން، ތިމަންމެންގެ ވެރިރަސްކަލާނގެއީ اللَّه އޭ ބުނެ، ދެން ސީދާމަގުގައި ދެމިތިބިމީހުން (ދަންނާށެވެ!) އެއުރެންގެ މައްޗަށް ملائكة ން ފައިބައިވަޑައިގަންނަވާނެތެވެ. ވިދާޅުވަމުންނެވެ. ތިޔަބައިމީހުން ބިރުނުގަންނާށެވެ! އަދި ހިތާމަނުކުރާށެވެ! އަދި ތިޔަބައިމީހުންނަށް وعد ކުރައްވާކަމުގައިވާ ސުވަރުގޭގެ އުފާވެރިކަމުގެ خبر ލިބިގަންނާށެވެ!\nތިމަންބޭކަލުންނީ ދުނިޔޭގެ حياة ގައްޔާއި، آخرة ގައި ތިޔަބައިމީހުންގެ އެހީތެރިންނެވެ. ތިޔަބައިމީހުންގެ نفس ތައް އެދޭހާކަމެއް އެދުވަހުން، ތިޔަބައިމީހުންނަށްޓަކައިވެއެވެ. އަދި (އުފަލާއި، އަރާމުގެތެރެއިން) ތިޔަބައިމީހުން ދަންނަވާހާކަމެއް ތިޔަބައިމީހުންނަށްވެއެވެ.\nގިނަގިނައިން ފާފަފުއްސަވާ، رحيم ވަންތަ ކަލެއްގެ މެހުމާންދާރީއެއްގެ ގޮތުގައެވެ.\nاللَّه ގެ حضرة އަށް (އައުމަށް) ގޮވާލައި، އަދި صالح عمل ކޮށް، އަދި ހަމަކަށަވަރުން، ތިމަންނާވަނީ (اللَّه އަށް) ކިޔަމަންވާމީހުންގެ ތެރެއިންނޭ ބުނާމީހަކަށްވުރެ ރަނގަޅު ބަސްބުނާ މީހަކީ ކާކުހެއްޔެވެ؟\nއަދި ކެތްތެރިވި މީހުންނަށްމެނުވީ، އެ މާތްސިފަ ލިބިއެއް ނުގަނެވޭނެތެވެ. އަދި ބޮޑުވެގެންވާ ނަސީބުވެރިޔަކަށްމެނުވީ، އެ މާތްސިފަ ލިބިއެއް ނުގަނެވޭނެތެވެ.\nއަދި ހަމަކަށަވަރުން، شيطان އާގެ ފަރާތުން ވަސްވާސްތެރިކަމެއްއައިސް ކަލޭގެފާނުގެ ހިތްޕުޅަށް ވަންނަނަމަ، اللَّه ގެ ރައްކާތެރިކަމަށް އެދިވަޑައިގަންނަވާށެވެ! ހަމަކަށަވަރުން، އެކަލާނގެއީ، މޮޅަށްއައްސަވާވޮޑިގެންވާ، މޮޅަށްދެނެވޮޑިގެންވާ ރަސްކަލާނގެއެވެ.\nރޭގަނޑާއި ދުވާލާއި، އިރާއި، ހަނދަކީ، އެކަލާނގެ ކުޅަދުންވަންތަކަމުގެ ހެކިތަކުގެ ތެރެއިން ވާތަކެއްޗެވެ. ތިޔަބައިމީހުން އިރަށާއި، ހަނދަށް سجدة ނުކުރާށެވެ! އަދި އެތަކެތި ހެއްދެވި اللَّه އަށް سجدة ކުރާށެވެ! (އެއީ) ހަމައެކަނި އެކަލާނގެއަށް ތިޔަބައިމީހުން އަޅުކަންކުރާ ކަމުގައިވާނަމައެވެ.\nފަހެ، އެއުރެން (اللَّه އަށް سجدة ކުރުމަށް) ބޮޑާވެގެންފިނަމަ، ފަހެ، ކަލޭގެފާނުގެ ވެރިރަސްކަލާނގެ حضرة ގައިވާ ملائكة ން އެކަލާނގެއަށް ރެޔާއިދުވާލު تسبيح ދަންނަވަތެވެ. އަދި އެބޭކަލުން އެކަމަކަށް ފޫހިފުޅެއްނުވެތެވެ.\nގަހެއްނެތި ހިކިފައިވާ ބިން، ތިބާ ދެކޭނޫއެވެ. ފަހެ، އެ ބިމުގެ މައްޗަށް ތިމަންރަސްކަލާނގެ ވާރޭ ވެއްސަވައިފިހިނދު، އެބިމުގެ ގަސްތަކުގެ حركات ފެށި، ގަސްތައް އިތުރުވެއެވެ. އެއީ އެކަލާނގެ ކުޅަދުންވަންތަކަމުގެ ހެކިތަކުގެ ތެރެއިންވާ ކަމެކެވެ. ހަމަކަށަވަރުން، އެ ބިންގަނޑު ދިރުއްވި ރަސްކަލާނގެއީ، މަރުވެފައިވާ ތަކެތި ދިރުއްވާ ރަސްކަލާނގެއެވެ. ހަމަކަށަވަރުން، އެކަލާނގެއީ، ކޮންމެކަމެއްގެ މައްޗަށްމެ ކުޅަދުންވަންތަ ރަސްކަލާނގެއެވެ.\nހަމަކަށަވަރުން، ތިމަންރަސްކަލާނގެ آية ތަކާމެދުގައި ދެކޮޅުހަދައި، އެއްކިބާވާމީހުން ތިމަންރަސްކަލާނގެއަށް ވަންހަނާވެގެންނެއްނުވެތެވެ. ފަހެ، ހެޔޮކަންބޮޑީ ނަރަކަޔަށް އެއްލައިލެވޭ މީހާހެއްޔެވެ؟ ނުވަތަ قيامة ދުވަހު أمان ކަމާއެކުގައި އަންނަމީހާ ހެއްޔެވެ؟ ތިޔަބައިމީހުން އެދޭކަމެއްކުރާށެވެ! ހަމަކަށަވަރުން، އެކަލާނގެއީ، ތިޔަބައިމީހުން ކުރާކަންތައް މޮޅަށް ބައްލަވާވޮޑިގެންވާ ރަސްކަލާނގެއެވެ.\nހަމަކަށަވަރުން، އެއުރެންގެގާތަށް قرآن އައިހިނދު، އެ قرآن އަށް كافر ވިމީހުންނަށް (ގަދަވެގެންވާ عذاب ހުށްޓެވެ.) ހަމަކަށަވަރުން، އެއީ ބާރުގަދަ ފޮތެއްކަން ކަށަވަރެވެ.\nއެ ފޮތުގެ ކުރިމައްޗަކުންވެސް، އަދި އޭގެފަހަތަކުންވެސް އެފޮތަކަށް باطل ކަމެއް ނާންނާނެތެވެ. (އެއީ) حمد ލިބިވޮޑިގެންވާ، حكيم ވަންތަރަސްކަލާނގެ حضرة ން ބާވައިލެއްވި ފޮތެކެވެ.\nކަލޭގެފާނުގެ ކުރިންފޮނުއްވި رسول ންނަށްވެސް ދެންނެވުނު ބަސްތަކެއްމެނުވީ، ކަލޭގެފާނަކަށް ނުދެންނެވެތެވެ. ހަމަކަށަވަރުން، ކަލޭގެފާނުގެ ވެރިރަސްކަލާނގެއީ، ފާފަފުއްސެވުމުގެ ވެރި، އަދި ވޭންދެނިވި عذاب ދެއްވުމުގެ ވެރިރަސްކަލާނގެކަން ކަށަވަރެވެ.\nތިމަންރަސްކަލާނގެ عرب ނޫން ބަހަކުން قرآن އެއް ބާވައިލެއްވިނަމަ، އެއުރެން ބުނީހެވެ. (عرب ބަހުން) އެ ފޮތުގެ آية ތައް تفصيل ކުރައްވާފައިވާނަމަ، ކިހާރަނގަޅު ހެއްޔެވެ؟ އެފޮތް عرب ނޫން ބަހަކުން އޮވެފައި، އެ ފޮތް ބާވައިލެއްވީ، عربى އަކަށް ހެއްޔެވެ؟ ކަލޭގެފާނު ވިދާޅުވާށެވެ! އެ ފޮތަކީ، إيمان ވި މީހުންނަށްވާ ތެދުމަގެކެވެ. އަދި شفاء އެއްވެސްމެއެވެ. އަދި إيمان ނުވާމީހުންގެ ކަންފަތްތަކުގައި ބީރުކަމެއްވެއެވެ. އަދި އެ ފޮތަކީ، އެއުރެންގެ މައްޗަށްވާ ކަނުކަމެކެވެ. އެއުރެން ދުރުތަނަކުން ގޮވައިލެވޭ ބަޔެއްފަދައެވެ.\nހަމަކަށަވަރުން، ތިމަންރަސްކަލާނގެ موسى ގެފާނަށް ފޮތް ދެއްވީމެވެ. ފަހެ، އެ ފޮތާމެދު خلاف ވެވުނެވެ. ކަލޭގެފާނުގެ ވެރިރަސްކަލާނގެ حضرة ން އިސްވެދިޔަ ބަސްފުޅެއް ނުވާނަމަ، އެއުރެންގެ މެދުގައި ނިޔާކުރެއްވީސްކަން ކަށަވަރެވެ. އަދި ހަމަކަށަވަރުން، އެއުރެންވަނީ އެކަމާމެދު ވަސްވާސްތެރިކަމުން ފުރިގެންވާ، شك އެއްގައިކަން ކަށަވަރެވެ.\nصالح عمل އެއްކޮށްފިމީހާ (ދަންނާށެވެ!) ފަހެ، އެކަމުގެ ދަރުމަހުރީ އެމީހާގެ އަމިއްލަ نفس އަށެވެ. އަދި ނުބައި عمل އެއްކޮށްފިމީހާ (ދަންނާށެވެ!) ފަހެ، އެކަމުގެ ހަލާކުހުުރީ، ހަމަ އެ نفس ގެ މައްޗަށެވެ. އަދި ކަލޭގެފާނުގެ ވެރިރަސްކަލާނގެއީ، އަޅުތަކުންނަށް އަނިޔާވެރިވެވޮޑިގެންވާ ކަލަކުކަމުގައެއް ނުވެއެވެ.\nقيامة ދުވަސް އައުމުގެ ވަގުތު ދެނެވޮޑިގަތުންވަނީ ހަމައެކަނި އެކަލާނގެއަށެވެ. އެކަލާނގެ ދެނެވޮޑިގަތުމާ އެކުގައިމެނުވީ، އެއްވެސް މޭވާއެއް އޭގެ ބޮށިގަނޑަކުން ނުނިކުންނާނެތެވެ. އަދި އަންހެނަކު މާބަނޑެއް ނުވާނެތެވެ. އަދި ނުވެސް ވިހާނެތެވެ. އަދި ތިމަންރަސްކަލާނގެއަށް شريك ކުރިމީހުން ކޮބައިހޭ އެކަލާނގެ ގޮވައިލައްވައި وحى ކުރައްވާ ދުވަހު، އެއުރެން ބުނާނެތެވެ. (އިބަރަސްކަލާނގެއަށް شريك އަކުވާކަމަށް) ހެކިވާ ހަމައެކަކުވެސް، ތިމަންމެންގެ ތެރޭގައި ނުވާކަމަށް އިބަރަސްކަލާނގެއަށް ތިމަންމެން މިދެންނެވީއެވެ.\nއަދި މީގެކުރިން އެއުރެން دعاء ކޮށް، އަޅުކަންކޮށްއުޅުނު ތަކެތި އެއުރެންގެކިބައިން ގެއްލިހިނގައްޖެއެވެ. އަދި (عذاب ން) އެއުރެން ފިލަންދާނެތަނެއް ނެތްކަން، އެއުރެންނަށް يقين ވެއްޖެއެވެ.\nހެޔޮކަންތަކަށް دعاء ކުރުމަކަށް އިންސާނާ ފޫއްސެއް ނުވާނެތެވެ. އަދި އޭނާއަށް ނުބައިކަމެއް ޖެހިއްޖެނަމަ، ފަހެ، އުންމީދުކެނޑި، ހިތްމަރުވެފައިވާ މީހަކަށް އޭނާ ވެދެތެވެ.\nއަދި ހަމަކަށަވަރުން، އެ އިންސާނާއަށް ދަތި حال އެއް ޖެހިއްޖައުމަށްފަހު، ތިމަންރަސްކަލާނގެ حضرة ން رحمة އެއްގެ ރަހަ އޭނާއަށް ދައްކަވައިފިނަމަ، މިއީ ތިމަންނާއަށްހުރި ތަކެއްޗޭ ބުނާނެކަން ކަށަވަރެވެ. އަދި قيامة ވާނެކަމަކަށް ތިމަންނާ ހީއެއްނުކުރަމެވެ. އަދި ހަމަކަށަވަރުން، ތިމަންގެ ވެރިރަސްކަލާނގެ حضرة އަށް ތިމަން رجوع ކުރެއްވިއަސް ހަމަކަށަވަރުން އެކަލާނގެ حضرة ގައި ތިމަންނައަށްހުރީ ހެޔޮކަމެވެ. ފަހެ، ހަމަކަށަވަރުން، كافر ވިމީހުންނަށް ތިމަންރަސްކަލާނގެ އެއުރެންކުރި عمل ތަކުގެ خبر އަންގަވާހުށީމެވެ. އަދި ހަމަކަށަވަރުން، ގަދަފަދަވެގެންވާ عذاب އަކުން އެއުރެންނަށް ތިމަންރަސްކަލާނގެ عذاب ގެ ރަހަ ދައްކަވާހުށީމެވެ.\nއަދި އިންސާނާއަށް ތިމަންރަސްކަލާނގެ نعمة ދެއްވައިފިނަމަ، އަނެއްފަރާތަށް އެނބުރި ބޮޑާވެގަނެތެވެ. އަދި އޭނާއަށް، ނުބައިކަމެއް ޖެހިއްޖެނަމަ، ފަހެ، دعاء ކުރުން ގިނަމީހަކަށް އޭނާ ވެދެތެވެ.\nކަލޭގެފާނު ވިދާޅުވާށެވެ! ތިޔަބައިމީހުން ނިކަންބުނެބަލާށެވެ! اللَّه ގެ حضرة ންއައި އެއްޗެއްކަމަށް އެ (قرآن) ވެފައި، ދެން ތިޔަބައިމީހުން އެއަށް كافر ވެއްޖެނަމަ (ތިޔަބައިމީހުންގެ حال ވާނީ ކޮންފަދައަކުން ހެއްޔެވެ؟ حق އާ) ދުރުވެގެންވާ، ދެކޮޅުވެރިކަމެއްގައިވާ މީހަކަށްވުރެ ފުރެދުންބޮޑީ ކާކުހެއްޔެވެ؟\nއުދަރެސްތަކުގައްޔާއި، އެއުރެންގެ އަމިއްލަ نفس ތަކުގައިވާ، ތިމަންރަސްކަލާނގެ ކުޅަދުންވަންތަކަމުގެ ހެކިތައް، ތިމަންރަސްކަލާނގެ އެއުރެންނަށް ނިކަންހުރެ ދައްކަވާހުށީމެވެ. އެއީ حق ތެދުކަން އެއުރެންނަށް ބަޔާންވެ އެނގިއްޖައުމަށް ދާނދެނެވެ. ކަލޭގެފާނުންގެ ވެރިރަސްކަލާނގެއީ ކޮންމެކަމެއްގެ މައްޗަށް ހެކިވެވޮޑިގެންވާ ކަލަކުކަމުގައި ނުފުދޭހެއްޔެވެ؟


Report: Dr. Shaheem ge hayaathun zuvaanun nah aguhuri filaavalhu thakeh! Report: Dr. Shaheem ge hayaathun zuvaanun nah aguhuri filaavalhu thakeh!\nޑރ. ޝަހީމްގެ ހަޔާތުން ޒުވާނުންނަށް އަގުހުރި ފިލާވަޅުތަކެއް!\nޑރ. ޝަހީމް އަތޮޅުތެރެއަށް ކުރައްވަމުންދާ ދަތުރުފުޅުގެ ތެރެއިން ޒުވާނުންތަކަކާ ބައްދަލުކުރައްވަނީ\nޑރ. މުޙައްމަދު ޝަހީމް ޢަލީ ސަޢީދުގެ ޙަޔާތަށް ބަލާލާއިރު އެމަނިކުފާނުގެ ހަޔާތުގެ ބޮޑު ބައި ހޭދަކުރެއްވީ ދީނީ މަސައްކަތްތަކުގައެވެ. އިސްލާމިކް މިނިސްޓަރގެ މަޤާމުގައި ހުންނެވުމަށްފަހު އިސްތިއުފާދެއްވައި، ދިވެހިރާއްޖޭގައި ފުރަތަމަ ފަހަރަށް ޤާއިމުކުރި އިސްލާމީ ޔުނިވާސިޓީ ހިންގެވުމާ ހަވާލުވެވަޑައިގަތެވެ. ސިޔާސީ ހަޔާތް ދޫކޮށްލެއްވުމަށްފަހު ދީނީ މަސައްކަތްތައް ހުސްވެވަޑައިގެންނެވިއެވެ.\nރައީސް ޔާމީންގެ ރަނިންގމޭޓްކަށްވުމަށް ހުށަހަޅައި ރައީސް ޔާމީން އެމަނިކުފާނަށް ފޯނު ކުރެއްވިއިރު އެމަނިކުފާނު އިންނެވީ ދަރިވަރުންތަކެއްގެ ޓެސްޓް ޕޭޕަރތަކެއް މާރކް ކުރުމުގެ މަސައްކަތުގައެވެ. ދިވެހިރައްޔިތުންނަށް ޚިދުމަތްކުރުމަށް ރައީސް ޔާމީން ހުށަހެޅުއްވި ހުށަހެޅުއްވުން އެމަނިކުފާނު ޤަބޫލުކުރެއްވިއެވެ. ރާއްޖޭގައި އޮތް އެންމެ ބޮޑު ސިޔާސީ ޕާޓީގެ ރިޔާސީ ކެނޑިޑޭޓްގެ ރަނިންގމޭޓްގެ ގޮތުގައި ރިޔާސީ ކެމްޕެއިނަށް ނިކުމެވަޑައިގަތުން ވެގެންދިޔައީ އެމަނިކުފާނުގެ ސިޔާސީ ޙަޔާތުގައި ލިޔެވެންފެށި މުޅިން އައު ޞަފްޙާއަކަށެވެ.\nކެމްޕެއިނަށް ރަށްރަށަށް ކުރެއްވި ޒިޔާރަތްތަކުގައި އެމަނިކުފާނު ރައްޔިތުންނާ ބަހައްޓަވާ ގާތްގުޅުމަކީ ފާހަގަކުރެވޭ ގުޅުމެކެވެ. މިދަތުރުފުޅުގައި ކުޑަކުދިންނަށް ބަހައްޓަވާ އޯގާތެރި ގާތް ގުޅުމާއި، އިސްރަށްވެހިންނަށް އަދާކުރައްވާ އިޙްތިރާމުގެ އިތުރުން ޒުވާނުންނާއެކު ވަގުތު ހޭދަކުރެއްވުމަށް އެމަނިކުފާނު ޚާއްޞަ އިސްކަމެއް ދެއްވާކަން ފާހަގަކުރެވެއެވެ. ޒުވާނުންގެ އަމިއްލަ ސިކުނޑިން ވިސްނައި ގޮތެއް ނިންމުމަށް ވިދާޅުވާ ސިޔާސީ ވާހަކަތަކާއެކު، ޒުވާނުންނަށް ނަސޭހަތްތެރިވެވަޑައިގަންނަވައެވެ. އަމިއްލަ ޙަޔާތްޕުޅުން މިސާލު ދައްކަވައެވެ.\nޑރ. ޝަހީމް އަތޮޅުތެރެއަށް ކުރައްވަމުންދާ ދަތުރުފުޅުގެ ތެރެއިން\nވަޒީފާއެއްގެ ގޮތުގައި ބަލައިގަނެވޭނީ ހަމައެކަނި ޓައީއެއް އަޅައިގެން އޮފީހަށް ދިއުމުން ނޫން ކަމަށާއި ކޮންމެ ވަޒީފާއެއްވެސް އަދާކުރުމަކީ ޝަރަފެއްކަމުގައި ދެކުމަށް ޒުވާނުންނަށް އެމަނިކުފާނު ނަސޭހަތްތެރިވެވަޑައިގަންނަވައެވެ. އަމިއްލަ ޙަޔާތްޕުޅުން ޒުވާނުންނަށް މިސާލުދައްކަވައެވެ. އެމަނިކުފާނު ފުރަތަމަ އަދާކުރެއްވި ވަޒީފާއަކީ ފިހާރައެއް ފޮޅާ ސާފުކުރާ މީހެއްގެ ވަޒީފާ ކަމަށާއި، އެ މަޤާމުގެ އުޖޫރައަކަށް ލިބެނީ 700 ރުފިޔާކަމަށް ވިދާޅުވެ، ޑރ. ޝަހީމް ގެންދަވަނީ އެމަނިކުފާނުގެ އަމިއްލަ ދިރިއުޅުމުން ޒުވާނުންނަށް މިސާލުދައްކަވަމުންނެވެ.\nފިހާރައެއްގެ ފޮޅާ ސާފުކުރާ މީހެއްގެ ވަޒީފާއިން ދިވެހިރާއްޖޭގެ އިސްލާމީ ކަންތައްތަކާ ބެހޭ ވަޒީރުކަމާ ހަމައަށް، އަދި ދިވެހިރާއްޖޭގެ ނާއިބުރައީސް ކަމުގެ މަޤާމާ ފިޔަވަޅެއްހާ ކައިރިއަށް ޑރ. ޝަހީމް ކުރެއްވި ދަތުރަކީ ޒުވާނުންނަށް ހަޤީޤަތުގައިވެސް އިބްރަތްތެރި އެތައް ފިލާވަޅުތަކެއް ދަސްކުރެވޭނެ ދަތުރުފުޅެކެވެ.\nޒުވާނުންނާއެކު ޑރ. ޝަހީމް ބާއްވަވާ ބައްދަލުކުރެއްވުންތަކުގައި ޤައުމެއް ކުރިއަރައި ދިއުމުގައި ޒުވާނުންގެ ދައުރު ބޮޑު ކަމާއި، ކޮންމެ ޤައުމަކަށްވެސް ތަޢުލީމީ ޤާބިލު ޒުވާނުންގެ ދައުރު ބޮޑު ކަން ތަކުރާރުކޮށް ފާހަގަކުރައްވައެވެ. އިސްރަށްވެހިންނާއި ކާބަފައިންގެ ޙަޔާތުން ފިލާވަޅު ލިބިގަނެ، އެފަރާތްތަކުގެ ޢަމަލީ ތަޖުރިބާގެ އަލީގައި ޒުވާނުން ކުރީ ސަފަށް ނުކުންނަ މިންވަރު އިތުރުކުރަން ޖެހޭ ކަމަށް ވިދާޅުވެއެވެ.\nކުރިއަށްއޮތް ރިޔާސީ އިންތިޚާބުގައި ރައީސް ޔާމީނަށް ތާއީދު ހޯދުމަށް ރާއްޖޭގެ އެކިކަންކޮޅުތަކަަށް ޑރ. ޝަހީމް ކުރައްވާ ދަތުރުފުޅުތަކުގައި އެމަނިކުފާނުގެ ފަރާތުން ފެނިގެންދާ ހީވާގިކަމާއި، ހަވާލުވެވަޑައިގެންފައިވާ ޒިންމާއަށް އެމަނިކުފާނު ކަމޭ ހިއްތަވާ މިންވަރަކީ ޒުވާނުންނަށް އެތައް ފިލާވަޅުތަކެއް ލިބޭނެ ކަންތައްތަކެކެވެ. އަދި މި ޒިޔާރަތުގައި ރަށްރަށުގެ ޒުވާނުންގެ ޝޫއޫރުތައް އަޑު އައްސަވައި ޒުވާނުންނާ މެދު ބަހައްޓަވާ ގާތްކަމާއި ދެއްވާ އިސްކަމުގެ ސަބަބުން ޒުވާނުންގެ ހިތްތަކުން ވަނީ އެމަނިކުފާނަށް ޚާއްޞަ ގަދަރަކާއި އިޙްތިރާމެއް ދެވިފައެވެ. އަދި ޒުވާނުން ދަނީ އެ މަނިކުފާނަކީ އެފަރާތްތަކުން ރުހޭ ފަދަ ޢިލްމީ ޤާބިލް ހަރުދަނާ ޝަޚްޞިއްޔަތެއް ގޮތުގައި ބަލައިގަންނަމުންނެވެ.\nޕަމްޕް ނެތުމުން ރިންގް ރޯޑުގައި އަޅާފައިހުރި ޑީވޯޓަރިންގ ހޮޅިތަކުގެ ބޭނުމެއް ނުކުރެވޭ\nގަވަރުނަރުގެ މަޤާމުން ނަޞީރު އިސްތިއުފާ ދެއްވައިފި\nތިން ވަޒީރުންނާ ސުވާލުނުކުރެވެނީސް ނޯޓިސްގެ މުއްދަތު ހަމަވެއްޖެ


Dilwale Dulhania Le Jayenge 20 aharah fahu ves cinema in negey gotheh nuvi\nދިލްވާލޭ ދުލްހަނިޔާ ލޭ ޖާޔޭންޖޭ 20 އަހަރު ފަހުން ވެސް ސިނަމާ އިން ނެގޭ ގޮތެއް ނުވި\nދިލްވާލޭ ދުލްހަނިޔާ ލޭ ޔާޖޭންގޭގެ އިސްތިހާރު މަރާތާ މަންދީރް ސިނަމާގައި ބަހައްޓާފައި\nބޮލީވުޑްގެ ފިލްމު ދިލްވާލޭ ދުލްހަނިޔާ ލޭ ޔާޖޭންގޭ ސިނަމާގައި ދައްކާތާ 20 އަހަރު ވުމަށް ފަހު، ފިލްމު ދެއްކުން ހުއްޓާލަން ނިންމުމުން އެ ފިލްމުގެ ސަޕޯޓަރުންނަށް އެގޮތް ކަމު ނުދިއުމުން އަލުން އެ ފިލްމް ދައްކަން ފަށައިފި އެވެ.\nމި ފިލްމު އިންޑިއާގައި 20 އަހަރު ވަންދެން ދެއްކި މަރާތާ މަންދީރް ސިނަމާ އިން އެ ފިލްމު ހުއްޓާލަން ނިންމީ ވިޔަފާރީގެ ގޮތުން ބަލާއިރު އެކަމުން މިހާރު ގެެއްލުން ވާތީ އެވެ. އެކަމަކު ބެލުންތެރިންގެ ހިތްހަމަނުޖެހުން ވަރަށް ބޮޑުވުމާ އެކު މިހާރު ވަނީ އަނެއްކާވެސް ފިލްމު ކުރިއަށް ގެންދަން ނިންމައިފަ އެވެ.\nލޯބީގެ މި ފިލްމު އެންމެ ފުރަތަމަ ދައްކާފައި ވަނީ 1995 ވަނަ އަހަރުގެ އޮކްޓޫބަރު މަހު އެވެ. މިއީ އިނގިރޭސި ވިލާތުގައި އުޅޭ އިންޑިއާ ދެ މީހެއްގެ ދެމެދުގައި އުފެދޭ ލޯތްބާއި އެ ދެ މީހުންގެ ގުޅުމަށް ކުރިމަތިވާ ހުރަސްތައް ދައްކުވައިދޭ "އަސަރުގަދަ" ފިލްމެކެވެ. ޝާޚްރުކް ޚާން އާއި ކާޖޮލްގެ މި ފިލްމު ވެފައި ވަނީ ބޮލީވުޑްގެ ތާރީހުގައި ވެސް އެންމެ މަޝްހޫރު ފިލްމެވެ. އަދި ބޮލީވުޑްގެ ފިލްމެއް މިހާ ގިނަ ދުވަހު ސިނަމާގައި އަޅުވައިފައެއް ވެސް ނުވެ އެވެ.\nސިނަމާ އިން ބުނީ ފިލްމު ދެއްކުން ހުއްޓާލިކަން އިއުލާނުކުރިތާ ކުޑަ އިރުކޮޅެއްގެ ތެރޭގައި އެކަމާ ގުޅިގެން އެތައް ސަތޭކަ ބަޔަކު ވަނީ ފޯނުކޮށް ޝަކުވާކޮށްފަ އެވެ.\n"އެ ފިލްމު ދެއްކުން މިހާ ހިސާބުން ނިމުނީ ކަމަށް ބުނެ ސިނަމާ ބޭރުގައި މިދިޔަ ބުރާސްފަތި ދުވަހު ބޯޑެއް ބެހެއްޓިތާ ދެ ގަޑިއިރު ތެރޭ، އެކަމާ ހިތްހަމަނުޖެހިގެން 230 އަށް ވުރެ ގިނަ މީހުން ފޯނުކުރި،" ސިނަމާގެ ވެރިޔާ މަނޯޖް ދެސާއީ ބީބީސީ އަށް ބުނެފައިވެ އެވެ.\nފިލްމު ދެއްކުން ހުއްޓާލަން ނިންމިއިރު، މި ފިލްމު ދައްކައިގެން މިދިޔަ ދެތިން އަހަރު އެއްވެސް ފައިދާއެއް ނުވެ އެވެ. --ބީބީސީ


vnews - FIFA in VAR thajuribaa ekuranee 30 aharufahun: Usay!\nފީފާ އިން ވީއޭއާރް ތަޖުރިބާ އެކުރަނީ 30 އަހަރުފަހުން: ޔޫސޭ!\nރާއްޖޭގެ މަޝްހޫރު ކޮމޭޑިއަން 30އ. ކުރިން ވީއޭއާރް ( ވީޑިއޯ އެސިސްޓެންޓް ރެފްރީ) ކަން ކުރަަނީ\n"ވީއޭއާރް ( ވީޑިއޯ އެސިސްޓެންޓް ރެފްރީ) ފީފާ އިން 30އ. ފަހުން ތަޖުރިބާކުރަން ފަށައިފި." ރާއްޖޭގެ މަޝްހޫރު ކޮމޭޑިއަން، ޔޫސުފް ރަފީއު (ޔޫސޭ) މިކިޔަނީ ކީކޭ ހެއްޔެވެ.\n"ދިރިއުޅުމަކީ މިއީބާ" ގެ ނަމުގައި ދިރިއުޅުމުގެ އެކި ކަންކަން ތަޖުރިބާކުރަންޖެހޭގޮތް، ސަމާސާ އެހެންނަމަވެސް ހަގީގަތަށް ބުނެދިނުމުގައި ޔޫސޭ އަކީ ކުޅަދާނަ ކޮމޭޑިއަން އެކެވެ. ދިވެހި މުޖުތަމައުގައި ހިނގާ ކަންކަން، ކުޑައިން ބޮޑަށް ބުނެދީ މުސްތަޤްބަލްގައި އެއިން ނިކުމެދާނެ މައްސަލަތައް ބުނެދެ އެވެ. ބެލުންތެރިން ހެއްވާލައި ރޮއްވާލައިގެން ނަމަވެސް ޔޫސޭ ދައްކުވައިދެނީ ދުނިޔޭގައި ކަން ހިނގާގޮތުގެ ވާހަކަ އެވެ.\nމީގެ އަހަރުތަކެއް ކުރިން ޔޫސޭގެ "ދިރިއުޅުމަކީ މީބާ" ގެ އެޕިސޯޑެއްކަމަށްވާ "ޖަންގަލް ޕީޕީ" އިން ދައްކާ ފޯރިގަދަ ފުޓްބޯޅަ މެޗެއްގައި، ލަނޑެއްގެ މައްސަލަ ވަރަށްބޮޑަށްޖެހުނެވެ. މެޗްގައި އެއްޓީމުގެ ކޯޗް ދަޑުމައްޗަށް އަރައި ކުޅުންތެރިންނަށް ގޮތް ބުނެދޭން ފެށުމުން، ކޯޗަށް ރީދޫ ކާޑެއް ދައްކައި ދަނޑުން ފޮނުވާލީ މެޗް ހޫނު ކުރަން އުޅޭކަމަށްބުނެ އެވެ. އެވަގުތު ކުޅުންތެރިން އައިސް ސުވާލުކުރަން ފެށުމުން ރެފްރީ ޔޫސޭ ވަނީ މެޗް ހޫނުކުރަން އުޅޭނަމަ، ހުރިހާ ކުޅުންތެރިންނަށް އެއްފަހަރާވެސް ރަތްކާޑް ދެއްކިދާނެ ކަމަށްވެސް ބުނެފަ އެވެ.\nއެވަގުތު މެޗްގެ ކޮމެންޓޭޓަރު ބުނަމުންދިއައީ، މި މެޗްގައި ރެފްރީގެ ނިންމުންތައް ވަރަށް ފުރިހަމަ ކަމަށާއި، ރެފްރީގެ މި ނިންމުންތައް މުޅި ދުނިޔެއިންވެސް ބަލައިގަންނާނެ ކަމަށެވެ.\nގިނަ އަދަދަކަށް ކާޑްވެސް ފެނިގެންދިއަ މި މެޗްގައި ޖެހި ގޯލެއްގެ މައްސަލަ ހޫނުވެ، އެންމެފަހުން ޖެހި ޕެނެލްޓީއެއްގެ މައްސަަލަ ހޫނުވި ހިސާބުން ރެފްރީ ވަނީ ދަނޑުންފައިގެން ގޮސް، މެޗްގެ ރިޕްލޭ ބަލާފައެވެ. އަދި ރިޕްލޭ ބެލުމަށްފަހު ރެފްރީ ވަނީ އެއީ ގޯލެއް ނޫންކަމަށް ނިންމާފަ އެވެ.\nނަމަވެސް ރެފްރީގެ ނިންމުންތަކާއި މެދު ހިންހަމަ ނުޖެހިގެން ފެޑެރޭޝަނުން ޔޫސޭ ރެފްރީކަމުން ސަސްޕެންޑްކޮށް، ރެފްރީކަމުގެ މަޤާމުވެސް އަތުލި އެވެ. މި ކިޔައިދެވުނީ "ދިރިއުޅުމަކީ މީބާ" ގެ ފޯރިގަދަ ފުޓްބޯޅަ މެޗެއްގައި، ރެފްރީ ކަންތައް ކުރިގޮތުގެ ވާހަކައެވެ.\nމި ޚިޔާލީ ޑްރާމާގެ ވާހަކަ ފެންމަތިވެ އަނެއްކާވެސް ޔޫސޭގެ އެ ވީޑިއޯ ދައުރުވާން ފަށާފައި މިވަނީ، ރަޝިއާގައި ކުރިއަށްދާ ފީފާ ވޯލްޑް ކަޕް މުބާރާތުގެ މެޗުތަކުގައި ވީޑިއޯ އެސިސްޓަންޓް ރެފްރީ (ވީއޭއާރު) ބޭނުންކުރަން ފެށި ހިސާބުންނެވެ.\nމެޗްތަކުގައި މައްސަލަޖެހި އަދި ދަޑުމަތިން ރެފްރީއަށް ފެންނަ މަންޒަރަށް ބަލައި ގޮތް ނުނިންމިއްޖެނަމަ، ވީޑިއޯ ރީޕްލޭ ބަލައިގެން މެޗުގައި ހިނގާ ކަމަކަށް މެޗުގެ ރެފްރީ، ގޮތް ނިންމަމުން ދަނީ "ވީއޭއާރް ( ވީޑިއޯ އެސިސްޓެންޓް ރެފްރީ)ގެ އެހީގަ އެވެ.\nޔޫސޭ އެދައްކަނީ ރަނގަޅުވާހަކައެއް ނޫންހެއްޔެވެ. ބޮޑެތި މެޗްތަކުގައި ގޮތް ނިންމަން ރިޕްލޭ ބަލައިގެން ( ވީޑިއޯ އެސިސްޓެންޓް ރެފްރީ) ބޭނުންހިފަން ޔޫސޭގެ ސިކުނޑި ހިނގިމަގުން ހިނގައި އެކަން ތަޖުރިބާކުރަން ފީފާއިން ފެށި ވާހަކަ އާއިމެދު ދެކެނީ ކިހިނެއް ހެއްޔެވެ. ޔޫސޭ އެބުބަނީ ދޮގެއް ހެއްޔެވެ. "ދިރިއުޅުމަކީ މީބާ އިން ދޭ ފިލާވަޅުތައް ދުނިޔެވެސް ބަލައިގަނެފި ނޫންހެއްޔެވެ.


(07 ޖޫން 2021އާ ގުޅޭ)\n"ކީކޭތަ ބުނަން ތި އުޅެނީ؟ ކިހިނެއްތަ ވީ ދަރިފުޅާ؟ ތި ބުނަން އުޅޭ އެއްޗެއް ސާފު ކޮށް ބުނެބެލަ! މަންމަމެން މި ތިބީ ދަރިފުޅަށް ވީ ގޮތް ނޭނގުމުން ބޮޑު ހާސް ކަމެއްގެ ތެރޭގަ.." ރަޝީދާގެ ހިތް ވަނީ އަވަސް ވެފައެވެ. އައިޝާ ވެސް ހުރީ އޭނާގެ ދައްތައަށް ވީ ގޮތް އެނގެން، ނިކަން ބޮޑަށް ބޭނުން ވެފައެވެ. ހިތުގެ ތެރެއަށް ގުޅަވެފައިވާ ސުވާލުތަކަށް ޖަވާބެއް ލިބެން އައިޝާ އިންތިހާއަށް ބޭނުން ވެއެވެ.\nޖަންނަތުގެ ލޮލުގެ އެއްކަނުން ފައިބަން ފެށި ކަރުނަތައް ދިޔައީ އޭނާ ބޯ އަޅައިގެން އޮތް ބާލިސް ފޯކުރަމުންނެވެ. ޙަޤީޤަތުގައި ވެސް ޖަންނަތަށް ވަނީ ވަރަށް ފުން ހިތްދަތި އަސަރު ތަކެއް ކޮށްފައެވެ. ދުވަހަކު ވެސް އުއްމީދު ނުކުރާ ފަދަ ކަންތައް ތަކެއް ޖަންނަތަށް ވަނީ ބަރުދާސްތު ކުރަން ޖެހިފައެވެ. ބަލި އެނދުގައި މިހެން އޮންނަން ޖެހުމުން ކުރުވާ އިޙްސާސްތައް ވަރަށް ތަފާތުކަން ޖަންނަތަށް ދިޔައީ ހަމަ ރަނގަޅަށް ވެސް އެނގެމުންނެވެ.\n"ލަބީބު.. އަހަރެން މީ ކުށްވެރިއެއް.." ޖަންނަތަށް އޭނާގެ ދޫ ހަރަކާތް ކޮށްލެވުނީ އެވަރަށެވެ. އިތުރަށް ލަބީބުގެ ހިތުގެ ހިނގުން އަވަސް ވިއެވެ. ޖަންނަތު ދައްކަން އުޅޭ ވާހަކަ އަކީ ކޮބައިކަން ނޭނގޭތީއެވެ. ޖަންނަތުގެ މޫނަށް ބަލަން ހުރި ރަޝީދާ އާއި އައިޝާގެ ޙާލަކީ ވެސް ހަމަ އެއީ އެވެ. ނާއިކު އެއްވެސް އެއްޗެއް ނުބުނެ، އޭނާގެ ލޯ ކުރިމަތިން ފެންނަމުންދާ ތަފާތު ކަންތަކަށް ބަލަން ހުއްޓެވެ.\n"ލަބީބު..." ޖަންނަތު ފުންކޮށް ނޭވާއެއް ލިއެވެ.\n"އަހަރެން މީ ވަރަށް ވިޔާނުދާ މީހެއް! ގޮތެއް ފޮތެއް ނެތް މީހެއް.. އަހަރެންގެ ނޯންނާނެ ލަދެއް ޙަޔާތެއް. އުޅުމެއް ނެތް މީހެއް މީ.. މަންމަ އެކަނި މާއެކަނި އަހަރެން ބަލާ ބޮޑު ކުރީމަ ވެސް، އެފަކީރަށް ވެސް އަހަރެން ހެދާލީ ހަދާނެ އެއްޗެއް. އެއްވެސް ލޯތްބެއް، އިޙުތިރާމެއް، ޤަދަރެއް އަހަރެން މަންމަ އަކަށް ނުދެން.. ދެން ހުރީ ކޮއްކޮ. އައިޝާ ކޮއްކޮ.. އަހަރެން އަބަދުވެސް އައިޝާ ކޮއްކޮ އަށް ހަސަދަ ވަން. ރުޅި އާދޭ! އެއްވެސް ސަބަބެއް ނެތަސް، އަހަރެން އައިޝާ ދެެކެ ހުންނަނީ ރުޅި އަތުވެފަ.. އަހަރެން ދެކެ ލޯބިވާ މީހުންނަށް އަހަރެން ދިނީ އަނިޔާ. ސަޒާ.. ދެރަ.. އޭގެ ބަދަލުގައި އަހަރެން ދެކެ ލޯބި ނުވާ ، އެކަން ފާޅުގަ ހާމަ ކުރި މީހަކަށް ޓަކައި އަހަރެންނަށް..." ޖަންނަތަށް ހަމަ ރަނގަޅަށް ވެސް ވަނީ ރޮވިފައެވެ. ދެލޯ މަރައިލަމުން ހަށިގަނޑުގެ އެތެެރެއަށް ފުން ކޮށް ދެތިން ނޭވާ އެއް ދޫކޮށްލިއެވެ. ރަޝީދާގެ ގައިގައި ހިފަހައްޓައިލައިގެން އައިޝާ ހުރި އިރު، އެދަމައިންނަށް ވެސް ވަނީ ދަތި އިޙްސާސެއް ވެފައެވެ.\nރޯ މަހެއް ތެޅޭހެން ވާހިދާ ތެޅެމުން ދިޔައެވެ. ވާހިދާގެ ހިތަށް ހީވަނީ ހުއްޓުމެއް ނެތި ތޫނު އެއްޗެއް ހެރެމުންދާ ހެންނެވެ. ހިތަށް ލިބޭ އުނދަގުލާ އެކު ހިތުގެ ވިންދުގެ އަވަސް ކަމުން، މުޅި ހަށިގަނޑަށް ގެނުވަމުން ދިޔައީ ވަރުބަލި ކަމެވެ. ވާހިދާ ވަނީ ވަރަށް ބޮޑަށް ދާހިއްލަން ފަށައިފައެވެ. ކޮޓަރީގެ އޭސީ 17 ގައި ހުއްޓަސް، އޭގެން އެއްވެސް ފިނި ކަމެއް ވާހިދާ އަކަށް ނުލިބެއެވެ. ވާހިދާގެ ހިތަށާއި ސިކުނޑިއަށް ވަދެގެންފައި ވަނީ އެޔަށް ވުރެ މާ ބޮޑު ވަބާ އެކެވެ. ބޮޑުވެގެންވާ ތޫފާނެކެވެ. އެ ތޫފާނުން ސަލާމަތް ވުމަށް ކުރަންވީ ދަތުރަކީ ކޮބައިކަން ސިކުނޑިއަށް ވައްދަން އުޅުނަސް، އެކަމެއް ވާހިދާއަކަށް ނުވެއެވެ. އެ ވީޑިއޯ ލީކު ވެއްޖަ ނަމަ، ދެން ކަންތައް ވާނެ ގޮތް ޚުދު ވާހިދާއަށް ޝައްކެއް ނެތް މިންވަރަށް އެނގެއެވެ. އެ ވީޑިއޯއިން އެއީ ވާހިދާ އާއި ނާއިކު ކަން އެއްވެސް މީހަކަށް ނޯޅޭނެއެވެ. މަގުމަތީގައި ތިބެ އަތުގައި ހިފައި ބައްދައި ހެދުމަކީ، ވާހިދާ އަށް ވީޑިއޯ އަކުން ފެންނަން އެއްވެސް ގޮތަކަށް ބޭނުން ވާނެ މަންޒަރެއް ނޫނެވެ. ރައްޔިތުންނާ މެދު ވިސްނުމުގެ ކުރިން ވާހިދާއަށް ވިސްނެނީ އޭނާގެ ދަރިފުޅާ މެދުގައެވެ. ދަރިފުޅުގެ ލޯބިވެރިޔާއާ އެކު މަންމަ އެ ފަދަ ގޮތަކަށް ހުންނަ މަންޒަރު ފެނުމުން ދެން ކަންތައް ވާނެ ގޮތް ތަސައްވުރު ކޮށްލަން ވެސް ވާހިދާއަށް ދައްޗެވެ. ދެން އޮތީ ވާހިދާގެ ޢާއިލާއެވެ. އަނެއްކޮޅުން ނާއިކުގެ ޙާލަކީ ކޮބައި ކަމެއް ވެސް ވާހިދާއަކަށް ނޭނގެއެވެ.\n"ދެން ނުރޮއި ބުނެބަލަ! އަހަރެމެން މި ތިބީ އަޑު އަހާށޭ!" ލަބީބު އަނެއްކާ ވެސް ހިފައިލީ ޖަންނަތުގެ އަތުގައެވެ. ޖަންނަތު މަޑުމަޑުން ލަބީބުގެ އަތް ދުރުކޮށްލިއެވެ.\n"ނޫން ލަބީބު! ލަބީބަށް ޑިޒާރވެއް ނުވޭ އަހަރެންގެ އަތުގަ ހިފާކަށް. އެޔަށް ވުރެ މުޑުދާރު މީހެއް އަހަރެންނަކީ.." ޖަންނަތު އޭނާގެ މޫނުމަތީގައި އަތް އަޅައި ރޯން ފެށީ ހިތަށް ލިބެމުންދާ ހިތްދަތި ކަމުގެ ބޮޑު ކަމުންނެވެ. އެއްވެސް އެއްޗެއް ނުބުނެ އެތަނުގައި ތިބި މީހުން ތިބީ ޖަންނަތުގެ ހަރަކާތް ތަކަށް ބަލާށެވެ.\nނާއިކު މަޑުމަޑުން އޭނާގެ ޖީބުގައި އަތް ޖައްސައިލީ ފޯނު ވައިބްރޭޓު ވާން ފެށުމާ އެކުގައެވެ. ފޯނު ނަގަމުން ނާއިކު ބަލައިލީ ފޯނުގެ ސްކްރީނަށެވެ. ގުޅަމުން ދިޔައީ މަލާކެވެ. ނާއިކު ބިޒީ ކޮށްލުމާ އެކު، މީޓިންގއެއްގައި ކަމަށް ބުނެ، މަލާކާށް ފޮނުވައިލީ މެސެޖެކެވެ.\n"ލަބީބު.. މަންމާ.. ކޮއްކޯ!" ޖަންނަތު އޭނާގެ މޫނުމަތިން އަތް ނަގަމުން އެ އެންމެންނަށް ބަލައިލިއެވެ. އެ ބެލުމުގައި އެކުލެވިފައި ވަނީ ވޭނީ އިޙްސާސެކެވެ. އަދި ޖަންނަތު އޭނާގެ އަތުގެ ނުުފުށުން ކަރުނަތައް ފޮހެލަމުން، ހިން ދިރުވައިލިއެވެ. އެވަގުތު ވެސް ޖަންނަތުގެ ތިރީ ތުންފަތް ދިޔައީ ހިތާމައިގެ ވޭނުން ތުރުތުރު އަޅަމުންނެވެ.\n"އަހަރެންނަށް މާފު ކުރޭ ލަބީބު! އަހަރެން.. އަހަރެން ލަބީބާ ކައިވެނި ކުރީ އެއްވެސް ވަރަކަށް ލަބީބު ދެކެ ލޯބި ވާތީ އެއް ނޫން.." ޖަންނަތުގެ ޖުމުލަ ހީވީ ދުވެފައި އައިސް ލަބީބުގެ މޫނުގައި ހޫނު ތަފާލެއް އެޅިހެންނެވެ. ލަބީބުގެ ދެލޯ ބޮޑުވެ، ފަހަތަށް ފިޔަވަޅެއް ނެގުނީ އޭނާގެ އިޚުތިޔާރުން ބޭރުންނެވެ.\n"އާނ! އަހަރެން އެއްވެސް އިރެއްގަ.. އެއްވެސް ވަރަކަށް ލަބީބު ދެކެ ލޯތްބެއް ނުވޭ. އަހަރެން ލަބީބާ ކައިވެނި ކުރީ، އޭރު އަހަރެން ލޯބިވި ބައިވެރިޔާ އަހަރެންނަށް ނުލިބުމުން.. އަހަރެންނަށް ވެސް މީހުން ވާކަށް ދައްކަން ވެގެން.. އެކަން އަންގަން ވެގެން" ޖަންނަތުގެ ވާހަކަތަކުން ރަޝީދާ އާއި އައިޝާ އަށް ލިބުނީ ކުއްލި ބޮޑު ސިހުމެކެވެ. ލަބީބުގެ ދެލޮލަށް ކަރުނަތައް ޖަމާވާން ކުޑަ ހިނދުކޮޅެއް ވެސް ނުނަގައެވެ. ވާނުވާ ނޭނގިފައިވާ ނާއިކު ހުރީ އައިޝާގެ ގާތުގައެވެ.\n"އަހަރެން އޭރު ލޯބިވީ ޒަހީން ދެކެ. ރަށުގެ ކައުންސިލަރު.. އެކަމު ޒަހީން އަހަރެން ދެކެ ލޯތްބެއް ނުވޭ.. އެކަމު ވެސް އަހަރެން ޒަހީނާ ބައްދަލު ކުރަން ދަން. އެންމެ ފަހުން އަހަރެންގެ ކަރުގަ ލީ ހިތި ރަހަ.." ޖަންނަތު ރޮމުން ވާހަކަ ކުރިއަށް ގެންދިޔައީ ކަށިން ހިތްވަރު ނެރިގެންނެވެ.\n"އަހަރެން ބަލިވެ އިނީ ޒަހީންގެ ދަރިއަކަށް.. އަހަރެންނަށް މިފަދަ ކަމެއް ކުރަން މަޖުބޫރުވީ ޒަހީންގެ އުދަނގޫ ބޮޑުވުމުން.. އަހަރެން އެހެން ނޫނަސް ބޭނުމެއް ނުވި، ލަބީބަށް މިވަރުގެ ބޮޑު އަނިޔާއެއް ދޭކަށް... އާނ! އަހަރެން ބޭސް ކައިގެން ވައްޓާލަން އުޅުނީ ލަބީބުގެ ދަރިއެއް ނޫން.. އެއީ ޒަހީންގެ ދަރިއެއް..." ޖަންނަތު އެހެން ބުނުމާ އެކު ލަބީބުގެ ދެލޯ މައްޗަށް އަނދިރިވެ، އޭނާ ހުރި ތަނަށް ވެއްޓުނެވެ.\n"ޒަހީނޭ؟" އައިޝާ އަށް ދެލޯ ބޮޑުކޮށްގެން ބަލައިލެވުނީ އެނދުގައި އޮތް ޖަންނަތަށެވެ. ޖެހި ބުދެއްހެން ރަޝީދާ ހުރީ ލިބުނު ޙަބަރުން ހުއްޓުން އަރާފައެވެ. ލަސްތަކެއް ނުވެ ނަރުހުން ތަކެއް އައިސް ލަބީބު އެނދަށް ލައިގެން، އޭނާއަށް ފަރުވާ ކުރަން ގެންދިޔައެވެ. އެވަގުތު ވެސް އެހެން މީހުން ތިބީ އެހެން ދުނިޔެ އެއްގައެވެ. ޖަންނަތުގެ ދުލުން ބޭރުވި ބަސްތަކުން އައިޝާ އާއި ރަޝީދާ ވެސް ވަނީ ބުނާނެ އެއްޗެއް ނޭނގިފައެވެ. އެ ދެމީހުންގެ ދުލުގައި ވެސް ހީވަނީ ތަޅެއް އެޅިފައިވާ ހެންނެވެ. (ނުނިމޭ)


SunOnline: International Gender Champion ge lagabu Shahid ah aruvaifi\nއިންޓަނޭޝަނަލް ޖެންޑާ ޗެމްޕިއަންގެ ލަގަބު ޝާހިދުއަށް އަރުވައިފި\nރުގިއްޔާ މުހައްމަދު މޫސާ 12 Sep 2021, 14:23\nފޮރިން މިނިސްޓަރު އަބްދުﷲ ޝާހިދަށް ވަނީ އިންޓަނޭޝަނަލް ޖެންޑާ ޗެމްޕިއަން ކަމުގެ ލަގަބު އަރުވާފަ -- ފޮޓޯ: ޓްވިޓާ\nފޮރިން މިނިސްޓަރު އަބްދުﷲ ޝާހިދު މިންތީގެ ހަމަހަމަކަން ގާއިމު ކުރުމަށް ކުރައްވާ މަސައްކަތްތައް ފާހަގަކޮށް، މިނިސްޓަރަށް އިންޓަނޭޝަނަލް ޖެންޑާ ޗެމްޕިއަން ކަމުގެ ލަގަބު އަރުވައިފިއެވެ.\nއިންޓަނޭޝަނަލް ޖެންޑާ ޗެމްޕިއަންސް (އައިޖީސީ) އަކީ މިންތީގެ ހަމަހަމަ ކަމަށް ހުރި ހުރަސްތައް ނައްތާލުމަށް މަސައްކަތް ކުރާ ލީޑަރުން ހިމެނޭ ނެޓްވޯކެކެވެ. އޭގެ ތެރޭގައި ތަފާތު ގައުމުތަކުގެ އިސް މަގާމުތައް ފުރުއްވާ ބޭފުޅުންނާއި ބައިނަލްއަގުވާމީ ޖަމިއްޔާތަކުގެ 250 "ޗެމްޕިއަަންސް" ހިމެނެއެވެ.\nއިންޓަނޭޝަނަލް ޖެންޑާ ޗެމްޕިއަން ކަމުގެ ލަގަބު މިނިސްޓަރު ޝާހިދުއަށް އެރުވީ އެމެރިކާގެ ނިއުޔޯކްގައި ތިއްބަވާ އަންހެން ސަފީރުންނާ އެކު ޝާހިދު ބޭއްވެވި ބައްދަލުވުމެއްގައެވެ.\nއެ ބައްދަލުވުމުގައި ސަފީރުން ވަނީ މިންތީގެ ހަމަހަމަކަން ގާއިމް ކުރުމަށް ޝާހިދު ކުރައްވާނެ ކަމަށް ވިދާޅުވި ކަންތައްތައް ފާހަގަ ކުރައްވާފައެވެ.\nއޭގެ ތެރޭގައި އދ.ގެ އާއްމު މަޖިލީހުގެ ރައީސްގެ އޮފީހަކީ މިންތީގެ ހަމަހަމަކަން ގާއިމް ކުރެވިފައިވާ އޮފީހަކަށް ހައްދަވާނެ ކަމަށާއި އެމަނިކުފާނު ބައިވެރިވެވަޑައިގަންނަވާނީ ހަމައެކަނި މިންތީގެ ހަމަހަމަކަން ގާއިމް ވެފައިވާ ޕެނަލްތަކުގައިކަން މިނިސްޓަރު ވިދާޅުވި ކަމަށް ސަފީރުން ފާހަގަ ކުރެއްވިއެވެ.\nމީގެ އިތުރުން އދ.ގެ އާއްމު މަޖިލީހުގެ ރައީސްގެ އޮފީހުގައި މަސައްކަތް ކުރާ މުވައްޒަފުން ޖިންސީ ފުރައްސާރަ ހުއްޓުވުމާއި މިންތީގެ ހަމަހަމަކަމާ ބެހޭ ތަމްރީނުތައް ފުރިހަމަ ކުރަން ޖެހޭނެ ކަމަށް ޝާހިދު ކަނޑައަޅުއްވާފައި ވާތީ އެކަމަށް ސަފީރުން ތައުރީފު ކުރެއްވިއެވެ.\nޝާހިދު ވަނީ ދެމެހެއްޓެނިވި ތަރައްގީއަށް ކުރާ މަސައްކަތްތަކުގައި އަންހެނުންގެ ހިޔާލު ހޯދާ، ބޭނުން ކުރުން މުހިއްމު ކަމަށް ވިދާޅުވެފައެވެ.\n"ދެމެހެއްޓެނިވި ތަރައްގީ އާއި އިންސާނީ ހައްގުތަކާއި ސުލްހަ އާއި ސަލާމަތާ ބެހޭ މަޝްވަރާތަކުގައި ހުރިހާ ސަރަހައްދެއްގެ، ހުރިހާ އުމުރުފުރާއެއްގެ ހުރިހާ އަންހެނުން ބައިވެރިކުރުމަށް އދ.އިން އަންހެނުން ބާރުވެރި ކުރަން ޖެހޭ،" ޝާހިދު ވިދާޅުވިއެވެ.\nމިނިސްޓަރު ޝާހިދުގެ ބެއްލެވުމުގެ ދަށުން ހިންގަމުން ގެންދާ ރާއްޖޭގެ ޑިޕްލޮމެޓިކް މިޝަންތަކުގެ އިސްވެރިންގެ ދެބައިކުޅަ އެއްބަޔަކީ އަންހެނުންނެވެ.\nއދ.ގެ އާއްމު މަޖިލީހުގެ ރައީސްކަމާ ޝާހިދު އަންނަ އަންގާރަ ދުވަހު ރަސްމީކޮށް ހަވާލުވެވަޑައިގަންނަވާނެއެވެ.\nޔާމީންގެ ވެރިކަން ބަދަލުކުރަން އުޅެވުނީތީ ދެރަވޭ: އަލީ\nއޭއެފްސީއާ ދެކޮޅަށް މާޔަންއަށް ބޮޑު ކާމިޔާބެއް!


Burugaa Alhaigen India Ga Class Thakah Haaziruvun Manaa Kohfi - Vaguthu\nއިންޑިއާގައި މުސްލިމް އަންހެން ކުދިން ބުރުގާ އަޅައިގެން ކޮލެޖުތަކުގެ ކްލާސްރޫމްތަކަށް ވަނުން މަނާ ކޮށްފިއެވެ.\nއިންޑިއާގެ ކަރްނާޓަކާ ސްޓޭޓުގެ ދެކުނުގެ އުދުޕީ ޑިސްޓްރިކްޓްގައި ހުންނަ ސަރުކާރުން ހިންގާ ވިމެންސް ކޮލެޖެއްގައި ކިޔަވާ ހަ މުސްލިމް ދަރިވަރަކު ބުރުގާ އަޅާފައި ތިބުމުން، ކްލާހަށް ނުވައްދައި ދަރިވަރުން ބޭރުގައި ވަނީ ބައިތިއްބައިފައެވެ. ރިޕޯޓުތައް ބުނާގޮތުން އެ ކޮލެޖުން މިފަދައިން އަމަލު ކޮށްފައިވަނީ އެ ކޮލެޖުގެ އެޑްމިނިސްޓްރޭޝަން އުސޫލުތަކާއި ދެކޮޅުވާކަމަށް ތުހުމަތުކޮށެވެ.\nކޮންމެ ދުވަހަކު ކޮލެޖަށް މި ދަރިވަރުން ދިޔަކަމުގައި ވިޔަސް، ކްލާހަކަށް ނުވައްދާ ކަމަށް ބުނެފައި ވެއެވެ. މީސް މީޑިއާގައި ދައުރުވަމުންދާ ފޮޓޯތަކުން ފެންނަ ގޮތުން ދަރިވަރުން ކިޔަވަމުންދަނީ ސިޑިމަތީގައި ތިބެގެންނެވެ. އަދި ހާޒިރީގައި އެކުދިން ކްލާހަށް ހާޒިރުވެފައިނުވާ ކަމަށް ނޯޓް ކޮށްފައިވާ ކަމަށް ވެސް ދަރިވަރުން ބުނެފައިވެއެވެ. ދަރިވަރުން ބުނަނީ އަހަރީ އިމްތިހާނުގައި ބައިވެރިވުމަށް ހާޒިރީގެ ވަކި އިންސައްތައެއް ނަގާތީ އެކަމާ ކަންބޮޑުވާ ކަމަށެވެ.\nކޮލެޖުގެ ޕްރިންސިޕަލް ރޫދްރޭ ގޮއުޑާ މީޑިއާއަށް މައުލޫމާތުދެމުން ވިދާޅުވިގޮތުގައި ކްލާސްރޫމްތަކުގައި ބުރުގާ އަޅައިގެން ދަރިވަރުންނަށް ނުތިބެވެނީ ޔުނީފޯމުގައި ބުރުގާ ހިމެނިފައިނުވާތީ ކަމަށެވެ. އަދި އެޑިއުކޭޝަނުން ނެރެފައިވާ އެންގުންތަކަށް އެ ފަރާތްތަކުން ތަބާވަމުންދާ ކަމަށް އޭނާ ވިދާޅުވެފައިވެއެވެ.\nބުރުގާ އަޅައިގެން ކްލާހަށް ވަދުން މަނާކުރުމުގެ ސަބަބުން އިންޑިއާގައި ރުޅިވެރިކަން އިންތިހާއަށް ބޮޑުވެފައި ވާއިރު، ކިޔަވާ ކުދިންނާއި، އެ ކުދިންގެ ހައްގުތަކަށް މަސައްކަތް ކުރާ ޖަމާއަތްތަކުން އަންނަނީ ކޮލެޖް އެޑްމިނިސްޓްރޭޝަނުން މުސްލިމުންނާއި މެދު ތަފާތުކުރުންތަކެއް ގެންގުޅެމުންދާ ކަމަށް ތުހުމަތު ކުރަމުންނެވެ.\nޖެނުއަރީ 18, 2022 18:08\nތިއޮތީ ދެން ބޮޑުތަން އައިސްފައި. ބަލަކަލޭމެން ކިތަންމެ ފުުއްޕިއަސް ﷲ އެކަލާނގެ ދީން ކުރިއަރުވާނެ......އެކަން އެއޮތީ ޤުރުއާން ގައި އަންގަވާފަ\nޖެނުއަރީ 18, 2022 18:36\nSame thing will happen to Komandoo Dhaairaa.\nThis agents of New Delhi based office are importing indian military.\nޖެނުއަރީ 18, 2022 18:41\nއަމިއްލަ ޤައުމުގައި އުފަންބިމުގައި މުސްލިމުން އުޅޭ ޙާލު\nއެހެން ޤައުމުތަކުގެ މުސްލިމުންނަށް ކިހާވަރަކަށް ހެޔޮއެދޭ ނެބާ\nޖެނުއަރީ 18, 2022 20:53\nޖެނުއަރީ 18, 2022 21:02\nއަދި ހެދުން ލައިގެން ކިޔަވަންދިއުން ވެސް މަނާކުރާނެ. ގެރިމޯދީ ހަލާކުކުރައްވާށި.\nޖެނުއަރީ 18, 2022 21:44\nAslu rangalhu kameh\nޖެނުއަރީ 18, 2022 21:57\nފަގުޑި އަޅާ ކުދިންނަށް ތި ގަވައިދު އޮވޭބާ؟ ނޫން ދޯ. އިންޑިއަންސް ހޭޓް މުސްލިމްސް. އެހެންވެ ބުނަނީ އިންޑިޔާ އައޫ……ޓް!


Covid-19: Kashmir in Meehaku Maruvejje - Vaguthu\nކޮވިޑް-19: ކަޝްމީރުން މީހަކު މަރުވެއްޖެ\nކޮވިޑް-19 ޖެހިގެން އިންޑިއާގެ ސްޓޭޓެއް ކަމަށްވާ ކަޝްމީރުން ފުރަތަމަ ފަހަރަށް މީހަކު މަރުވެއްޖެއެވެ. އެ ސްޓޭޓުން މަރުވެފައި ވަނީ އުމުރުން 65 އަހަރުގެ ފިރިހެނެކެވެ.\nއޭނާ މަރުވުމާއި އެކީ މިހާރު ކަޝްމީރަށް ވަނީ ކޮވިޑް-19 ގެ ބިރުވެރިކަން ފެތުރިފައެވެ. އެގޮތުން އެކަމުން ރައްކާތެރިވުމަށް ހަރުކަށި ފިޔަވަޅުތަކެއް އެޅުމަށް ވަނީ ނިންމާފައެވެ.\nއެ ސަރަހައްދަށް ކަނޑައަޅާފައި ހުންނަ ސްޕޯކްސްޕާސް ރޯހިތް ކަންސަލް ބުނެފައިވަނީ ކަޝްމީރުން ކޮވިޑް-19 ޖެހިގެން މަރުވެފައިވާ އެ ފިރިހެން މީހާ އަކީ ކަޝްމީރުގެ މީހެއް ނޫން ކަމަށާއި އޭނާ އަކީ ސްރިނަގަރުގެ މީހެއް ކަމަށެވެ. އަދި އޭނާ ވަނީ މީގެ ދުވަސްކޮޅެއް ކުރިން އެ ސަރަހައްދުން ބޭރަށް ދަތުރު ކޮށްފައިވާ ކަމަށް އޭނާ ވަނީ ބުނެފައެވެ. މީގެ އިތުރުން އޭނާ އާއި އެކީ އުޅުނު އިތުރު4މީހަކު ކޮވިޑް-19 އަށް ފައްސި ވެފައިވާ ކަމަށް ރޯހިތް ވަނީ ބުނެފައެވެ.\nކޮވިޑް-19 ހަލުވި ކަމާއި އެކީ ފެތުރެމުން އަންނާތީ އިންޑިއާގެ ބޮޑެތި ސިޓީތަކުގައި މީގެ ކުރިން ވަނީ ކާފިއު އިއުލާނު ކޮށްފައެވެ. އެހެން ނަމަވެސް އެގައުމުގެ ބޮޑުވަޒީރު ނަރެންދްރަ މޯދީ ވަނީ މުޅި އިންޑިއާ ފުރަބަންދު (ލޮކްޑައުން) ކުރުމަށް ނިންމާފައެވެ.\nއިންޑިއާއިން މިހާތަނަށް މި ބަލި ޖެހިގެން 13 މީހަކު މަރުވެފައިވާއިރު ބަލި ޖެހިގެން ރިޕޯޓް ކޮށްފައިވާ މީހުންގެ އަދަދު ވަނީ 693 އަށް އަރާފައެވެ. މީހުން މަރުވެފައިވާ ސްޓޭޓް ތަކުގެ ތެރޭގައި ހިމެނެނީ ކެރެލާ، ޕަންޖާބް، މަހަރަސްތްރަ، ކާނަޓަކަ، ތަމިލް ނާޑު، ކަޝްމީރުގެ އިތުރުން އުއްތަރަ ޕްރަދޭޝްއެވެ.


ސިފައިންގެ ދުވަހުގެ ރަސްމީ ޚާއްޞަ ޖަލްސާ ބާއްވައިފި\n23 އޭޕްރީލް 2019 23:30\n127 ވަނަ ސިފައިންގެ ދުވަހުގެ މުނާޞަބަތުގައި ބާއްވާ ރަސްމީ ޚާއްޞަ ޖަލްސާ މިރޭ ބާއްވައިފިއެވެ.\nކަޅުތުއްކަލާކޮށީ ހެވިކަމުގެ މައިދާނުގައި ބޭއްވި މި ޖަލްސާ ޝަރަފުވެރިކޮށްދެއްވީ ދިވެހި ރާއްޖޭގެ ރައީސުލްޖުމްހޫރިއްޔާ އަދި ސިފައިންގެ އެންމެ މަތީ ވެރިޔާ އިބްރާހީމް މުޙައްމަދު ޞާލިޙެވެ. މި ޖަލްސާގައި ރައީސުލްޖުމްހޫރިއްޔާ ވަނީ އެންމެހައި ސިފައިންނާ މުޚާތަބު ކުރައްވާ ވާހަކަފުޅު ދައްކަވާފައެވެ.\nރައީސުލްޖުމްހޫރިއްޔާގެ ވާހަކަފުޅުގައި ރާއްޖެ ބިނާކުރުމުގެ މަސައްކަތް ކުރަނީ މި ޤައުމުގެ މައިބަދައަކީ ދިވެހި ޢަސްކަރިއްޔާ ކަމުގައި ބަލައިގެންކަން ފާހަގަކުރެއްވިއެވެ. އެގޮތުން ސިފައިންނަކީ، ޢިލްމީ ގޮތުންނާއި ފަންނީ އަދި ޖިސްމާނީ ގޮތުންނާއި ނަފްސާނީ ގޮތުންވެސް، ސިފަވަންތަ ބަޔަކަށް ހެދުމަކީ މި ސަރުކާރުން ވަރަށް ބޮޑަށް އިސްކަންދޭ ކަމެއްކަން ފާހަގަކުރެއްވިއެވެ.\nއެމަނިކުފާނުގެ ވާހަކަފުޅުގައި، މިރޭ އިފްތިތާޙް ކުރި ސިފައިންގެ ޑޮކްޓްރީންގެ އެހީގައި، ދިވެހި ސިފައިންގެ ޚިދުމަތް ޒަމާނީ ފެންވަރަށް ތަރައްޤީވެގެންދާނެކަން ފާހަގަކުރެއްވިއެވެ. އަދި ދުނިޔޭގެ ސަލާމަތީ މަސްރަޙަށް އަންނަ ބަދަލުތަކަށް ރިޢާޔަތްކޮށް، ދިމާވާ ގޮންޖެހުންތަކާއި ނުރައްކާތަކާ ކުރިމަތިލެވޭނެ ގޮތަށް، ދިވެހި ޢަސްކަރިއްޔާގެ އިސްތިރާޖީ ކުރިމަގުވެސް ބައްޓަންވެގެންދާނެކަން އެމަނިކުފާނު ފާހަގަކުރެއްވިއެވެ.\nރައީސުލްޖުމްހޫރިއްޔާގެ ވާހަކަފުޅުގައި ރައްޔިތުންނަށް ޚިދުމަތްކުރުމުގެ އެންމެ މުހިންމު މަޤްޞަދަކީ، އިންޞާފުގެ މަގަށް މުޅި ޤައުމު އަނބުރާ ގެނައުންކަން ފާހަގަކުރައްވާ ސިފައިންގެ ތެރޭގައިވެސް، އެންމެންނާމެދު ޢަމަލުކުރެވޭނީ ޢަދުލު އިންޞާފާއި ހަމަހަމަކަމާ އެކުގައިކަން ކަށަވަރު ކުރުމަށްޓަކައި ލިޔެވިފައި އޮންނަ ޑޮކްޓްރީންއެއްގެ ހިޔާވަހިކަން ލިބުމަކީ ޢަސްކަރިއްޔާއަކަށް ވަރަށް ބޭނުންތެރި ކަމެއްކަމަށް ވިދާޅުވިއެވެ.\nސިފައިންގެ ޚިދުމަތް ފުރިހަމަ ގޮތެއްގައި ރައްޔިތުންނަށް ލިބެމުން އެދަނީ، ސިފައިންގެ ވަރަށް މަތީ ޤުރުބާނީތަކެއްގެ ސަބަބުންކަމަށް ރައީސުލްޖުމްހޫރިއްޔާ އަދި ސިފައިންގެ އެންމެ މަތީވެރިޔާ ވިދާޅުވިއެވެ. އެގޮތުން ފުރަތަމަ ކަމަކީ، ޤައުމާއި ރައްޔިތުންގެ ޙައްޤުގައި، ފުރާނަ އަތްމައްޗަށް ލައިގެން ނުކުމެ ތިބޭ ތިބުންކަމަށާއި ދެވަނަ ކަމަކީ، ޢާއިލާއާއި އަނބިދަރީންނާ ދުރުގައި އެތައް ދުވަހެއް ވަންދެން ހޭދަކުރަން ޖެހުންކަން ފާހަގަކުރެއްވިއެވެ.\nރައީސުލްޖުމްހޫރިއްޔާގެ ވާހަކަފުޅު ނިންމަވާލައްވަމުން ސިފައިންގެ އަސާސްތަކަކީ ކޮންމެ ސިފައިންގެ މީހެއްގެ ހިތުގައި، ތާއަބަދުމެ ބިންވަޅު ނެގިފައި އޮންނަންޖެހޭނެ ޢަސްކަރީ އަސާސްތައްކަން ފާހަގަކުރައްވާ ޝަރަފުވެރި ސިފައިންގެ މީހެއްގެ ގޮތުގައި ދެމިހުންނަން އެދޭނަމަ، ހުރިހާ ސިފައިންގެ ހިތްތަކުގައި އެ އަސާސްތައް ސާބިތުކަމާއެކު ހަރުލެއްވުމަށް، އެންމެހާ ސިފައިންނަށް އިލްތިމާސް ކުރެއްވިއެވެ. އަދި ސިފައިންނަށް މަތިކުރެވިފައިވާ، މަދަނީ އަދި ޢަސްކަރީ މަސްއޫލިއްޔަތުތަކާއި ވާޖިބުތައް އަދާކުރުމުގައި، ހިތްވަރާއި ނުގުޑާ ފަދަ ޢަޒުމެއްގައި، ސާބިތުވެ ތިއްބެވުމަށް އެމަނިކުފާނު އިލްތިމާސް ކުރެއްވިއެވެ.\nމި ރަސްމިއްޔާތުގައި އެމްއެންޑީއެފްގެ ކެޕްސްޓޯން ޑޮކްޓަރިން ކޮމާންޑް ފޮތް ވަނީ ނެރެދެއްވާފައެވެ. މި ފޮތް ނެރެދެއްވީ ދިވެހި ރާއްޖޭގެ ރައީސުލްޖުމްހޫރިއްޔާ އަދި ސިފައިންގެ އެންމެ މަތީ ވެރިޔާ އިބްރާހިމް މުޙައްމަދު ޞާލިޙެވެ.\nމި ޖަލްސާގައި ދިފާޢީ ވަޒީރު އަލްއުސްތާޛާ މާރިޔާ އަޙްމަދު ދީދީ ވަނީ ސިފައިންނާ މުޚާތަބު ކުރައްވާ ވާހަކަފުޅު ދައްކަވާފައެވެ. އެކަމަނާގެ ވާހަކަފުޅުގައި 127 ވަނަ ސިފައިންގެ ދުވަހުގެ މުނާސަބަތުގައި ސިފައިންނާއި ސިފައިންގެ ލޮބުވެރި ޢާއިލާތަކަށް ދުވަހުގެ ތަހުނިޔާ ވަނީ ދަންނަވާފައެވެ.\nއެކަމަނާގެ ވާހަކަފުޅުގައި ދިވެހި އަސްކަރިއްޔާ އަކީ ޒަމާނީ އަސްކަރިއްޔާއަކަށް ހެދުމަށް ތަފާތު ގިނަގުނަ މަސައްކަތްތަކެއް ކުރެވެމުންދާކަން ފާހަގަކުރެއްވިއެވެ. މިގޮތުން ދިވެހި ސިފައިންގެ ހުނަރު އިތުރުކޮށް، އިތުރަށް ޕްރޮފެޝަނަލައިޒްކުރުމާއި އިތުރު ތަމްރީނުގެ ފުރުސަތު ހޯދައިދިނުމުގެ މަސައްކަތް ކުރައްވަމުން ގެންދަވާކަން ފާހަގަކުރެއްވިއެވެ. ދިވެހި ސިފައިންގެ ވެލްފެއަރގެ ކަންކަން އިތުރަށް ފުޅާކޮށް ކެންޓޯންމަންޓް ސްޓައިލް އެކޮމަޑޭޝަން، ސިފައިންގެ ޢާއިލާތަކަށް ލިބިދިނުމުގެ ވިސްނުން ހަޤީޤަތަކަށް ހެއްދެވުމަށްވެސް ގިނަ ގުނަ މަސައްކަތްތަކެއް ކުރަމުން ގެންދަވާކަމަށް އެކަމަނާ ވިދާޅުވިއެވެ.\nމިރަސްމިއްޔާތުގައި ޑިފެންސް މިނިސްޓަރ އިތުރަށް ވާހަކަފުޅު ދައްކަވަމުން، ދިވެހި އަސްކަރިއްޔާގެ ދައުރު ފުރިހަމައަށް އަދާކުރެވޭނެގޮތަށް، ބޭނުންވާ އިކްއިޕްމަންޓް ހޯދުމަށް ގިނަ މަސައްކަތްތަކެއް ކުރައްވަމުން ގެންދަވާކަން ފާހަގަކުރެއްވިއެވެ. އަދި އަސްކަރިއްޔާއަކީ މަސްއޫލިއްޔަތު ފުރިހަމައަށް އަދާކުރާ އަދި ޖަވާބުދާރީވާ އަސްކަރީ ފައުޖަކަށް ހެދުމަށް މިރޭ ތައާރަފް ކުރެވުނު ސިފައިންގެ ކެޕްސްޓޯން ޑޮކްޓްރީން އަކީ ލަނޑުދަނޑި ހާސިލްކުރުމުގެ މުހިއްމު ވަސީލަތަކަށް ވެގެންދާނެކަން އެކަމަނާ ފާހަގަކުރެއްވިއެވެ.\nމި ޖަލްސާގައި މަރުހަބާއާ ޝުކުރު ދެންނެވުމުގެ ގޮތުން ވާހަކަފުޅު ދެއްކެވީ ޗީފް އޮފް ޑިފެންސް ފޯސް މޭޖަރ ޖެނެރަލް ޢަބްދުﷲ ޝަމާލެވެ. ޗީފް އޮފް ޑިފެންސް ފޯސްގެ ވާހަކަފުޅުގައި ދިވެހި އަސްކަރިއްޔާ އަކީ މި ޤައުމުގައި އޮތް އެންމެ ގިނަ ދުވަސްވީ އެންމެ ކަރާމާތްތެރި އެއް މުއައްސަސާކަން ލޮބުވެތި ރައްޔިތުން ޝައްކެއް ނުކުރައްވާނެކަން ފާހަކުރެއްވިއެވެ. އަދި މި މުއައްސަސާއަކީ މި ލޮބުވެތި ވަޠަންގެ މިނިވަންކަމުގެ އައްޑަނަކަމަށާއި ޤައުމާއި ރައްޔިތުންގެ ސަލާމަތާއި ރައްކާތެރިކަމުގެ ހިމާޔަތުގެ އައްޑަނަކަމަށް ވިދާޅުވިއެވެ.\nއެމަނިކުފާނުގެ ވާހަކަފުޅުގައި ސިފައިންގެ ވެލްފެއަރގެ ކަންކަން ރަނގަޅުކުރުމަށްޓަކައި ކުރެވެމުންދާ މަސައްކަތްތަކާއި ދިވެހިރާއްޖޭގެ ޤައުމީ ދިފާޢީ ބާރުގެ އޮޕަރޭޝަނަލް ކެޕޭސިޓީ ވަރުގަދަކުރުމުގެ މަސައްކަތްތައް ކުރެވެމުންދާކަން ފާހަގަކުރެއްވިއެވެ. ސިފައިންގެ ތެރޭގައި އިންސާފާއި ހަމަހަމަކަމާއި އުސޫލުތަކާއި ނިޒާމުތައް ހަރުދަނާކޮށް ޤާއިމުކުރުމުގެ އިތުރުން އާންމު ރައްޔިތުންނާ އޮންނަ ގުޅުން އިހުނަށްވުރެ ރަނގަޅުކުރުމަށް މަސައްކަތްކުރައްވަމުން ގެންދަވާކަމަށް ޗީފް އޮފް ޑިފެންސް ފޯސްގެ ވާހަކަފުޅުގައި ފާހަގަކުރެއްވިއެވެ. އަދި މިކަންކަން ކުރުމަށްޓަކައި ރައީސުލްޖުމްހޫރިއްޔާ އަދި ސިފައިންގެ އެންމެ މަތީވެރިޔާ ގެންދަވަނީ ވަރަށް ގާތުން ކަންކަން ބައްލަވަމުންކަން ފާހަގަކުރައްވާ ދިވެހި ސިފައިންނާއި ސިފައިންގެ ޢާއިލާތަކުގެ ނަންފުޅުގައި އެމަނިކުފާނު ވަނީ ޝުކުރު އަދާކުރައްވާފައެވެ. އަދި މި ކަންކަން ހަމަޖައްސަވައިދެއްވުމުގައި ޢިއްޒަތްތެރި ދިފާޢީ ވަޒީރު ކުރައްވަމުންގެންދަވާ މަސައްކަތްޕުޅާއި ދެއްވި އިސްކަން ފާހަގަކުރައްވާ އެކަމަނާއަށްވެސް ވަނީ ޝުކުރު ދަންނަވާފައެވެ.\nސިފައިންގެ ދުވަހުގެ މުނާސަބަތުގައި ބޭއްވި މި ޖަލްސާގައި ފާއިތުވި އަހަރު ސިފައިންގެ ޔުނިޓްތަކުގެ ތެރެއިންނާއި ސިފައިންގެ ތެރެއިން އެންމެ ފަޚުރުވެރި ކާމިޔާބީތައް ހާސިލްކޮށްފައިވާ ފަރާތްތަކަށް ޝަރަފުގެ އައްޑަނަ ހަވާލުކޮށްދެއްވީ ރައީސުލްޖުމްހޫރިއްޔާ އަދި ސިފައިންގެ އެންމެ މަތީ ވެރިޔާ އިބްރާހިމް މުޙައްމަދު ޞާލިޙް އެވެ.\nމި ޖަލްސާގައި ސިފައިންގެ ޤައުމީ ޚިދުމަތުގައި ކުރަމުންދާ މަސައްކަތްތަކަށް އެކިގޮތްގޮތުން އެހީތެރިކަން ފޯރުކޮށްދެއްވާފައިވާ ފަރާތްތަކަށް ދެވޭ ޚިދުމަތުގެ އަގުވަޒަން ކުރުމުގެ ޝަރަފުގެ އައްޑަނައާ ލިޔުން ވަނީ ދެއްވާފައެވެ. އެފަރާތްތަކަށް އައްޑަނައާ ލިޔުން ޙަވާލުކޮށްދެއްވީ، މިނިސްޓަރ އޮފް ޑިފެންސް އަލްއުސްތާޛާ މާރިޔާ އަޙްމަދު ދީދީ އެވެ.\nސިފައިންގެ ޤައުމީ ޚިދުމަތް ދިނުމަށް ކުރާ މަސައްކަތުގައި، ސިފައިންނާއި ޢާންމު ރައްޔިތުންނާއި އޮންނަ ގުޅުން ބަދަހި ކުރުމާއި ސިފައިންގެއަށް ރީތިނަން ހޯދައިދިން ޔުނިޓްތަކަށް އަގުވަޒަންކުރުމުގެ ލިޔުންވެސް މި ރަސްމިއްޔާތުގައި ވަނީ ދެއްވާފައެވެ. އެފަރާތްތަކަށް ލިޔުން ޙަވާލުކޮށްދެއްވީ، ޗީފް އޮފް ޑިފެންސް ފޯސް މޭޖަރ ޖެނެރަލް ޢަބްދުﷲ ޝަމާލެވެ.\n127 ވަނަ ސިފައިންގެ ދުވަސް ފާހަގަ ކުރުމުގެ ގޮތުން ބޭއްވި ރަސްމީ ޖަލްސާ ނިމިގެންދިޔައީ ކުރެވުނު ޚާއްސަ ދުޢާ އަށްފަހު ސިފައިންގެ ލަވައިންނެވެ.\nމި ޖަލްސާގައި ވައިސް ޗީފް އޮފް ޑިފެންސް ފޯސް ބްރިގޭޑިއަރ ޖެނެރަލް ޢަބްދުރަހީމް ޢަބްދުއްލަތީފް އާއި ދަޢުލަތުގެ ވަޒީރުންނާއި މުއައްސަސާތަކުގެ ވެރިންނާއި ސިފައިންގެ ޖެނެރަލް އޮފިސަރުންނާއި ސީނިއަރ އޮފިސަރުންގެ އިތުރުން ސިފައިންގެ ޚިދުމަތުން ޝަރަފުވެރި ކަމާއެކު ރިޓަޔަރ ކުރައްވާފައިވާ އިސް ޚިދުމަތްތެރިންނާއި އެހެނިހެން ރޭންކުތަކުގެ ގިނަ އަދަދެއްގެ ސިފައިން ބައިވެރިވެފައިވެއެވެ


Geygai huregen creative writing course eh Alia furihama kuranee\nއާލިއާ ބަޓް އަކީ ބޮލީވުޑްގައި މިވަގުތު މަސައްކަތްކުރާ އެންމެ ބިޒީ އެއް ބަތަލާ އެވެ. ކޮރޯނާވައިރަހުގެ ސަބަބުން ހުރިހާ ފިލްމުތަކެއްގެ މަސައްކަތް ހުއްޓި ފިލްމީ ތަރިންނަށް ވެސް ގޭގައި މަޑުކުރަން ވަނީ މަޖްބޫރުވެފަ އެވެ. މި ވަގުތުގެ ފައިދާ އެންމެ ރަނގަޅަށް ހޯދާ އެއް ބަތަލާއަކަށް އާލިއާ ވާނެ އެވެ.\nއާލިއާ ވަނީ ގޭގައި ހުރެގެން ލިޔުންތެރިކަމުގެ ހުނަރު ކުރިއެރުވުމުގެ މަސައްކަތް ފަށައި މި މުއްދަތުގައި ކްރިއޭޓިވް ރައިޓިންގެ ކޯހެއް ފުރިހަމަކުރުމުގެ މަސައްކަތް ފަށާފަ އެވެ.\nހޯމަ ދުވަހު އާލިއާ ވަނީ އޭނާގެ އެނދު މަތީގައި ލިޔަން ތައްޔާރުކޮށްފައިވާ ސެޓްއަޕްގެ ފޮޓޮއެއް ސޯޝަލް މީޑިއާގައި ޝެއާ ކޮށްފަ އެވެ. މި ފޮޓޯއިން ފެންނަނީ ލެޕްޓޮޕަކާއި ނޯޓްފޮތް ތަކެކެވެ. އަދި ފޮތުގައި ކޮންމެވެސް އެއްޗެހިތަކެއް ލިޔެފައި ވެސް ހުއްޓެވެ. އޭނާގެ ލެޕްޓޮޕުން ފެންނަ ފޮތުގެ ނަމަކަށް އޮތީ "ދަ ކްރާފްޓް އޮފް ޕްލޮޓް" ވިތު ބްރެންޑޯ ސްކައިހޯސް އެވެ.\nއާލިއާ ނޯޓްކޮށްފައިވާ ބައިތަކުގެ ތެރޭގައި "ބެކްގްރައުންޑް"، "ޑިވެލޮޕްމަންޓް"، އަދި "ކްލައިމެކްސް" ހިމެނެ އެވެ.\n"ގޭގައި ހުރެގެން އާ ކަމެއް ދަސްކޮށްލަމާ،" އާލިއާ ކުރި ޕޯސްޓުގެ ކެޕްޝަނަކަށް އޭނާ ލިޔެފައި ވެއެވެ.\nކްރިއޭޓިވް ރައިޓީން ކޯހެއް ފުރިހަމަ ކުރުމުގެ އިތުރުން ގޭގައި ހޭދަކުރާ ވަގުތު އާލިއާގެ ކަމަކީ އޭނާގެ ޕެޓްތަކުގެ ފޮޓޯ ނެގުމާއި އިރުއޮއްސޭ މަންޒަރު ބެލުމެވެ. ސޯޝަލް މީޑިއާގައި މިހާރު ދައުރުވާ ވީޑިއޯއަކުން ފެންނަނީ އާލިއާ އާއެކު ލޯބިވެރިޔާ ރަންބީރު ކަޕޫރުވެސް އެއް ބިލްޑީންގެއް ތެރޭގައި ހިނގާ އުޅޭ ތަން ކަމަށް ވާތީ ގިނަ ބަޔަކު ލަފާ ކުރަނީ މި ދެ ތަރިން އެއް ގެއަކަށް ދިރިއުޅުން ބަދަލުކޮށްފައިވާ ކަމަށެވެ. މި ދެ މީހުން ބިލްޑިންގް ވަށައިގެން ހިނގަމުންދާއިރު އެމީހުން އޮޅުކޮށްގެން ގެންގުޅޭ ޖަނަވާރުތައް ވެސް އެމީހުން ފަހަތުން އަންނަ ތަން ފެނެ އެވެ.\nބުރާސްފަތި ދުވަހު އާލިއާ އިންސްޓަގްރާމްކޮށްފައިވަނީ އޭނާގެ ބައްޕަ މަހޭޝް ބަޓް ގައިގައި ވަރަށް ލޯބިން ބައްދާލައިގެން ހުރި ފޮޓޮއެކެވެ. އަދި ބައްޕަ ވަރަށް މިސްވާ ކަމަށް އާލިއާ ބުނެފައި ވެއެވެ.\nއާލިއާގެ އެންމެ އަވަހަށް ރިލީޒްވާން އޮތީ ބައްޕަ މަހޭޝް ބަޓް ޑައިރެކްޓްކުރާ "ސަޅަކް 2" އެވެ. އަދިތުޔާ ރޯއި ކަޕޫރު ބަތަލުގެ ބައި ކުޅޭ މި ފިލްމުގައި އާލިއާގެ ދައްތަ ޕޫޖާ ބަޓް އާއި ސަންޖޭ ދަތު ވެސް ބައިވެރިވެ އެވެ. ޕޫޖާ އާއި ސަންޖޭ ދަތަކީ "ސަޅަކް"ގެ ތަރިންނެވެ. "ސަޅަކް 2" އަކީ ކުރީގެ ފިލްމުގެ ސީކުއަލް އެކެވެ.\nމީގެ އިތުރުން ސަންޖޭ ލީލާ ބާންސާލީގެ "ގަންގުބާއީ ކަތިއާވަޅީ" އާއި ލޯބިވެރިޔާ ރަންބީރު އާއެކު ކުޅޭ "ބްރަހްމަޝްތުރަ" އަދި ކަރަން ޖޯހަރްގެ "ތަޚުތު" އާއި އެސްއެސް ރާޖާމޯލީގެ "އާރްއާރްއާރް" އަކީ ވެސް އާލިއާގެ ކުރިޔަށް ހުރި ފިލްމު ތަކެވެ.\n"ގަންގޫބާއީ" ސެޓް ހަލާކު ކޮށްލަނީ


މާފުށީ ޖަލަށް އެސްއޯ ފުލުހުން ގޮސްފައެއް ނުވޭ: ފުލުހުން – Dhen.mv\nމާފުށީ ޖަލަށް އެސްއޯ ފުލުހުން ގޮސްފައެއް ނުވޭ: ފުލުހުން\nJanuary 5, 2020 - 10:18 pm\nމާފުށީ ޖަލަށް އެސްއޯ ފުލުހުން މިއަދު ގޮސްފައިނުވާނެ ކަމަށް ފުލުހުން ބުނެފިއެވެ.\nމާފުށީ ޖަލަށް ކޮމިޝަނަރު އޮފް ޕްރިޒަންސް އަބްދުﷲ މުނާޒު އެސްއޯ ފުލުހުން ގޮވައިގެން ގޮސް ބަންދުގައި ތިބި މީހުންނަށް ހަމަލާދީ ކަރުނަ ގޭސް ޖަހާ ގޮޅިތަކުން ނެރެ ކުޑަކަކޫ ޖައްސާފައިވާ ކަމުގެ ވާހަކަތަކެއް ސޯޝަލް މީޑިޔާގައި އަންނަނީ ފެތުރެމުންނެވެ.\nމި ވާހަކަތައް ދޮގުކޮށް ފުލުހުންގެ ތަރުޖަމާނު އިޒްމިއާ ޒާހިރު ވިދާޅުވީ ފުލުހުން މާފުށީ ޖަލަށް މިއަދު ގޮސްފައިވަނީ ބައްދަލުވުމަކަށް ކަމަށާއި އޮޕަރޭޝަނަލީ އެއްވެސް ކަމެއްގައި ފުލުހުން މާފުށީ ޖަލުގައި ހަރަކާތްތެރިވެފައި ނުވާނެ ކަމަށެވެ. އަދި އެސްއޯ ފުލުހުން މިއަދު މާފުށީ ޖަލަށް ގޮސްފައިނުވާ ކަމަށްވެސް އިޒްމިއާ ވިދާޅުވިއެވެ.\nމާފުށީ ޖަލުގައި މިދިޔަ ހުކުރު ދުވަހު ވެސް ވަނީ ހަމަނުޖެހުމެއް ހިނގާފައެވެ. މައުލޫމާތު ލިބިފައިވާ ގޮތުގައި އެ ހަމަނުޖެހުން ހިނގަން މެދުވެރިވީ ގައިދީއަކު ޖަލު އޮފިސަރަަކަށް ހަމަލާދިނުމުން ރައްދުގައި އެ ގައިދީ އަށް އޮފިސަރު ހަމަލާދިނުމާ ގުޅިގެންނެވެ.\nކަރެކްޝަންސް އިން ވަނީ މާފުށި ޖަލުގައި ގައިދީންނާއި އޮފިސަރުންނާއި ދެމެދު އެއްވެސް ކުރިމަތިލުމެއް ހިނގާފައި ނުވާ ކަމަށް ބުނެފައެވެ.\n"ޑުޕަ ފިފްޓީން" މަޅި ފުޓްސަލް ޗެލެންޖު: ނަމުރު އެފްސީ ބަލިކޮށް އެމްޔޫއެސްސީއިން އުއްމީދު އައު ކޮށްފި


Mi sarukaarah rayyithun thaaeedhu kuranee, rayyithunge beynunthah fuh'dhamun dhaathee- Health Minister Mi sarukaarah rayyithun thaaeedhu kuranee, rayyithunge beynunthah fuh'dhamun dhaathee- Health Minister\nމި ސަރުކާރަށް ރައްޔިތުން ތާއީދު ކުރަނީ، ރައްޔިތުންގެ ބޭނުންތައް ފުއްދަމުންދާތީ- ހެލްތް މިނިސްޓަރ\nރައްޔިތުންނާއި އޮންނަ ގުޅުން ބަދަހިވަނީ ހަމައެކަނި ޕޯޑިއަމްތަކުގައި ދައްކާ ވާހަކައަކުން ނޫން ކަމަށާ، މި ސަރުކާރަށް ރައްޔިތުން ތާއީދު ކުރަނީ، ރައްޔިތުންގެ ހާލު ބަލައި ރައްޔިތުންގެ ބޭނުންތައް ފުއްދަމުންދާތީކަމަށް ހެލްތް މިނިސްޓަރ އަބްދުﷲ ނާޒިމް އިބްރާހީމް ވިދާޅުވެއްޖެއެވެ.\nމިނިސްޓަރ މިހެން ވިދާޅުވީ، އެމަނިކުފާނުގެ އުފަންރަށް ޅ.ހިންނަވަރަށް ކުރެއްވި ދަތުރުފުޅުގައި، އެރަށުގައި ޕީޕީއެމްގެ ޖަގަހައެއް ހުޅުވުމަށް ބޭއްވި ހަފްލާގައި ވާހަކަފުޅު ދައްކަވަމުންނެވެ. ސަރުކާރަށާއި ރައީސުލްޖުމްހޫރިއްޔާ ޢަބްދުﷲ ޔާމީން ޢަބްދުލްޤައްޔޫމަށް ތާއީދުކުރާ ގިނަ އަދަދެއްގެ އާންމުން ބައިވެރިވި މި ހަފްލާގައި މިނިސްޓަރ ވިދާޅުވީ، ވެރިކަންކުރާ މައި ޕާޓީ، ޕީޕީއެމް މިހާ ކާމިޔާބު ސިޔާސީ ޕާޓީއެއްގެގޮތުގައި ކުރިއަށްދަނީ، ޕީޕީއެމްއާއި، ގުޅިފައިވާ ޕާޓީތަކުގެ މެދުގައި އޮންނަ ގުޅުމާއި، ޕާޓީއިން ރައްޔިތުންނާއި ބާއްވަމުންދާ ގުޅުމުގެ ސަަބަބުންކަމަށެވެ.\nމިނިސްޓަރ ވިދާޅުވީ ހަމައެކަނި ޕޯޑިއަމަކަށް އަރާ ދައްކާލާ ވާހަކައަކުން ރައްޔިތުންގެ ތާއީދު ނުލިބޭނެކަމަށާ، ރައްޔިތުންނާއި އޮންނަ ގުޅުން ބަދަހިވެ ރައްޔިތުންގެ ރުހުން ލިބޭނީ ޝަކުވާތައް އަޑުއަހައި، ރައްޔިތުންގެ ބޭނުންތައް ފުއްދައި ދީގެންކަމަށެވެ. އެހެންކަމުން ރައްޔިތުންގެ އަޑު އަހައި ރައްޔިތުން އެންމެ ބޭނުންވާ ކަންކަން ފުރިހަމަކޮށްދިނުމަކީ ރައީސް ޔާމީން އަބަދުވެސް އެންމެ އިސްކަމެއް ދެއްވާ ކަން ކަމަށް މިނިސްޓަރ ވިދާޅުވިއެވެ. އަދި ޕީޕީއެމް އިން ސިޔާސީ ދާއިރާއަށް ނުކުތީ ޤައުމު ބިނާކޮށް ރައްޔިތުންނަށް ޚިދުމަތްކޮށްދިނުމަށް ކަމަށާ، އެ ޕާޓީއަކީ ރައްޔިތުންގެ ހާލު އެންމެ ގާތުން ބަލަމުންދާ ޕާޓީކަމަށް މިނިސްޓަރ ވިދާޅުވިއެވެ.\nހިންނަވަރުގައި ޕީޕީއެމުން ހުޅުވި "މަސް އޮޑި"ޖަގަހަ، ހުޅުވުމުގެ ރަސްމިއްޔާތުގައި ރައީސް ޔާމީނަށާއި ސަރުކާރަށް ތާއީދުކުރާ ގިނަ އަދަދެއްގެ އާންމުން ބައިވެރިވެފައިވެއެވެ. ހިންނަވަރުގެ ރައްޔިތުން ވަނީ އެރަށުގެ ތަރައްޤީއަށާއި، މުޅި ރާއްޖޭގެ ތަރައްޤީއަށް ރަޢީސް ޔާމިން ކުރައްވަމުން ގެންދަވާ މަސައްކަތްތައް ފާހަގަކޮށް ޝުކުރުއަދާކޮށްފައެވެ.\nމި ދަތުރުފުޅުގައި މިނިސްޓަރ ނާޒިމްވަނީ ރަށުގެ ރައްޔިތުންނާއި ބައްދަލުކުރެއްވުމަށް ޚާއްސަ ޖަލްސާއެއްވެސް ބާއްވާފައެވެ. މި ޖަލްސާގައި މިނިސްޓަރ ނާޒިމް ވަނީ ސިޔާސީ އިދިކޮޅު ފަރާތްތަކަށް ވަރަށް ބޮޑަށް ފާޑުވިދާޅުވެފައެވެ. މިނިސްޓަރ ވިދާޅުވީ، އިދިކޮޅު ފަރާތްތަކުން ރައްޔިތުންނަށް ދައްކާނެ ރަނގަޅު މެނިފެސްޓޯއެއް ނެތް ތާނގައި، ރައްޔިތުންނާ ދައްކާނެ ވާހަކައެއްވެސް ނެތްކަމަށެވެ. އަދި ތަންތާންގައި ހުޅުޖަހައި، ފަނޑިޔާރުން ވަގަށްނަގައި، ދިފާއީ ބާރުތައް އުވާލުމަށް ގޮވާލާ ބަޔަކަށް ރައްޔިތުން ދެން ފުރުޞަތު ނުދޭނެކަމަށްވެސް މިނިސްޓރަ ވިދާޅުވިއެވެ.\nގިނަ އަދަދެއްގެ ރައްޔިތުން ބައިވެރިވި މި ޖަލްސާގައި އާންމުން ވަނީ މި ސަރުކާރުން ރާއްޖެއަށް ގެންނަމުންދާ ތަރައްޤީ ފާހަގަކޮށް ރައީސުލްޖުމްހޫރިއްޔާއަށާއި ސަރުކާރަށް ޝުކުރު އަދާކޮށްފައެވެ.


Vaahaka: Badhalu - Vaguthu\nއަޙްސަން ވަޙީދު މިއަދު ހެނދުނު ތެދުވީ ދެހިތެއްގައި ހުރެގެންނެވެ. އިންޓަވިއުއަށް ދާން އޮތީ ދިހައެއް ޖަހާއިރަށެވެ. ފެންވަރަން މާގަނޑުގެދޮށުގައި ހުއްޓި ހުރިއިރު ކުރާ އަސަރުން ރޮވެއެވެ. ކޮވިޑްގެ ހާލަތުގައި އުޅުނު ރިސޯޓުން ވަޒީފާއިން ވަކި ކުރުމުން ލިބުނު ގެއްލުމުން އަދިވެސް އަރައި ނުގަނެވެއެވެ. ސަރުކާރުން ދޭ ޚާއްސަ އެލަވަންސުން ކިރިޔާ ކާއެތިކޮޅު ގަނެލެވޭވަރު ވަނީއެވެ. އަނބިމީހާއާއި ދެ ކުދިންގެ ޒަރޫރީ ބޭނުންތައް ފުއްދަން ދުވަހު މަސައްކަތެއް ވެސް ލިބޭ ގޮތެއް ނުވެއެވެ. ރައްޓެއްސަކު ހިންގާ މާރުކޭޓް ގޮޅިއެއްގައި މެންދުރު ފަހު އިނދެ ދިނުމުން ކޮންމެ ދުވަހަކު ސަތޭކަ ރުފިޔާ ލިބެއެވެ. އެ ރުފިޔާ ކޮޅުން ކަރަންޓް ބިލާއި ފެން ބިލް ދައްކާފައި ބާކީ ވަނީ ކުޑަ ފައިސާ ކޮޅެކެވެ. ރީތިވާ ސާމާނު ހޯދައި ފޯނަށް ލާރި ވެސް އަޅާން ޖެހެއެވެ.\nމާލޭގައި އޭނާގެ އާއިލާ ދިރިއުޅެނީ އަންހެނުންގެ މަންމަގެ ގޭގައެވެ. ވަކި ބިސީއެއްގެ ގޮތުގައެވެ. ކުޑަކުޑަ ކޮޓަރިއެއްގެ އިތުރުން ކައްކާކާން ކުޑަތަންކޮޅެއް ހުރެއެވެ. އެތަނުގައި ކެއްކުމާއި ކެއުމުގެ އިންތިޒާމު ހަމަ ޖެއްސިއަސް ކުދިން ފިލާވަޅު ހަދަން ޖެހެނީ ވެސް ކާމޭޒުގައެވެ. އަދި ޓީވީ ބަލައިލަން ޖެހެނީ ވެސް ހަމަ އެ ތަނުގައެވެ. ސާފު ވައި ވަންނާނެ ކުޑަ ދޮރެއް ވެސް ނުހުރެއެވެ.\nމިހާރު ކުދިން އަންނަނީ ބޮޑުވަމުންނެވެ. ދޮށީ އަންހެން ދަރިފުޅުގެ އުމުރަކީ 15 އަހަރެވެ. ހަގު މަންޖެއަށް މި އަހަރު 13 އަހަރު ފުރޭނެއެވެ. އަންހެނުންނާއެކު އެ ކުދިން ކޮޓަރީގައި ނިންދަވާފައި އަހުސަނު އޮންނަނީ ކާމޭޒު އެއް ފަރާތް ކޮށްލުމަށް ފަހު ގޮދަޑިއެއް ފަތުރާލައިގެން ވަރަށް ދަތި ގޮތަކަށެވެ. ހަޔާތުގެ އުފާތަކާ އެކަހެރި ވެގެންނެވެ.\nސައިބޯނިލުމަށް ފަހު ފެންމާގަނޑު ދޮށުގައި ހުންނަތާ މިހާރު އިރުކޮޅެއް ވެއްޖެއެވެ. ކުރެވޭ ފިކުރުތައް ނުހަނު ގިނަގުނައެވެ. އޭނާއާ އެކު އެއް އިސްކޫލަކުން ކިޔެވި ކުދިންގެތެރެއިން ފާސްނުވެގެން ދަށް ގްރޭޑްތަކުން ކަނޑާލި ކިތަންމެ ކުދިންނެއް މިހާރު އެ ތިބީ މަހުޖަނުންނަށް ވެފައެވެ. އެ މީހުން ފައިސާ ހޯދި ގޮތަކާއި މުއްސަނދިވި ގޮތެއް ބުނެދޭކަށް ނޭނގެއެވެ. އެއީ ޖާދުލެއް ކަހަލަ ކަމެކެވެ. އަނެއްބައި ކުދިން މަޖިލީހުގެ މެންބަރު ކަމުގައެވެ. އަނެއްބައި ކުދިން ބޮޑެތި ސިޔާސީ މަގާމުތަކުގައެވެ. އަހުސަނަށް ރަނގަޅަށް ކިޔެވި ތައުލީމު ލިބިފައި ހުއްޓަސް މިއަދު ވަޒީފާ ހޯދުމީ ރައްޓެހިކަމާއި ގާތްކަމުން ނޫނީ ނުވާވަރުގެ ކަމަކަށް އޮންނަނީ ވެފައެވެ. މީހާގެ ނުފޫޒާ ބާރަށް ވެސް ބަލައެވެ. އަދި އެ މީހެއްގެ ފަރާތުން ވާނެ ފައިދާއަށް ބަލަނީ ވެސް އެއްކޮޅަށް ދުއްވާ މަގެއްގައި އިދިކޮޅަށް ދުއްވަން ކެރޭ މީހެއް ނަމައެވެ. އެއީ ކެރުމެވެ.\nދިރިއުޅުމުގެ ދުވަސްތައް ކުރިއަށް އޮތީ ކިހިނެއްކަން އަޙްސަނަށް ވަޒަން ކޮށްލާކަން ނޭނގެއެވެ. އަރާމާ އުފާ ހޯދަން ދާނެ ދިމާއެއް ނޭނގެއެވެ. އެކުގައި ކިޔެވި ރަހުމަތްތެރިން ކިތަންމެ ބޮޑެތި މަގާމުތަކުގައި ތިއްބަސް އެ މީހުން ގާތު އާދޭސް ކުރުމީ އަޙްސަނު ކުރާނޭ ކަމެއް ނޫނެވެ. އެސިފަ އެއީ އޭނާ ގަބޫލު ކުރާ ސިފައެއް ނޫނެވެ. އެ މީހުންނަށް މިއަދު އަޙްސަން ފެންނަނީ ލޮލުގެ ކުޑަކޮޅުންނެވެ. ހީނލެވެނީ ވެސް ގަދަ ކަމުންނެވެ. މިއީ ދުނިޔޭގެ އާދައެވެ. ނިކަމެތިންނަށް އަބަދު ވެސް އެހެން މީހުން ފެނެއެވެ. ނަމަވެސް މަގާމާ ބާރާ ފައިސާގެ ނުފޫޒުގައި ތިބޭ މީހުންގެ ދުރުމިއަށް އެހެން މީހުން އަރާ ގޮތެއް ނުވެއެވެ.\nމާގަނޑުން ފެން ބަންދުކޮށްލަން ހަނދާވީ ފާޚާނާ ދޮރުގައި އަންހެނުން ޓަކިޖަހާން ފެށުމުންނެވެ. އިންޓަވިއުގެ ގަޑި ކައިރީވާކަން ހަނދާން ކޮށްދިނީއެވެ.\nއަންހެނުންގެ ހެޔޮ ދުއާއާ އެކު ގެއިން ނުކުތީ އުންމީދާ އެކުގައެވެ. ކުރިމަތިލައިގެން އުޅޭ ވަޒީފާއަށް ހުރިހާ ގޮތަކުން ވެސް އަޙްސަނުގެ ޝަރުތު ހަމަވެއެވެ. އިންޓަވިއު ޕެނަލްގައި ތިބި މީހުންގެ ސުވާލުތަކަށް ފުރިހަމައަށް ޖަވާބު ދިނުމަށް ފަހު މިފަހަރު ވެސް އެތަނުން ނުކުތީ އުންމީދާ އެކުގައެވެ. ވާނެ ގޮތެއް ނޭނގެއެވެ. އަބަދު ވެސް ލިބޭ ޖަވާބު ހަމަ ގައިމު މިފަހަރު ވެސް ލިބޭނެއެވެ. އެއީ ވަޒީފާއަށް ނުހޮވޭކަމުގެ ޖަވާބެއެވެ. އެއީ އަޙްސަނަށް އާ ޖަވާބެއް ނޫނެވެ. ވޭތުވެދިޔަ އަށް މަސް ދުވަސް ފާއިތުވީ އެ ގޮތުގައެވެ. ކިތަންމެ ފަހަރަކު މި ދަތިދިރި އުޅުން ދޫކޮށް ރަށަށް ބަދަލު ވާންވީއޭ ހިތަށްއަރައެވެ. އެކަމަކު ދަރިންގެ ތައުލީމަށް އެޅިދާނެ ހިޔަންޔަކަށް ޓަކައި މަޑު ކުރަނީއެވެ. އަދި އަންހެނުންދޭ ހިތްވަރާއި ނަސޭހަތުން އުއްމީދު ކަނޑައިނުލައި އަދި ވެސް މަޑު ކުރަނީއެވެ.\nމާލޭގައި ކުލިދީގެން ކުދި ތަންތަންކޮޅުގައި އުޅޭ މީހުން އަދި އުޅޭނީ ކޮންފަދަ ހާލެއްގައި ބާވައޭ އޭނާ ހިތަށް އަރައެވެ.\nއިންޓަވިއުއަށް ދިޔަތާ ދެ ދުވަސް ފަހެވެ. މެންދުރު ކާން އިންދާ ފޯނު ކޯލެއް އަތުވެއްޖެއެވެ. އިންޓަވިއުން ފާސްވެ ވަޒީފާ ހަމަ ޖެހުނު ކަމުގެ ޚަބަރެވެ. މީހަކު ސަމާސާ ކުރަނީ ކަމަށް ހީކޮށް ތަކުރާރުކޮށް ސުވާލު ކުރެވުނެވެ. އެންމެ ފަހުން ޔަގީން ވިއެވެ. އަޙްސަނަށް އުފަލުން ރޮވުނެވެ. ހޮވުނު ވަޒީފާއަކީ މުސާރަ ވެސް ބޮޑު ވަޒީފާއެކެވެ. ކުންފުންޏެއްގެ ހިއުމަން ރިސޯސް މެނޭޖަރކަމެވެ. ކާންއިން ބަތްތަށި ބެހެއްޓުމަށް ފަހު ހަރުކޮށް ހިނގާފައި ގޮސް ކައިރި ފިހާރައަކުން އައިސްކްރީމް ގަނެގެން އައިސް އޭނާގެ ދެ ކުދިންނަށް ދިނެވެ. ވީ އުފަލުންނެވެ.\nމާދަމާ އަޙްސަން އޮފީހަށް ދާން ލާންޖެހޭ ގަމީސް އަންހެނުން ސާމިއާ އިސްތިރި ކުރަމުން ދިޔައީ ވަރަށް އުފަލާއެކުގައެވެ. ކުރެވޭ އުންމީދަކީ އުފާވެރި ދިރިއުޅުމެއް އުޅެވޭނެކަމެވެ. ބޭނުންވާ ތަކެތި ގަނެވޭނެކަމެވެ. ކުދިންގެ މުހުދާތައް ފުއްދޭނެކަމެވެ. ދަތި ދުވަސްތަކަކަށް ފަހު ފާގިތަކަން އަންނާނެކަމަށް އަބަދު ވެސް އޭނާ ކުރާ އުންމީދު ހަގީގަތަށް ވާތީއެވެ. ލޮލުން ކަރުނަ ހިލެމުން ދިޔައެވެ. އުފަލުގެ ކަރުނައެވެ. މާދަން އޮފީހަށް ދާއިރު އަޙްސަން ޓައީ އަޅާލާފައި ހުންނައިރު ހުންނާނެ ގޮތް ވެސް ސިފަ ވަމުން ދިޔައެވެ. ހެނދުގެ ސަޔަށް ހުނިލީ ރޮށި ތައްޔާރުކުރަން ވިސްނަމުން ދިޔައެވެ.\nދެ ކުދިންނާއި އަޙްސަން ތިބީ ރޭގަނޑުގެ ކެއުމުގައެވެ. އަޙްސަނަށް ފޯން ކޯލެއް އަތުވެއްޖެވެ. އެފޯން ކޯލުގައި ވާހަކަދެއްކި މީހާ ދެއްކިވާހަކައިން އަތުގައި އޮތް ފޯނު ދޫވެގެން ބިންމައްޗަށް ވެއްޓުނެވެ. އަދި ގަބުއަރާފައި އަޙްސަން އިނެވެ.\nއަންހެނުން ސުވާލުކުރަން ފެށުމުން އިރުކޮޅެއް ފަހުން ޖަވާބު ދޭން ފެށިއެވެ. ވަޒީފާއަށް ހޮވުނުކަމަށް އެންގުނީ އޮޅުމަކުން ކަމުގައި ބުނި ވާހަކައެވެ. މި ވާހަކަތައް އިވި އަޙްސަންގެ އަންހެނުން ގިސްލާ ރުއިއެވެ. ކުރި އުންމީދުތަކާއި އުފާވެރިކަން މަދު ގަޑިކޮޅެއްގެ ތެރޭގައި ގެއްލި ދިއުމުންނެވެ. ދުނިޔޭގައި ކަންކަން ބަދަލު ވަނީ ހާދަ އަވަހަށެވެ. އިންސާނުންނަށް ކަންކަން އޮޅެނީ ވެސް ހާދަ ވަރަކަށެވެ. ހިތާމައާ އެކު އުފާ އަންނަ ފަދައިން އުފަލާއެކު ހިތާމަ ވެސް އަންނަނީތާއޭ އަޙްސަން ހިތަށް އެރިއެވެ.\nމެންދުރު އާއިލާގެ އެންމެން ކެއީ އުފަލުން ތިބެއެވެ. ރޭނގަޑުގެ ކެއުމަށް އިންސާފު ކުރާން މި ޖެހެނީ ރޮމުން ތިބެއެވެ. އެ ވަޒީފާއަށް ހޮވިފައިވަނީ އެހެން މީހެކެވެ. މިވަރަށް އޮޅޭ ނަމަ އެތައް ބަޔަކު ހިތުގެ ބަލީގައި ވެސް މަރުވެދާނެއެވެ. މިއީ އޮޅޭވަރުގެ ކަންކަމެއް ނޫނެވެ.\nއަޙްސަނުގެ ކުދިން ވެސް އެކަމާ ވަރަށް ދެރަވެގެން އުޅުނެވެ. މިރޭ މި ކުޑަކުޑަ އާއިލާގެތެރޭގައި ވަނީ ހިތާމައެވެ. މޮޅިވެރިކަމެވެ. މުޅި ގޭގައި ހީވަނީ މީހަކު މަރުވެގެން އެންމެން ގަބު އަރާފައި ތިބި ހެންނެވެ. ދެ ކުދިން ވެސް ވަރަށް އަވަހަށް ނިދައިފިއެވެ. ކާމޭޒު ދޮށުގައި އަޙްސަނުގެ ދެމަފިރިން ތިބީ އިސްޖަހައިލައިގެންނެވެ. ވަޒީފާ ލިބި ގެއްލި ދިޔަ ގޮތާ މެދުގައި ވިސްނާށެވެ. ހަގީގަތެއް ނޭނގެއެވެ. އޮޅުމެއް ހެއްޔެވެ؟ ނުވަތަ އޮޅުވައިލީ ހެއްޔެވެ؟\nއަޙްސަނުގެ ވިސްނުމަށް އައީ މިކަމުގެ ހަގީގަތް ބެލުމަށެވެ. ގާތް ރަހުމަތްތެރިއަކާ ގުޅައިލިއެވެ. އަދި ވެގެން ދިޔަ ގޮތް ކިޔައިދިނެވެ. އެއީ ކުޑައިރުގެ ރަހުމަތް ތެރިއެކެވެ. މިހާރު ވެސް އަޙްސަނުގެ އެންމެ ގާތް ދެތިން މީހުންގެ ތެރެއިން އެކަކެވެ. ހެޔޮ ލަފާ މީހެކެވެ. އޭނާގެ ޖަވާބު ވަރަށް ކުރެވެ. ބެލި ދާނެއެވެ. ނަމަވެސް ތިޔަ ކަމުން ނުކުންނާނެ ނަތީޖާ އެއް ނޯންނާނެއެވެ. އެކަމަކު އެކަން ބަލާފައި އަންގާނަމެވެ. އޭނާއަކީ އަޙްސަން ވަޒީފާއަށް އެދުނު ކުންފުނީގައި ކުރިން ބާރު ހުރި މަގާމެއްގައި އެތަކެއް ދުވަހު ޚިދުމަތް ކުރި މީހެކެވެ. މިހާރު އަމިއްލަ ވިޔާފާރިއެއް ކުރަމުން ދަނީއެވެ.\nއެރޭ ވަރަށް ލަސްވި ފަހުން އޭނާ ގުޅިއެވެ. ކަން ވީ ގޮތް ކިޔައިދީފިއެވެ. އަދި ބުންޏެވެ. މިކަން ސިއްރެއްގެ ގޮތުގައި ބާއްވާށެވެ. އަހަރެން ބެލި ބެލުމުން އެނގުނީ ހަގީގަތުގައި އިންޓަވިއުއިން ހޮވުނީ އަޙްސަން ކަމެވެ. ނަމަވެސް ދެން ނުހޮވޭ ކުދިންނަށް އެކަން އެންގި ފަހުން އައި ފޯން ކޯލަކުން އެހެން މީހަކަށް އެ ވަޒީފާ ހަމަ ޖެއްސީއެވެ. މުޅި މާކުސް ޝީޓް ބަދަލު ވީއެވެ. ހުރިހާ ކަމެއް އެކޮޅުކޮޅުން ޖެހީއެވެ.\nއަޙްސަންގެ ދެމަފިރިން މަޝްވަރާ ކުރަން ވަރަށް ދަންވަންދެން ތިއްބެއެވެ. ނިދަން އޮތްއިރު ވެސް އަޙްސަނަށް ވިސްނެނީ ދެން ހަދާނެ ގޮތަކާ މެދުގައެވެ.\nދެ ކުދިންނާއި އަންހެނުން ވެސް ތިބީ އަޙްސަނާ އެކުގައި ހެނދުނު ސައިބޯށެވެ. ސައި ގަޑީގައި ވަރަށް މުހިންމު ނިންމުމެއް އަޙްސަން ނިންމިއެވެ. އެ ވާހަކަތައް އޭނާގެ ކުޑަކުޑަ އާއިލާއާ ހިއްސާ ކުރީ އަސަރާ އެކުގައެވެ. ނަމަވެސް އަޒުމް އާކުރަމުންނެވެ. ހިތްވަރު ގަދަ ކުރަމުންނެވެ.\nއެއީ އިންސާފާ ހަމަހަމަކަން ގެއްލިފައިވާ ކަންކަމުން ކުރާ އަސަރާ ލިބޭ ވޭނާ ކެކުޅުން ތަހައްމަލު ނުކުރާށެވެ. އޭނާގެ އުފަން ރަށް ފިއްލަދުއަށް ހިޖުރަ ކުރުމަށެވެ. މިކުޑަ ތަންކޮޅު ކުއްޔަށް ދީފައި މަންމަ ކައިރިއަށް ރަށުގައި ހުރި މައިފުނަގެއަށް ދިރިއުޅުން ބަދަލު ކުރާށެވެ. ރަށުގައި ދަނޑު ހައްދައިގެން ލިބޭ އާންމުދަނީން ދިރި އުޅުން އާރާސްތުކޮށް ފުރިހަމަ ކުރާށެވެ. އޭނާ އުފަންވި އިރު ނޭވައިލީ ސާފު ރީތި ޖައްވައް އަލުން ނޭވައިލާން ދާށެވެ. ދުންތަކާއި ކާރޫބާރޫ ބޮޑު ހޫނު ގަދަ އުފަލެއް އަރާމެއް ލޯތްބެއް ނުލިބުނު ދަތި ދިރިއުޅުމުގައި ސިއްކަ ޖަހާށެވެ.\nމެއި 8, 2021 18:05


Bank of Maldives - Banking Services from 29th June – 2nd July 2020\nBanking Services from 29th June – 2nd July 2020\n29 ޖޫން އިން2ޖުލައި އަށް ބޭންކިންގ ހިދުމަތްދިނުމަށް ހަމަޖެހިފައިވާ ގޮތް\nTo ensure our services are provided in line with the social distancing and safety measures outlined by the Health Protection Agency, our branches will provide services that are not available online or via ATMs through pre-booked appointments.\nThe following services will be provided online via email, and cut off-times are available here\nInternational Transfers (TT)\nThe following services will be available via ATMs only\nDaily limit for businesses MVR 500,000\nDaily limit for personal customers MVR 100,000\nCut-off time for BML and other bank cheque deposit is available here\nClick here more information on services provided at branches and service centres via appointment\nThe health and safety of our customers and staff is our utmost priority. While lockdown measures have been eased, we encourage our customers to continue to bank from home for everyday banking, and use services available online.\n29 ޖޫން އިން2ޖުލައި 2020 ގެ ނިޔަލަށް ބޭންކް އޮފް މޯލްޑިވްސް ގެ ބްރާންޗްތަކާއި ސަރވިސް ސެންޓަރތައް ހުޅުވުމަށް ހަމަޖެހިފައިވަނީ ހެނދުނު 09:30 އިން ފެށިގެން މެންދުރުފަހު 2:00 އަށެވެ. ކޮންމެ ދުވަހަކަށްވެސް އެޕޮއިންޓްމަންޓް ހެދުމުގެ ފުރުސަތު އެޕޮއިންޓްމަންޓް ޕޯޓަލް ނުވަތަ އެސްއެމްއެސް މެދުވެރިކޮށް އޭގެ ކުރީ ދުވަހު ހުޅުވާލެވޭނެއެވެ. މިސާލަކަށް ހޯމަ ދުވަހު އެޕޮއިންޓްމަންޓް ހެދުމުގެ ފުރުސަތު އާދިއްތަ ވިލޭރޭ 12:00 އިން ފެށިގެން ހުޅުވާލެވޭނެއެވެ.\nހެލްތް ޕްރޮޓެކްޝަން އެޖެންސީ އިން ކަނޑައަޅުއްވާފައިވާ ގައިދުރުކަން ބެހެއްޓުމުގެ އުސޫލޫތަކާ އެއްގޮތްވާ ގޮތުގެ މަތިން ހިިދުމަތްދިނުމަށްޓަކައި ބްރާންޗްތަކުން ހިދުމަތް ދެމުންދާނީ އެޕޮއިންޓްމަންޓް ހަމަޖައްސައިގެންނެވެ. އަދި ހަމައެހެންމެ ދެމުންދާނީ އޮންލައިން އަދި އޭޓީއެމް މެދުވެރިކޮށް ނުލިބޭ ހިދުމަތްތަކެވެ.\nތިރީގައި ދެންނެވިފައިވާ ހިދުމަތްތައް ދިނުމަށް ހަމަޖެހިފައިވަނީ ހަމައެކަނި އޮންލައިންކޮށެވެ. ބޭންކު ހުޅުވޭ ކޮންމެ ދުވަހެއްގައިވެސް މި ހިދުމަތްތައް ދެމުންދާނެ އެންމެފަހު ވަގުތުތަކުގެ ތަފްސީލް ބޭންކުގެ ވެބްސައިޓް އިން ލިބެން ހުންނާނެއެވެ.\nޕޭ ރޯލް ހިދުމަތް (މުވައްޒަފުންގެ މުސާރަޖަމާކޮށްދިނުން) ލޯކަލް ބޭންކް ޓްރާންސްފަރ\nތިރީގައި މިވާ ހިދުމަތް ދިނުމަށް ހަމަޖެހިފައިވަނީ ހަމަ އެކަނި އޭޓީއެމް މެދުވެރިކޮށެވެ.\nވިޔަފާރި އެކައުންޓަކަށް ދުވާލަކު 500،000 ރުފިޔާ\nއާންމު ފަރުދުންގެ އެކައުންޓަކަށް ދުވާލަކު 100،000 ރުފިޔާ\nއޭޓީއެމް މެދުވެރިކޮށް ޖަމާކުރާ ބީއެމްއެލް އަދި އެހެން ބޭންކު ތަކުގެ ޗެކް ޕްރޮސެސް ކުރުމަށް ކަނޑައެޅިފައިވާ އެންމެ ފަހު ވަގުތުތައް މި ލިންކް އިން ލިބޭނެއެވެ.\nއެޕޮއިންޓްމަންޓް ހަމަޖައްސައިގެން ބްރާންޗް އަދި ސަރވިސް ސެންޓަރތަކުން ދެމުންދާނެ ހިދުމަތްތަކުގެ ތަފްސީލް ބެންކުގެ ވެބްސައިޓުން ލިބެން ހުންނާނެއެވެ.\nއަޅުގަނޑުމެން އެންމެ އިސްކަމެއްދެނީ އަޅުގަނޑުމެންގެ ކަސްޓަމަރުންނާއި މުވައްޒަފުންގެ ރައްކާތެރިކަމަށެވެ. މާލޭ ސިޓީގެ ފުރަބަންދަށް ބޮޑު ލުއިތަކެއްލިބިފައިވީ ނަމަވެސް އަޅުގަނޑުމެން އެދެނީ ކަސްޓަމަރުން ގޭގައި ތިއްބަވައިގެން ބޭންކިންގ ހިދުމަތް ބޭނުންކުރައްވައި، އޮންލައިންކޮށް ލިބެން ހުންނަ ހިދުމަތްތައް ބޭނުންކުރެއްވުމަށެވެ.


ކުޅިވަރު - ކޮޕާޑެލްރޭ\nކޮޕާ ޑެލްރޭ: ރެއާލް މެޑްރިޑް ކަޓުވާލުމަށްފަހު ސެލްޓަވިގޯ ސެމީއަށް\nސެލްޓަވިގޯއާ ވާދަކޮށް ފުރަތަމަ ލެގުގައި އަމިއްލަ ދަނޑުގައި 1-2 ގެ ނަތީޖާއަކުން ރެއާލް ވަނީ ބަލިވެފަ\nކ. މާލެ 26 ޖެނުއަރީ 2017 | ބުރާސްފަތި 18:37 1,856\nރެއާލްއާ ދެކޮޅަށް ސެލްޓަވިގޯ ކުޅުންތެރިން ލަނޑު ޖެހުމަށްފަހު އުފާފާޅުކުރަނީ - ބީބީސީ\nކޮޕާޑެލްރޭގައި ރެއާލް މެޑްރިޑް ކަޓުވާލުމަށް ފަހު ސެލްޓަވިގޯ މުބާރާތުގެ ސެމީފައިނަލުން ޖާގަ ހޯދައިފި އެވެ.\nމުބާރާތުގައި ބުދަ ދުވަހުގެ ރޭ މި ދެޓީމު ކުޅުނު މެޗު ނިމުނީ 2-2 ގެ ނަތީޖާއިން ދެ ޓީމު އެއްވަރުވެގެންނެވެ. އެހެންނަމަވެސް ސެލްޓަވިގޯ އަށް ސެމީން ޖާގަ ލިބުނީ ފުރަތަމަ ލެގުގެ ނަތީޖާއާއެކު 3-4 ގެ އެގްރިގޭޓުންނެވެ.\nސެލްޓަވިގޯ ދަނޑުގައި ކުޅުނު މި މެޗު ފެށިގެން ބޯޅަ ކޮންޓްރޯލްކޮށްގެން ރަނގަޅަށް ކުޅުނީ ވެސް އެޓީމުންނެވެ. އެހެން ނަމަވެސް ފުރަތަމަ ހާފްގެ ވަކި ހިށަބަކުން ރެއާލް އިން ވަނީ މެޗުގެ ކޮންޓްރޯލް ހޯދާ ސެލްޓަވިގޯގެ ގޯލަށް ނުރައްކާކޮށްފައެވެ.\nމެޗުގައި ފުރަތަމަ ލަނޑު ޖަހާ ލީޑު ނެގީ ސެލްޓަވިގޯ އިންނެވެ. މި ލަނޑަކީ ރެއާލްގެ މިޑްފިލްޑަރު ޑެނިލޯ އަތުން ބައިކޮޅަށް ވަތް ލަނޑެކެވެ. މި ލަނޑާއެކީ ފުރަތަމަ ހާފް ނިމުނީ 0-1 ގެ ނަތީޖާއިން ރެއާލްގެ މައްޗަށް ސެލްޓަވިގޯ ކުރީގައޮވެގެންނެވެ.\nދެވަނަ ހާފް ފެށިގެން ރެއާލް އިން ވަނީ އެޓީމުގެ ކުޅުން އިތުރަށް ވަރުގަދަކޮށްފައެވެ. އެގޮތުން ލަނޑު ޖެހުމަށް ގިނަ ފުރުސަތުތަކެއްވެސް އެޓީމަށް ވަނީ ލިބި ބޭކާރުވެފައެވެ. ރެއާލް އަށް ފުރަތަމަ ފަހަރަށް މެޗުގެ ނަތީޖާ ހަމަހަމަކޮށްދިނީ 62 ވަނަ މިނެޓުގައި ކްރިސްތިއާނޯ ރޮނާލްޑޯ އެވެ. މި ލަނޑު އޭނާ ކާމިޔާބުކުރީ ލިބުނު ހިލޭޖެހުމަކުންނެވެ.\nއެހެން ނަމަވެސް ރެއާލް އިން ރަނގަޅަށް ކުޅެމުންދިޔަ ދަނޑިވަޅެއްގައި ސެލްޓަވިގޯ އިން ވަނީ ދެވަނަ ފަހަރަށް ލަނޑު ޖަހާ މެޗުގެ ލީޑު ނަގާފައެވެ. މި ލަނޑު 85 ވަނަ މިނެޓުގައި އެޓީމަށް ކާމިޔާބުކޮށްދިނީ ޑެނިއެލް ވެސް އެވެ.\nމެޗުގައި ރެއާލް ބަލިނުވެ ސަލާމަތްކޮށްދިނީ ލޫކަސް ވަޒްކޭޒް އެވެ. ކަރިމް ބެންޒެމާގެ އެހީތެރިކަމާއެކު އޭނާ މި ލަނޑު ކާމިޔާބުކުރީ އިތުރުވަގުތުގެ ތެރޭގައެވެ. އެހެންނަމަވެސް ފުރަތަމަ ލެގުގައި އަމިއްލަ ދަނޑުގައި 1-2 ގެ ނަތީޖާއަކުން ބަލިވެފައިވުމާއެކު ރެއާލް އަށް ވަނީ ސެމީގެ ފުރުސަތު ގެއްލިފައެވެ.


ބަސް - Howling Pixel\nރަސްމީ ބަހަކީ ޤައުމެއްގައި ވާހަކަ ދައްކާ ބަސްބަހުގެ ތެރެއިން އިދާރީ ގޮތުން ބޭނުން ކުރުމަށް ކަނޑައަޅާފައިވާ ބަހެވެ. ނުވަތަ ބަސްބަހެވެ.\nޕީޕަލްސް ރިޕަބްލިކް އޮފް ބަންގްލާދޭޝް ނުވަތަ ބަންގާޅަކީ ދެކުނު އޭޝިޔާ ސަރަޙައްދަށް ނިސްބަތްވާ ޤައުމެކެވެ. ބަންގްލާދޭޝަކީ ޤުދުރަތީ ކާރިސާތަކާ އަބަދުމެ ކުރިމަތިލާން ޖެހިފައި އޮންނަ ޤައުމެކެވެ. އާބާދީއަށް ބަލާއިރު މުޅި ދުނިޔޭގައި ވެސް ހަތް ވަނަ އެންމެ ބޮޑު އާބާދީއެއް އޮތް ޤައުމަކީ ބަންގާޅެވެ.\n=== e:Jal.gif|thumb|left|އަބުދުﷲ ޖަލާލުއްދީން]]\nއަބުދުﷲ ޖަލާލުއްދީން އަކީ ދިވެހި ބަހާއި ތާރީޚަށް ގިނަ ޚިދުމަތްތަކެއް ކޮށްދެއްވި އަދީބެކެވެ. އަދި އޭނާ އަކީ ދިވެހި ރާއްޖޭގައި ދީނީ ތަޢުލީމު ފެތުރެއްވުމަށް މަސައްކަތްކުރެއްވި ދީނީ މުރުޝިދެކެވެ. 1998 ވަނަ އަހަރު ހދ. ކުޅުދުއްފުށީގައި ހުޅުވުނު ޖަލާލުއްދީން ސުކޫލް ގެ ނަން ނިސްބަތްވަނީ ޢަބުދުﷲ ޖަލާލުއްދީން އަށެވެ. ޖަލާލުއްދީން އަކީ ޅ. ނައިފަރަށް އުފަންވެ ވަޑައިގެންނެވި ބޭފުޅެކެވެ.\nޢަބުދުﷲ ޖަލާލުއްދީންގެ ބައްޕާފުޅަކީ މަޢުލަވީ އައްޝައިޚް ޢަލީ ދީދީ (ނައިފަރު ހުތް ޢަލީދީދީ) އެވެ. މަންމަ އަކީ އެރަށު ތަންހަޅިގޭ ފާޠިމަތު ޙުސައިން އެވެ. ދުނިޔޭގެ އަލިކަން ދެކެވަޑައިގަތީ 21 ފެބުރުއަރީ 1902 ގައެވެ. (11 ޛުލްޤަޢިދާ 1319ހ)\nއައްޑުއަތޮޅަކީ ދިވެހިރާއްޖެ އެންމެ ދެކުނަށް އޮތް އަތޮޅެވެ. މިއަތޮޅުގައި އޮތް 23 ރަށުގެ ތެރެއިން މީހުން ދިރިއުޅެނީ ހަ ރަށުގައެވެ. އެއީ މީދޫ، ހިތަދޫ، މަރަދޫ، މަރަދޫފޭދޫ، ފޭދޫ އަދި ހުޅުދޫ މި ހަރަށެވެ. އައްޑުއަތޮޅަކީ މާލެ ފިޔަވައި ދިވެހިރާއްޖޭގައި އޮތް އެންމެ އާބަދީ ބޮޑު އަތޮޅެވެ.\nއައްޑުއަތޮޅުގައި ރަށުގެ އަދަދު މަދު ކަމުގައިވިއަސް، ރާއްޖޭގެ އެހެނިހެން އަތޮޅު ތަކާއި އަޅާ ބަލާއިރު ރަށްތައް ބޮޑެވެ. ގިނަ ރަށްތައް ވަނީ ހުޅަނގު ފަރާތު ފަރުތަކާއި ގުޅިފައެވެ. މިރަށްތައް ވަނީ ކޯސްވޭ ނުވަތަ މަގުތަކުގެ އެހީގައި ގުޅުވާލެވިފައެވެ. ހުދޫ އާއި މީދޫ އަކީ ވަކިން އޮތް އެކަހެރި އެހެނަސް ވަރަށް ބޮޑު އަދި މުހިންމު ތާރީޚެއް ހިއްސާ ކުރާ ދެރަށެވެ. މިދެރަށް އިދާރީ ގޮތުން އެއްކޮށްލުމަށް ކުރެވުނު މަސައްކަތް މިހާތަނަށް ނާކާމިޔާބު ވެފައި ވިއަސް، ބައެއް ފަހަރު މިދެރަށަށް ނިސްބަތް ކުރުމުގައި 'ހުޅުމީދޫ' މިނަން ބޭނުން ކުރެވެއެވެ. މީދޫގެ އާއިލާތަށް ދިރާސާ ކުރަށްވާ ސޭފުގޭ އިބްރާހިމްދީދީ ވިދާޅު ވަނީ އައްޑޫގެ ހުރިހާ ރައްތަކެއްވެސް ފަޅު ވުމަށް ފަހު އަލުން އާބާދު ކުރުމުގައި މީދޫގެ ހިއްސާ ބޮޑު ކަމުގައެވެ.\nއައްޝައިޚް ޢުމަރު ޢީސާ\nއައްޝައިޚް ޢުމަރު ޢީސާ އަކީ ކުޅަދާނަ ޅެންވެރި އެކެވެ. ޢަރަބި ބަސް ރަގަޅަށް ދެނެވަޑައިގަންނަވާ ޢިލްމުވެރި އެކެވެ. މުދައްރިސެކެވެ. ލިޔުންތެރި އެކެވެ. ސަރުކާރަށް ޚިދުމަތްކުރެއްވި ޚާދިމެކެވެ.\nއެމެރިކާ ނުވަތަ ޔުނައިޓެޑް ސްޓޭޓްސް އޮފް އެމެރިކާ އަކީ 50 އަށް ވުރެ ގިނަ ދައުލަތް ނުވަތަ ރާއްޖެ އެކުވެގެން އުފެދިފައިވާ ފެޑެރަލް ދުސްތޫރީ ޖުމްހޫރިއްޔާއެކެވެ.އެމެރިކާގެ ގުޅިފައިވާ 48 ސިޓީ އުތުރު އެމެރިކާ ބައްރު ގައި ވެއެވެ. މިބައި ބޯޑަރު ކުރެވިފައިވަނީ އުތުރުން ކެނެޑާ އާއެވެ. އަދި ދެކުނުން މެކްސިކޯ އާއެވެ. މީގެ އިތުރުން އެމެރިކާގެ އެންމެ ބޮޑު އެއް ސްޓޭޓް އެލަސްކާ އޮންނަނީ ކެނެޑާގެ ހުޅަގު އިރުން ޕެސިފިކް ކަނޑުގެ އައްސޭރި އަށް ވާގޮތަށެވެ. އަދި ހަވާއީ އޮންނަނީ ޕެސިފިކް ކަނޑުގެ މެދުތެރޭގައެވެ. މީގެ އިތުރުން އެމެރިކާގެ އެތައް ޓެރިޓަރީތައް ޕެސިފިކް އަދި ކެރީބިއަން ސަރަޙައްދު ގައި ވެއެވެ.\n3.7 މިލިއަން އަކަމޭލުގެ ބޮޑުމިނާއި އަދި 310 މިލިއަންގެ އާބާދީ އަކާއެކު އެމެރިކާ ވެފައިވަނީ ދުނިޔޭގެ3ވަނަ ނުވަތަ4ވަނަ އަށް އެންމެ ބިންބޮޑު އަދި ބިމުގެ ނިސްބަތަށް ބަލާއިރު3ވަނަ އަށް އެންމެ އާބާދީ ބޮޑު ގައުމުގެ ގޮތުގައެވެ. ގިނަ ބަޔަކު ހިޖުރަ ކުރާ ގައުމެއްގެ ގޮތުގައި ބެލެވޭ އެމެރިކާގެ އިގްތިޞާދަކީ ދުނިޔޭގެ އެންމެ ވަރުގަދަ އެއް އިގްތިޞާދެވެ. 2005ގެ ހިސާބުތައް ދައްކާގެ ގޮތުން އެމެރިކާ ގްރޮސް ޑޮމެސްޓިކް ޕްރޮޑަކްޓް އުޅެނީ 13 ޓްރިލިއަން އަށްވުރެ މަތީގައެވެ.\nފްރެންޗް ރިޕަބްލިކް ނުވަތަ ފްރާންސަކީ ހުޅަނގު ޔޫރަޕަށް ނިސްބަތްވާ ޤައުމެކެވެ. މީގެ އިތުރުން ފަރަންސޭސީންގެ ދަށުގައި އޮންނަ އޯވަސީސް އައިލެންޑްސްތަކާއި ޓެރިޓަރީތައް އެހެން ބައްރުތަކުގައި ވެސް އެބަހުއްޓެވެ.\nފަރަންސޭސިވިލާތަކީ ދުނިޔޭގެ އެންމެ ގިނަ ފަތުރުވެރިން ކޮންމެ އަހަރަކު ވެސް ޒިޔާރަތްކުރާ ޤައުުމެވެ. މި ގޮތުން ކޮންމެ އަހަރަކު ވެސް އެ ޤައުމަށް 82 މިލިޔަން ފަތުރުވެރިން ޒިޔާރަތްކުރާ ކަމުގައިވެއެވެ.\nމިއީ އެމެރިކާގެ 36 ވަނަ ރައީސެވެ.\nޢަރަބި ބަހަކީ ސާމީ ގޮތްޕަށް ނިސްބަތްވާ ބަސް ތަކުންގެ ތެރެއިން ވާހަކަދައްކާ މީހުންގެ ޢަދަދަށް ބަލާއިރު އެންމެ މައި ބަހެވެ. މި ބަސް ފަޞްލުކުރެވިފައިވަނީ މެދުތެރޭ ސާމީ ބަހެއްގެ ގޮތުގައެވެ. ޢަރަބި ބަހަކީ ޢިބްރާނީ ބަހާއި އާރާމީ ބަހާ ވަރަށް ގުޅުން ހުރި ބަހެކެވެ. ޒަމާނީ ޢަރަބި ބަހަކީ 27 ބަހުރުވަ އޭގެ ތެރޭގައި ހިމެނިފައިވާ މާ ބަހެކެވެ. ޢަރަބި ބަހުގެ ތަފާތު ބަހުރުވަ ތަކުން ޢަރަބި ދުނިޔޭގައި ވާހަކަ ދައްކާ އުޅެއެވެ. އަދި ހަމަ އެހެންމެ އިސްލާމީ ދުނިޔޭގައި ޢަރަބި ފުޞްޙާ ނުވަތަ ސާފު ޢަރަބި ބަސް ކިޔަވައިދެވެއެވެ.\nހުޅަނގު ޔޫރަޕުގެ ބަސްބަހުގެ ތެރެއަށް ގިނަ ޢަދަދަކަށް ލެޓިން ބަސް ވަދެފައިވާ ފަދައިން އިސްލާމީ ދުނިޔޭގެ ގިނަ ޤައުމުތަކުގެ ބަސްބަހަށް ވަނީ ޢަރަބި ބަހުގެ ލަފްޒުތައް ގިނަ ޢަދަދަކަށް ވަދެފައެވެ.\nއަލްފާޟިލް ޢަބުދުﷲ ޞާދިޤް އަކީ އަދަނބީ ރޮނގުންނާއި، ކިޔަވައިދިނުމުގެ ރޮނގުން ދިވެހި ގައުމަށް ޚިދުމަތްތަކެއް ކުރައްވާފައިވާ ބޭފުޅެކެވެ.


Iran Ge 15 Million Meehunah Covid-19 Jehifa Thibedhaane - Vaguthu\nއިރާންގެ 15 މިލިއަން މީހުންނަށް ކޮވިޑް-19 ޖެހިފައި ތިބެދާނެ\n8 މަސް ކުރިން ( ޖޫން 10, 2020 )\nއިރާންގައި 15 މިލިއަން މީހުންނަށް ކޮވިޑް-19 ޖެހިފައި ހުރެދާނެ އެ ގައުމުގެ ސިއްހީ އޮފިޝަލުން ލަފާކޮށްފިއެވެ.\nއެ ގައުމުގެ ޓާސްކް ފޯސްގެ މެމްބަރު އެހްސަން މުސްތަފްވީ ވިދާޅުވީ މިދިޔަ ފެބްރުއަރީ މަހުގެ ތެރޭގައި އިރާންގައި ކޮވިޑް-19 ފެތުރެން ފެށި ފަހުން މިހާތަނަށް އިރާންގެ 15 މިލިއަން މީހުންނަށް ބަލި ޖެހިފައި ތިބެދާނެ ކަމަށާއި މިއީ ދުނިޔެއިން ހީކޮށްގެން ތިބި އަދަދެއް ނޫން ކަމަށެވެ.\nއިރާންގައި ފުރަބަންދަށް ގެނައި ލުއިތަކާ ގުޅިގެން އެ ގައުމުގައި ހަލުވިކަމާ އެކު، ކޮވިޑް-19 ފެތުރެން ވަނީ ފަށައިފައެވެ. ފުރަބަންދަށް ލުއިތަކެއް ގެނައުމާ ގުޅިގެން ބަލި ފެތުރިގަތް މަދު ގައުމުތަކުގެ ތެރޭގައި އިރާން ވަނީ ހިމެނިފައެވެ.\nތަފާސް ހިސާބުތައް ދައްކާ ގޮތުގައި އިރާންގައި 175,927 މީހަކަށް ބަލި ޖެހި، 8,425 މީހަކު ވަނީ މަރުވެފައެވެ. ބަލި ޖެހުނު 138,457 މީހުން ރަނގަޅުވެފައިވާ އިރު، 29,045 މީހަކަށް ދަނީ ފަރުވާދެމުންނެވެ. އޭގެތެރެއިން 2,639 މީހެއްގެ ހާލު ސީރިއަސްއެވެ.\nއިރާންގައި އިއްޔެ އެކަނި ވެސް 2,095 މީހަކަށް ބަލި ޖެހި 74 މީހަކު ވަނީ މަރުވެފައެވެ.\nއެ ގައުމުގައި ހެދި އެންޓި ބޮޑީ ޓެސްޓްތަކުގެ ނަތީޖާ ދައްކާ ގޮތުގައި 18.75 އިންސައްތަ މީހުންނަށް ބަލި ޖެހި މިހާރު ވަނީ ރަނގަޅުވެފައެވެ. ބަލި ޖެހޭ ގިނަ މީހުންގެ ފަރާތުން މާ ބޮޑު އަލާމާތްތަކެއް ނުފެންނަ އިރު، މި ބަލީގައި ސީރިއަސް ހާލަތަކަށް ދަނީ މަދު ބައެކެވެ.\nއެހެންވެ، އިރާންގައި ކޮންމެ ފަސް މީހެއްގެ ތެރެއިން އެކަކު ކޮވިޑް-19 ޖެހިފައިވާނެ ކަމަށް ލަފާކޮށްފައިވެއެވެ. އީރާނުން ދާދި ފަހުން ވަނީ އެއް މިލިއަނަށް ވުރެ ގިނަ ޕީސީއާރު ޓެސްޓް ހަދައިފައެވެ.\nއިރާންގައި ފުރަބަންދަށް ގެނައި ލުއިތަކުގެ ސަބަބުން އޮފީސްތަކާއި އާންމު ތަންތަނާއި ޖިމް ފަދަ ތަންތަން ވަނީ ހުޅުވައިފައެވެ. އިރާނުން ބުނި ގޮތުގައި އެ ގައުމަށް "ދެ ވަނަ ރާޅެއް" އެރީ ޓެސްޓިން ކެޕޭސިޓީ އިތުރު ކުރުމުންނެވެ.\nޖޫން 10, 2020 18:23\nމިރާއްޖެވެސް ތިކަހަލަ ބޮނޑިއެއް ބޮއެފާނެ..ލުއުދީގެން.. މާލެ އެތެރޭގައި ގޮތްނޭގޭ އެތައްބަޔަކު ކޮވިޑް19 ޖެހިފައިވޭ..ލުއިދިނުން ތިއީ މަރުގެ ރިސްކެއް


"މޯލްޑިވިއަން އައިޑޮލް 2"ގެ އޭދަފުށީ އޮޑިޝަން މިމަހު 29 ގައި\n“މޯލްޑިވިއަން އައިޑޮލް 2″ގެ އޭދަފުށީ އޮޑިޝަން މިމަހު 29 ގައި\n7 އޮކްޓޫބަރ 2016\nފްރެންޗައިޒް އުސޫލުން ރާއްޖޭގައި ބާއްވާ އެންމެ ބޮޑު ރިއަލިޓީ ޝޯ “މޯލްޑިވިއަން އައިޑޮލް 2” ގެ އޭދަފުށީ އޮޑިޝަން މިމަހު 29 ގައި ބާއްވާގޮތަށް ހަމަޖެހިއްޖެ އެވެ.\nޕީއެސްއެމް އިން ބުނި ގޮތުގައި މި ޝޯގެ އޭދަފުށީ އޮޑިޝަން އޮންނާނީ މަލްޓިޕާޕަސް އިމާރާތުގަ އެވެ.\n“މޯލްޑިވިއަން އައިޑޮލް” ގެ ސީޒަން ދޭއްގައި ބައިވެރިވާން ޝައުގުވެރިވާ ފަރާތްތަކަށް އެސްއެމްއެސް ކުރުމުގެ ފުރުސަތު އަދިވެސް ހުޅުވާލާފައިވާ އިރު، 16 އަހަރާއި، 30 އަހަރާއި ދެމެދުގެ ކޮންމެ ފަރާތަކަށް ވެސް ޝޯގައި ބައިވެރިވެވޭނެ އެވެ.\nމޯލްޑިވިއަން އައިޑޮލްގައި ބައިވެރިވާން ކަނޑައެޅި ސަރަހައްދުތަކަށް އެސްއެމްއެސް ކުރުމަށްވެސް މިހާރުވަނީ ހުޅުވާލައިފަ އެވެ. އެގޮތުން އޭދަފުށީ އޮޑިޝަންގައި ބައިވެރިވުމަށް އެސްއެމްއެސް ކުރާނީ MIE ޖެހުމަށްފަހު، ހުސްތަންކޮޅެއް ދޫކޮށްފައި، ފުރިހަމަ ނަން، އުމުރު، އައިޑީ ކާޑު ނަންބަރު އަދި މިހާރު ދިރިއުޅޭ އެޑްރެސް ޖެހުމަށް ފަހު 300 އަށެވެ.\nއޭދަފުށީ އޮޑިޝަންގައި ބައިވެރިވުމަށް އެސްއެމްއެސް ފޮނުވުމުގެ ފުރުސަތު ހުޅުވާލާފައި ވަނީ މި މަހުގެ 26 ވަނަ ދުވަހުގެ ރޭ 12:00އާ ހަމައަށެވެ.\nޕީއެސްއެމް އިން ކުރިއަށް ގެންދާ “މޯލްޑިއަން އައިޑޮލް 2” ގެ އައްޑޫ އަދި ފުވައްމުލަކު ސިޓީގެ އޮޑިޝަންގެ ފުރަތަމަ ބުރު އަންނަ ހޯމަދުވަހު އައްޑޫގައި ފަށާނެ އެވެ. އައްޑޫ ސިޓީއާއި ފުވައްމުލަކު ސިޓީ އަދި އޭދަފުށީގެ އިތުރުން ދެން އޮޑިޝަންތައް ކުރިއަށް ދާނީ މާލެ އާއި ލ. ގަމާއި އަދި ހދ. ކުޅުދުއްފުށީގަ އެވެ.\n“މޯލްޑިވިއަން އައިޑޮލް 2″ ގެ ޖަޖުންގެ ތެރޭގައި މި ފަހަރު ވެސް ކުރީ ސީޒަންގެ ދެ ޖަޖުން ހިމެނެ އެވެ. އެއީ އިބްރާހިމް ޒައިދު އަލީ (ކުޑަ އިއްބެ) އާއި މަރިޔަމް އުނޫޝާ (ކިޑީ) އެވެ. ތިން ޖަޖުން ހިމެނޭ ޕެނަލުން އަހުމަދު އިބްރާހީމް (އައްމަޑޭ) ބާކީކޮށް، ޕެނަލާ މި ފަހަރު ގުޅުނީ އަރަމުން ޒުވާން ލަވަ ކިޔުންތެރިޔާ އިސްމާއީލް އައްފާނެވެ.\nދިރާގުން މި ފަހަރު ވެސް ޓައިޓްލް ސްޕޮންސަރުކަން ނަގާފައިވާ “މޯލްޑިވިއަން އައިޑޮލް 2” ގެ ޕްރެޒެންޓަރުންނަކީ ކުރީ ސީޒަންގެ ވެސް ޕްރެޒެންޓަރު މޫސާ ވަސީމާއި މި ފަހަރު އަލަށް ގުޅުނު މަޝްހޫރު އަންހެން ލަވަ ކިޔުންތެރިޔާ ލަމްހާ ލަތީފް (ލަމް) އެވެ.


Dhuniye aa dhimaalah bodu ginihilaeh\nދުނިޔެއާ ދިމާލަށް ބޮޑު ގިނިހިލައެއް!\nލަންޑަން (ދަ ސަން) -- ދުނިޔެއާ ދިމާލަށް ބޮޑު ގިނި ހިލައެއް ދަތުރު ކުރަމުން އަންނަ ކަމަށާއި އެއިން ދުނިޔެ ސަލާމަތްވާނީ ހަމަ ކިރިޔާ ކަމަށް ނާސާގެ ސައިންސްވެރިން ބުނެފި އެވެ.\nގަޑިޔަކު 40،000 މޭލު ބާރު މިނުގައި ދަތުރުކުރަމުންދާ މި ގިނިހިލަ ދުނިޔެއާ ވަރަށް ކައިރިން ދަތުރުކޮށް ދުނިޔެ ފަސްދީ ދާނީ މާދަމާގެ ވަގުތެއްގަ އެވެ. މި ގިނިހިލައިގެ ފުޅާ މިނުގައި ދެ މޭލު ވަރު ހުންނާނެ ކަމަށް ސައިންސްވެރިން ލަފާ ކުރެއެވެ.\nމި ގިނި ހިލަ ފުރަތަމަ ސައިންސްވެރިންނަށް ހޯދުނީ މީގެ 16 އަހަރު ކުރިންނެވެ. މާދަމާ ދުނިޔެއާ ކައިރިން މި ދަތުރު ކުރާ ގިނިހިލަ އަކީ ދުނިޔެއަށް ހުރި ނުރައްކަލެއް ކަމަށް ބެލެވޭ 1862 އެޕޯލޯ ފަދަ ބޮޑު އޮބްޖެކްޓެކެވެ. މިވަރުގެ ބޮޑު ގިނި ހިލައެއް ދުނިޔެއާ ފުށުއަރައިފި ނަމަ ދުނިޔޭގެ ދިރުމަށް ބޮޑެތި ގެއްލުންތަކެއް ލިބޭނެ އެވެ.\nދުނިޔެއާ ދިމާއަށް ދަތުރު ކުރާ ބޮޑު ގިނިހިލަ ސިފަކޮށްދޭ ފޮޓޯއެއް -- ފޮޓޯ\nމާދަމާ ދުނިޔެ ފަސްދީ ދަތުރު ކުރާ މި ގިނިހިލަ ދަތުރު ކުރާނީ ދުނިޔެއާ 16 މިލިއަން މޭލު ދުރުންނެވެ. ޖައްވީ މިންގަނޑުން ބަލާއިރު މިއީ "ނިއާ އާތު" ހާދިސާއެކެވެ. ނުވަތަ ހަމަ ކިރިޔާ ހަނި ގޮތަކަށް ދުނިޔެ ސަލާމަތްވާ ސަލާމަތް ވުމެކެވެ.\nބައެއް ފަރާތްތަކުން މި ގިނި ހިލައާއި ގުޅުވައިގެން ދުނިޔެ ނިމެނީ ކަމަށް ބުނެ މީހުންގެ މެދުގައި ބިރުވެރިކަން ފަތުރަމުން ދާތީ ނާސާއިން ވަނީ މިކަން ސާފުކޮށްދީފަ އެވެ. ނާސާއިން ބުނެފައި ވަނީ މި ގިނި ހިލައިގެ ސަބަބުން ދުނިޔެއަށް އެއްވެސް ގެއްލުމެއް ނުލިބޭނެ ކަމަށެވެ.


vnews - Saudi, UAE askaree than thanah varugadha hamalaa thakeh dheynan: Houtheen\nޔަމަނުގައި ވެރިކަންކުރާ ހޫޘީ ޖަމާއަތުގެ ލީޑަރު އަބްދުލް މާލިކް އަލް ހޫޘީ ޓީވީ މެދުވެރިކޯށް ހިތާބެއް ދޭއިރު އާންމުން އަޑުއަހަނީ:\nސައުދީ އަރަބިއްޔާއާއި، ޔޫއޭއީގެ އަސްކަރީ މުހިންމު ތަންތަނަށް ވަރުގަދަ ހަމަލާތަކެއް ދޭނޭކަމަށް ބުނެ، ޔަމަންގެ ބޮޑުބައެއްގައި ވެރިކަންކުރާ ހޫޘީ ޖަމާއަތުން ވަރުގަދަ އިންޒާރުތަކެއް ދީފިއެވެ.\nހޫޘީން ބުނީ، ސައުދީ ސަރުކާރުގެ އެންމެބޮޑު ތެޔޮކުންފުނި އަރާމްކޯގެ ތެޔޮ ސްޓޭޝަންތަކަށް މިދިޔަ ހަފްތާގައި ދެވުނު ހަމަލާތަކަކީ ފެށުން ކަމަށެވެ.\nސަންއާގައި ހޫޘީން ހިންގާ ސަބާ ނޫސް އެޖެންސީން، ހޫޘީ ޖަމާއަތުގެ އަސްކަރީ އިސް ވެރިންނާ ހަވާލާދީ ބުނެފައިވަނީ، ސައުދީ އަދި ޔޫއޭއީގެ އަސްކަރީ މުހިންމު 300 ތަނަކަށް ހަމަލާތައް ދިނުމަށް ވަރުގަދަ އޮޕަރޭޝަނެއް ފަށާފައިވާ ކަމަށެވެ.\nއެގޮތުން، ހަމަލާތައް އަމާޒުކުރާނެ ކަމަށް ބުނެފައިވާ ތަންތަނުގެ ތެރޭގައި، ޔޫއޭއީއާއި، ސައުދީގެ އަސްކަރީ މައި މަރުކަޒުތަކާއި، ޔަމަންގައި އެމީހުން ގާއިމްކޮށްގެންއުޅޭ އަސްކަރީ ބޭސްތައްވެސް ހިމެނޭ ކަމަށް ބުނެފައި ވެއެވެ.\nސައުދީ އަރަބިއްޔާއިން ބުނެފައިވަނީ، ޑްރޯން ބޭނުންކޮށްގެން ތެޔޮ ޕަމްޕްކުރާ ދެ ސްޓޭޝަނަކަށް މިދިޔަ ހަފްތާގައި ހަމަލާ ދީފައިވާ ކަމަށެވެ.\nސައުދީން މިކަން ހާމަކުރީވެސް، ޑްރޯން ބޭނުންކޮށްގެން ސައުދީގެ ތެޔޮ ސްޓޭޝަންތަކަށް ހަމަލާ ދެވިއްޖެކަމަށް، ހޫޘީން ހިންގާ އަލް-މާސިރާ ޓީން ހާމަކޮށްފައި ވަނިކޮށެވެ.\nސައުދީ އަރަބިއްޔާގެ ވެރިރަށް ރިޔާޟްގެ ހުޅަނގުގައި ގާއިމްކޮށްފައިވާ ޕަމްޕް ސްޓޭޝަންތަކަށް ހުޘީން ހަމަލާދިނީ، ޔޫއޭއީގެ ކަނޑުގެ ސަރަހައްދުން ދަތުރުކޮށްފައިދިޔަ ހަތަރު ތެޔޮ ޓޭންކަރަކަށް ހަމަލާދިންތާ ދެދުވަސް ފަހުންނެވެ.\nމިމައްސަލަތަކާ ގުޅިގެން ސައުދީ އަރަބިއްޔާއިން މިހާރު މަސައްކަތް ކުރަމުން ގެންދަނީ، އަރަބި ލީބުގެ ކުއްލި ސަމިޓެއް ބޭއްވުމަށެވެ. އެގޮތުން، ސަރަހައްދުގެ މަސްރަހް އިތުރަށް ގޯސްވަމުންދާ މައްސަލާގައި އަޅާނެ ފިޔަވަޅުތަކާ ގުޅޭގޮތުން މަޝްވަރާ ކުރުމަށް މައްކާގައި ސަމިޓެއް ބާއްވަން ސައުދީ ރަސްގެފާނު ސަލްމާން މިހާރުވަނީ ނިންމަވާފައެވެ.\nސައުދީ ރަސްގެފާނުގެ މި ނިންމެވުމަށް ޔޫއޭއީންވަނީ މަރްހަބާވެސް ކިޔާފައެވެ. ޔޫއޭއީން ބުނެފައިވަނީ، އަރަބީން އެއްބައިވަންތަކަމާއި އެކަތިގަނޑެއްގެ ގޮތުގައި ތިބުމަކީ ވަރަށް މުހިންމު ކަމެއް ކަމަށެވެ.


Covid-19: Haalathu rangalhuve ICU husvejje | Mihaaru\nހުޅުމާލޭގައި ހުންނަ ކޮވިޑް މެނޭޖެމެންޓް ފެސިލިޓީގެ އެތެރޭގެ މަންޒަރެއް. ކޮވިޑް ޖެހިގެން އައިސީޔޫގައި ފަރުވާދޭން ޖެހޭ ހާލަތަށް ގޮސްފައިވާ މީހަކު މިހާރު ނެތް. ފައިލް ފޮޓޯ\nކޮވިޑް-19: ހާލަތު ރަނގަޅުވެ، އައިސީޔޫ ހުސްވެއްޖެ\n06 އޮކްޓޯބަރ 2020 - 10:08 13 comments\nރާއްޖޭގައި ކޮވިޑް-19 ފެތުރޭ ވަރު ކޮންޓްރޯލް ކުރެވި، އެޑްމިޓު ކޮށްގެން ފަރުވާދޭން ޖެހޭ މީހުންގެ އަދަދު މަދުވެއްޖެ އެވެ. ހެލްތު އިމަޖެންސީ އޮޕަރޭޝަން ސެންޓަރު (އެޗުއީއޯސީ) އިން ރޭ ބުނީ ކޮވިޑް މެނޭޖްމެންޓް ފެސިލިޓީތަކުގެ އައިސީޔޫތައް ހުސްކޮށް ހުންނަތާ ހަތަރު ދުވަސް ވެފައިވާ ކަމަށެވެ.\nރޭ ބޭއްވި މީޑިއާ ބްރީފިންގައި އެ ސެންޓަރުގެ ތަރުޖަމާނު ޑރ. ނަޒްލާ ރަފީގު ވިދާޅުވީ، ކޮވިޑް ބަލީގެ މީހުންނަށް ޚާއްސަ ކޮށްފައިވާ ދަރުމަވަންތަ ހޮސްޕިޓަލްގެ 11 ވަނަ ފަންގިފިލާގައި އެއްވެސް މީހަކު މިހާރު އެޑްމިޓު ކޮށްފައި ނެތް ކަމަށާއި އެ ހޮސްޕިޓަލްގެ 16 ވަނަ ފަންގިފިލާގެ ވޯޑުގައި ވެސް އޮތީ އެކަކު ކަަމަށެވެ. ހުޅުމާލޭގައި ހުންނަ ކޮވިޑް މެނޭޖްމެންޓް ފެސިލިޓީގައި 58 މީހަކު ތިބި އިރު އެ އެންމެން ވެސް ތިބީ ވޯޑުގަ އެވެ. ގއ. ވިލިނގިލީގައި ހުންނަ ފެސިލިޓީގައި ތިބީ ހަ މީހެކެވެ. އެ އެންމެން ވެސް ތިބީ ވޯޑުގަ އެވެ. އެހެންވެ، މިވަގުތު އެޑްމިޓު ކޮށްފައިވާ މީހުންގެ ޖުމުލައަކީ 65 އެވެ.\n"މިވަގުތު އިރާދަކުރެއްވިއްޔާ އައިސީޔޫގައި އެއްވެސް މީހަކަށް ފަރުވާދެވެމުންނެއް ނުދޭ. އޭގެ މާނަ އަކީ ވެންޓިލޭޓާގައި ވެސް މިވަގުތު އެއްވެސް މީހަކު ނެތޭ. ވޭތުވެ ދިޔަ ހަތަރު ދުވަހު، އަޅުގަނޑުމެން ހަމަ ފާހަގަކޮށްލަން އައިސީޔޫގައި އިރާދަކުރެއްވިއްޔާ އެއްވެސް މީހަކަށް ފަރުވާދޭން ޖެހިފައެއް ނެތް. އަދި ހޮސްޕިޓަލްގައި އެޑްމިޓްކޮށްގެން ފަރުވާދޭން ޖެހޭ މީހުންގެ އަދަދު ވެސް މިވަނީ ކޮންމެވެސް މިންވަރަކަށް ދަށް ވެފައި،" ޑރ. ނަޒްލާ ވިދާޅުވި އެވެ.\nރާއްޖޭގައި ކޮންމެ ދުވަހަކު ކޮވިޑަށް އަލަށް ޕޮޒިޓިވްވާ މީހުންގެ އަދަދުވެސް 100 އިން ދަށުގައި ހުންނަތާ މިހާރު ދުވަސްކޮޅެއް ވެއްޖެ އެވެ. މިދިޔަ އާދީއްތަ ދުވަހުގެ ހަވީރު 6:00 އިން ފެށިގެން އިއްޔެ ހަވީރު 6:00 އާ ހަމައަށް ހޭދަވީ 24 ގަޑިއިރުގެ ތެރޭގައި ކޮވިޑަށް އަލަށް ޕޮޒިޓިވްވި މީހުންގެ އަދަދަކީ 37 އެވެ. އޭގެ ތެެރެއިން ދެމީހުން ފިޔަވައި އެންމެންނަކީ ވެސް މާލެ ސަރަހައްދުގައި ތިބި މީހުންނެވެ.\nރާއްޖޭގައި ކޮވިޑްގެ އެކްޓިވް ކޭސްތަކުގެ އަދަދަކީ މިހާރު 1099 އެވެ. އެހެންވެ، ހޮސްޕިޓަލްތަކުގައި ތިބި 65 މީހުންނަކީ މީގެ ގާތްގަނޑަކަށް ހަ ޕަސެންޓެވެ.\nކޮވިޑްގެ އަދަދުތައް މިހެން ހުއްޓަސް ހެލްތު މިނިސްޓްރީން ލަފާކުރާ ގޮތުގައި ރާއްޖޭގައި އެ ބަލި ކޮންޓްރޯލް ކުރަން އެޅި ފިޔަވަޅުތައް މިދިޔަ ޖުލައި މަހު ދޫކޮށްލުމުގެ ކުރިން ޖޫން މަހު އޮތް ހާލަތަށް އަނބުރާ ދާން އަދި ދޮޅުމަސް ދުވަސް ވަރު ހޭދަވާނެ އެވެ.\nހެލްތު މިނިސްޓްރީ ހިންގުމާ ހަވާލުވެވަޑައިގެން ހުންނެވި ޕްލޭނިން މިނިސްޓަރު މުހައްމަދު އަސްލަމް ރައްޔިތުންގެ މަޖިލީހުގެ އިއްޔެގެ ޖަލްސާގައި ވިދާޅުވީ، ރާއްޖޭގައި ފިޔަވަޅުތައް ލުއިކުރީ ޖޫން މަހުގެ ކޮވިޑްގެ ކޭސްތަކުގެ އަދަދު ކޮންމެ ސަތޭކަ ހާހަކުން 40 އަށް ވުރެ ދަށުގައި ހިފެހެއްޓުމުން ކަމަށެވެ. އެކަމަކު މިހާރުގެ ހާލަތަކީ ކޮންމެ ސަތޭކަ ހާހަކަށް 140 މީހުން ތިބުން ކަމަށާއި އެ ހާލަތު ބަދަލުވާން ދޮޅުމަސް ހޭދަވާނެ ކަމަށް ލަފާކުރެވޭ ކަމަށް އޭނާ ވިދާޅުވި އެވެ.\nއިތުރު ލިޔުންތައް ސިއްހަތު ހެލްތު ޕްރޮޓެކްޝަން އެޖެންސީ ސިއްހީ ކުއްލި ނުރައްކަލުގެ ހާލަތު ޑރ. ނަޒްލާ ރަފީގް (އެޗްޕީއޭ) އެޗުއީއޯސީ ބަލިތައް\nކުޅުދުއްފުއްޓާއެކު އުތުރުގެ ހަ ރަށެއް މޮނިޓަރިން އަށް


Inthihaabaa eku aniyaaveri kamah misraabu jahaifi: Raees | Mihaaru\nއިންތިހާބާ އެކު އަނިޔާވެރިކަމަށް މިސްރާބު ޖަހައިފި: ރައީސް\n31 މާޗް 2019 - 18:23 32 comments\nރައްޔިތުންގެ މަޖިލީހުގެ އިންތިހާބުގެ ކެމްޕޭން ފެށުނު އިރު ފެނިވަޑައިގަތީ ރާއްޖެ އަނެއްކާވެސް އަނިޔާވެރިކަމާ ދިމާލަށް މިސްރާބުޖަހާފައިވާތަން ކަމަށް ރައީސް އިބްރާހީމް މުހައްމަދު ސޯލިހް މިއަދު ވިދާޅުވެއްޖެ އެވެ.\nރައްޔިތުންގެ މަޖިލީހުގެ އިންތިހާބުގައި އެމްޑީޕީގެ ފަރާތުން ވާދަކުރާ ކެންޑިޑޭޓުންނަށް ކެމްޕޭން ކުރުމަށް ތިލަދުންމައްޗަށް ފެއްޓެވި ދަތުރުފުޅުގައި އުތީމުގައި ވާހަކަފުޅު ދައްކަވަމުން ރައީސް ވިދާޅުވީ ކެމްޕޭން ފެށި އިރު ފެނިވަޑައިގެންނެވި މަންޒަރު ރަނގަޅު ނޫން ކަމަށެވެ.\n"އަޅުގަނޑަށް ފެނުނީ އަނެއްކާވެސް މިރާއްޖެ އެނބުރި ކުރީގައި އޮތް އަނިޔާވެރިކަމާއި ކޮރަޕްޝަނާ ވައްކަމުގެ ތެރެއަށް މިސްރާބު ޖަހާފައި ހުރިތަން،" ރައީސް ވިދާޅުވި އެވެ.\nރައީސް މިހެން ވިދާޅުވި ނަމަވެސް އިތުރު ތަފްސީލެއް ނުދެއްވަ އެވެ.\nމަޖިލީހުގެ އިންތިހާބަށް ކެމްޕެއިން ފެށުނު އިރު، ސަރުކާރު ކޯލިޝަންގައި ހިމެނޭ ޖުމްހޫރީ ޕާޓީ އާއި އެމްޑީޕީއާ ދެމެދު، މަޖިލީހުގެ އިންތިހާބުގައި ގުޅިގެން ވާދަކުރުމާ މެދު ހިޔާލު ތަފާތުވުން އޮތީ އުފެދިފަ އެވެ. އެ މައްސަލަގަނޑުގެ ތެރޭގައި ޖުމްހޫރީ ޕާޓީގެ ލީޑަރު، ރައްޔިތުންގެ މަޖިލީހުގެ ރައީސް ގާސިމް އިބްރާހީމް ވަނީ ކުރީގެ ރައީސް އަބްދުﷲ ޔާމީނާ އެކު ސިޔާސީ މަސައްކަތް ފައްޓަވައިފަ އެވެ. އެގޮތުން އެއްބަޔަކު އަނެއް ބަޔަކަށް ދާއިރާތައް ދޫކޮށް، އެއްބާރުލުން ދޭނެކަން ވަނީ ހާމަކޮށްފަ އެވެ. ނަމަވެސް ޖުމްހޫރީ ޕާޓީން ބުނަނީ އެ ޕާޓީ އޮތީ ސަރުކާރާ އެކުގައި ކަމަށެވެ.\nރައީސް ވިދާޅުވީ ރައްޔިތުން އެ މަނިކުފާނާ ހަވާލުކުރި މަސްއޫލިއްޔަތު އަދާކުރެއްވުމަކީ ވާޖިބެއް ކަމަށާއި ކުރައްވަމުން ގެންދަވަނީ އެ މަސައްކަތް ކަމަށެވެ. އެމްޑީޕީގެ މެނިފެސްޓޯ "އެޖެންޑާ 19" އަށް ތާއީދުކުރާ އަދި އެ މެނިފެސްޓޯއަށް އިތުބާރުކުރައްވާ ކެންޑިޑޭޓުން ހޮވޭތޯ މަސައްކަތް ކުރައްވަނީ އެހެންވެ ކަމަށް ވެސް އެމަނިކުފާނު ވިދާޅުވި އެވެ.\nމަޖިލީހުގެ އިންތިހާބު ފަސްކުރަން އިދިކޮޅު ޕީޕީއެމުން އުޅޭ ކަމަށް ވިދާޅުވެ، ރައީސް ކުރިން ވެސް ވަނީ ފާޑު ވިދާޅުވެފަ އެވެ. އިލެކްޝަންސް ކޮމިޝަނުން ވެސް ބުނީ އިންތިހާބު ފަސްކުރަން ކޯޓަށް ދާން އުޅޭ ކަމުގެ އަޑުތަކެއް އުޅޭ ކަމަށާއި އެކަމަކު އިންތިހާބު ފަސްކުރާނެ ގާނޫނީ އެއްވެސް ހުއްޖަތެއް ނެތް ކަމަށެވެ.\nހަނިމާދޫގައި މިއަދު އޮތް ކެމްޕޭން ޖަލްސާއެއްގައި ރައީސް ވިދާޅުވީ ޕީޕީއެމުން މަސައްކަތްކުރަނީ އެ ޕާޓީ ސަރުކާރުގައި އޮތް އިރު ވެސް ކަންކުރި ގޮތަށް ކޯޓަށް ގޮސްގެން އިންތިޚާބު ފަސްކުރަން ކަމަށެވެ. "އަޅުގަނޑުމެން މިތިބީ ވަރަށް ސަމާލުވެ. އިރާދަކުރެއްވިއްޔާ އިންތިޚާބު ބާއްވަން އިލެކްޝަން ކޮމިޝަނުން ކަނޑައަޅާފައި އޮތް ހައެއް އޭޕްރީލްގައި އިންތިޚާބު ބޭއްވިގެންދާނެ،" ރައީސް ވިދާޅުވި އެވެ.\nއިތުރު ލިޔުންތައް ރައްޔިތުންގެ މަޖިލިސް ރައީސް އިބްރާހިމް މުހައްމަދު ސޯލިހް ހއ. އުތީމް ރައްޔިތުންގެ މަޖިލީހުގެ އިންތިޚާބު 2019


Juventus ah7point ge lead eh | Mihaaru\nޔުވެންޓަސް އަށް ހަތް ޕޮއިންޓުގެ ލީޑެއް\n27 ޖޫން 2020 - 09:41 1 comment\nޓިއުރިން (ޖޫން 27) – އަމިއްލަ ދަނޑުގައި ލެއްޗޭ އަތުން 4-0 އިން މޮޅުވެ ޗެމްޕިއަން ޔުވެންޓަސް އިން އިޓާލިއަން ލީގުގެ އެއް ވަނައިގައި ހަތް ޕޮއިންޓުގެ ލީޑެއް ނަގައިފި އެވެ.\nޔުވެންޓަސް 28 މެޗުން 69 ޕޮއިންޓް އެއްކޮށްފައިވާއިރު ތާވަލުގެ ދެ ވަނައިގައި އޮތް ލާޒިއޯ އަށް 27 މެޗުން ލިބިފައިވަނީ 62 ޕޮއިންޓެވެ. އެހެންވެ އެ ޓީމުން މިރޭ ފިއޮރެންޓީނާ އަތުން މޮޅުވެގެން، ޔުވެންޓަސްއާ ހަތަރު ޕޮއިންޓަށް އަނެއްކާ ވެސް ގާތްކުރެވޭނެ އެވެ. އެ ދެ ޓީމާ އެކު ޗެމްޕިއަންކަމަށް ވާދަކުރާ އިންޓަ މިލާން ތިން ވަނައިގައި އޮތީ 27 މެޗުން 58 ޕޮއިންޓާ އެކު އެވެ. އެ ޓީމުން މާދަމާރޭ ނުކުންނާނީ ޕާމާއާ ދެކޮޅަށެވެ.\nޔުވެންޓަސް އާއި ލެއްޗޭ ރޭ ކުޅުނު މެޗުގެ 31 ވަނަ މިނެޓުގައި ލެއްޗޭގެ ފަބިއޯ ލުސިއޯނީ އަށް ރަތްކާޑެއް ދެއްކުމުން އެ ޓީމުން މެޗުގެ ބޮޑުބައި ކުޅުނީ އެކަކު މަދުކޮށެވެ. ޔުވެންޓަސްގެ ހަތަރު ގޯލް ވެސް ފެނިގެން ދިޔައީ ފަހު ހާފުގަ އެވެ. ފުރަތަމަ ގޯލް ޕައޮލޯ ޑީބަލާ ޖެހިއިރު، ދެ ވަނަ ލަނޑު ޕެނަލްޓީއަކުން ކާމިޔާބުކުރީ ކްރިސްޓިއާނޯ ރޮނާލްޑޯ އެވެ. ފަހު ދެ ގޯލް ޖެހީ ގޮންޒާލޯ ހިގުއައިން އާއި މަތިއަސް ޑި ލީޓް އެވެ.\nރެލިގޭޝަން ޒޯނުގައި، ފުލުން ތިން ވަނައިގައި އެންމެ 25 ޕޮއިންޓާ އެކު އޮތް ލެއްޗޭ ކޮޅަށް ދެ މެޗުން މިވަނީ އަށް ގޯލް ވަދެފަ އެވެ. މި ހަފުތާގައި ކުޅުނު އަނެއް މެޗުން އޭސީ މިލާން އަތުން ބަލިވީ 4-1 އިންނެވެ.


IUM ge chancellor ge magaamun Dr. Shaheem isthiufaa dhevvan ninmavaifi\nއައިޔޫއެމްގެ ޗާންސެލާގެ މަގާމުން ޝަހީމް އިސްތިއުފާ ދެއްވަން ނިންމަވައިފި\nޑރ. ޝަހީމް: މަގާމުން އިސްތިއުފާ ދެއްވަން ވަނީ ނިންމަވާފަ --\nއިސްލާމިކް ޔުނިވާސިޓީ، އައިޔޫއެމްގެ ޗާންސެލާގެ މަގާމުން އިސްތިއުފާ ދެއްވަން ޑރ. މުހައްމަދު ޝަހީމް އަލީ ސައީދު ނިންމަވައިފި އެވެ.\nއައިޔޫއެމްގެ ދެވަނަ ޗާންސެލާ ޑރ. ޝަހީމް އިސްތިއުފާ ދެއްވަން ނިންމަވާފައިވާކަން ވަނީ އަވަސްއަށް ކަށަވަރުކޮށް ދެއްވާފަ އެވެ. ޑރ. ޝަހީމް ވިދާޅުވީ މާދަމާ އެ މަގާމުން އޭނާާ އިސްތިއުފާ ދެއްވާނެ ކަމަށެވެ.\nޑރ. ޝަހީމް އިއްޔެ ވަނީ ޔުނިވާސިޓީގެ ކައުންސިލް މެންބަރުންނާ ބައްދަލު ކުރައްވައި އޭނާއަށް ދެއްވި އެއްބާރުލުމަށް ޝުކުރު ދަންނަވާފަ އެވެ.\nރައީސް އަބްދުﷲ ޔާމީން އިސްލާމިކް ޔުނިވާސިޓީ ޑރ. މުހައްމަދު ޝަހީމް އަލީ ސައީދު


Libya ge inthigaalee sarukaarah Majlihun ruhunq dheefi.\nގާނޫނު ހަދާ މަޖިލިހުގައި މެމްބަރުން ބަހުސް ކުރައްވަނީ\nމިއަހަރުގެ ޑިސެމްބަރު މަހުގައި ބޭއްވުމަށް ހަޖެހިފައިވާ އާންމު އިންތިޚާބާއި ހަމައަށް އެގައުމުގައި ވެރިކަން ކުރާން އިންތިގާލީ ސަރުކާރަށް އެގައުމުގެ ގާނޫނު ހަދާ މަޖިލީހުން ރުހުން ދީފިއެވެ. މިއީ، އެތައް އަހަރެއްގެ އަހުލީ ހަގުމާމައިގެ ސަބަބުން ވީރާނާވެ ސުންނާފަތި ވެފައިވާ ލީބިއާގައި ދާއިމީ ސުލްހައެއް ގާއިމް ކުރުމުގައި ކުރިޔަށް އެޅު މުހިންމު ފިޔަވަޅެއްގެ ގޮތުގައި ބައިނަލްއަގުވާމީ ދުނިޔެއިން ދަނީ ބުނަމުންނެވެ.\nދެ ދުވަސް ވަންދެން ބޭއްވުނު، ފުޅާ ދާއިރާއެއްގެ މަޝްވަރާތަކަށްފަހު، ބޮޑުވަޒީރު އަބުދުލްހާމިދު ދެއިބާގެ ކެބިނެޓަށް ބުދަ ދުވަހު ގާނޫނު ހަދާ މަޖިލީހުން ރުހުން ލިބިގެން ދިޔައީ 132 މެމްބަރުންގެ މަޗަށް އެކުލެވޭ މަޖިލީހުގެ 121 މެމްބަރުންގެ އަޢުލަބިއްޔަތުންނެވެ.\n“ހައުސް އޮފް ރެޕްރެސެންޓޭޓިވްސް އަށް މިއަދަކީ ތާރީޚީ ދުވަހެއް،” ގާނޫނު ހަދާ މަޖިލީހުގެ ވޯޓަށްފަހު، މަޖިލިސް ރައީސް އަގުއިލާ ސަލާހް ވިދާޅުވިއެވެ.\nލީބިއާގެ ހުޅަގުގެ ސިޓީއެއް ކަމުގައިވާ މިސްރާޓާގެ ނުފޫޒުގަދަ ވިޔަފާރިވެރިއެއް، ފާއިތުވެދިޔަ ފެބްރުއަރީމަހު، ގައުމުގެ ބޮޑުވަޒީރުކަމަށް އައްޔަން ކޮށްފައިވާއިރު، ތިން މެމްބަރުންގެ މައްޗަށް އެކުލެވޭ ޕްރެޒިޑެންޝަލް ކައުންސިލެއްވެސް ވަނީ އެކުލަވާލާފައެވެ. އަދި މި ކައުންސިލްގެ ރިޔާސަތު ބަލަހައްޓަވާނެ ބޭފުޅެއްގެ ގޮތުގައި ހަމަޖައްސަވާފައިވަބީ، ލީބިޔާގެ އިރުމަތީ ބިތަށް ނިސްބަތްވާ ޑިޕްލޮމޭޓެއް ކަމުގައިވާ، މުހައްމަދު ޔޫނުސް މެންފީއެވެ.\nޔޫއެންއިން މެދިވެރިއެއްގެ ދައުރު އަދާ ކޮށްގެން ބޭއްވުނު މަޝްވަރާތަކަށްފަހު، ލީބިޔާގައި މިހާރު އެކުލަވާލެވިފައި އިންތިގާލީ ސަރުކާރުގެ އެންމެ މުހިންމު ޒިންމާއަކަށް ވެގެންދާނީ، އެގައުމުގައި މިއަހަރުގެ ޑިސެމްބަރު މަހުގެ 24 ވަނަދުވަހު ބޭއްވުމަށް ހަމަޖެހިފައިވާ އާންމު އިންތިޚާބާ ހަމައަށް، ވާންޖެހޭ އެންމެހާ އެންމެހާ ތައްޔާރީތައް ކުރުމެވެ.\nލީބިޔާގެ ބޮޑުވަޒީރު ދެއިބަރ އެގައުމުގެ ގާނޫނު ހަދާ މަޖިލީހަށް ހުށަހަޅުއްވާފައިވަނީ 33 ވަޒީރުންގެ މައްޗަށް އެކުލެވިގެންވާ ކެބިނެޓެކެވެ. އަދި މީގެއިތުރުން، ލީބިއާގެ މިހާރުގެ ހާލަތަށް ރިއާޔަތްކޮށް، ބޮޑުވަޒީރުގެ ނާއިބުކަމަށްވެސް ދެބޭފުޅަކު އަންޔަން އައްޔަން ކޮށްފައި ވެއެވެ.\nބޮޑުވަޒީރުގެ ނާއިބުކަމަށް އައްޔަން ކޮށްފައިވާ ފަރާތްތަަކަކީ ޖޯގްރަފީގެ ގޮތުންނާއި އަދި އިޖުތިމާއީ ގޮތުން ތަފާތު ހިސާބުތަކުގެ މީހުންވެސް ތަމްސީލުކުރެވޭ ގޮތުގެމަތިން އައްޔަން ކުރެވިވައިވާ ދެބޭފުޅުންނެވެ.\nބޮޑުވަޒީރު އަބުދުލްހާމިދު ދެއިބާ, ލީބިޔާ